"Sexy" vaan baeh firihenun kuraa kanthah!\n"ސެކްސީ" ވާން ބައެއް ފިރިހެނުން ކުރާ ކަންތައް!\nފިލްމު "މެޖިކް މައިކް" މަންޒަރެއް: މިއީ "ސެކްސީ" ސިފަތައް ޖެހިފައިވާ ކެރެކްޓާސްތައް ގިނަ ފިލްމެއް ކަމަށް ދިވެހި އަންހެން ކުދިން ބުނޭ.\n"އަންހެން ކުދިން ކާމިޔާބު ކުރަންށޭ ކިޔާފަ މަގުމަތިން ފެނުނީމަ ލަވަ ކިޔާފަ، ސައިކަލަކަށް އެރިއްޖެއްޔާ ސުޕަމޭން ހެދިގެން ވޫސް ވޫސް ކަނޑާލާފައި އުޅޭނީ މި ޒަމާނުގެ ފިރިހެން ކުދިން."\nމިފަހަރު މި އޮތީ އަންހެން ކުއްޖެއްގެ ނަޒަރުންނެވެ. "ސެކްސީވުމަށް" ނުވަތަ "ސެކްސީކަން ދެއްކުމަށް" ބައެއް ދިވެހި ފިރިހެން ކުދިން ޖައްސާ ކަމަށް އަންހެން ކުދިން ބުނާ ވާހަކަތަކެވެ. އެކަމަކު އަންހެން ކުދިންނަށް އެއްގޮތަކަށް ވެސް ކަމުނުދާ ކަންކަމުގެ ލިސްޓެކެވެ.\n"ފަކުރު ގަންނަވަރަށް ބޮލުގައި ޖެލް އުނގުޅައި ގޮތްގޮތަށް ނަގައި މަޅާލާފައި ހުންނާނީ. ލައިގެން ހުންނަ ޖީންސުގަނޑު އޮންނާނީ ލައިގެން ހުންނަ ދާވެފައި އޮންނަ ބޮކްސާގަނޑު ފެންނަ ވަރަށް ތިރި ކޮށްފައި. ދެން މިހެން ގޮސް ބޮޑު ލިސްޓެއް ވެސް ލިޔެވިދާނެ،" މިއީ އަންހެން ކުއްޖެއްގެ ހިޔާލެވެ.\nބައެއް ފިރިހެން ކުދިން އުޅޭނީ "ވެމްޕަޔާ ޑައިރީސް" އާއި "ޓްރޫ ބްލަޑެއް" ނުބަލާ ދެން މި ސީރިޒްތަކެއް ދެކެ ވަރަށް ރުޅި އަންނަ ބަޔަކަށް ވެގެންނެވެ. އެކަމަކު މީހަކާ ދުރަށް ޖެހިލެވޭ އިރަށް ފޫހި ފިލުވާލުމަށް މީގެ ޑްރާމާގަނޑެއްގެ ތެރެއަށް ފުންމާލާ ދިވެހި ފިރިހެން ކުދިން ވަރަށް ވެސް ގިނަ އެވެ.\nސަބަބަކީ މި ޑްރާމާތަކުގައި އުޅޭ "އާދަޔާހިލާފަށް ރީތި" ފިރިހެނުންނަށް ހިތްކިޔައިގެން އުޅެނީ ހަމައެކަނި ދިވެހި އަންހެން ކުދިން ނޫންވީމަ އެވެ. ބައެއް ދިވެހި ފިރިހެނުން ވެސް ވަނީ ރީތި ކަމަށް ބުނާ މި ވެމްޕަޔަރުންގެ އަވާގައި ޖެހިފަ އެވެ. ކީއްވެގެން ހެއްޔެވެ؟ ދިވެހި އަންހެން ކުދިންގެ ހިތްތައް އެންމެ ފަސޭހައިން ކަތިލާ ބަޔަކީ މި ޑްރާމާތަކުގައި އުޅޭ "ސެކްސީ ވެމްޕަޔަރުން" ނެވެ.\nއެހެންވީމަ ބައެއް ދިވެހި ފިރިހެން ކުދިން ވެސް އަންހެން ކުދިންގެ ސަމާލުކަން ހޯދުމަށް ނުވަތަ "ސެކްސް ބޮމަކަށް" ބަދަލުވުމަށް ކޮންމެވެސް ސެލްވެޓްރޯއަކަށް ބަދަލުވެގަންނަނީ އެވެ.\nމިކަހަލަ ސެކްސީ ދިވެހި ފިރިހެނުން އެންމެ ގިނަވާނީ ފޭސްބުކްގަ އެވެ. "ވެމްޕަޔާ ޑައިރީސް" ގެ އެންމެ ސެކްސީ ކަމަށް ބުނެވޭ ފިރިހެން ކެރެކްޓާ ޑޭމަން ސެލްވެޓްރޯގެ ނަން ނަގައިގެން އަމިއްލަކޮށްގެން އަންހެން ކުދިންނަށް ތުއި ދެއްކުމަށް އުޅޭ ދިވެހި ފިރިހެނުންނަކީ މަދު އެއްޗެއް ނޫން ކަމަށް މި އުޅޭ ޒުވާން އަންހެން ކުދިން ހެކިވާނެކަން ޔަގީނެވެ.\nމި ވާހަކައެއް ފެށީމަ މާ ނުކުރާ ކަމަކަށް ހަދައިގެން ބައެއް ފިރިހެން ކުދިން ހޭން ފަށާނީ އެވެ. އެކަމަކު ހަގީގަތަކީ ބައެއް ދިވެހި ފިރިހެނުންނަކީ ފެންވަރަން ވަދެ ބޮލަށް އަޅާ ފެނަށް ވުރެ ގިނަ ޑިއޯޑެރަންޓް ސްޕްރޭ ގަޔަށް ޖަހައިގެން އުޅޭ މީހުންކަމެވެ. އެއްގޮތަކަށް ވެސް ގައިން މީރު ވަސް ދުއްވަން ފާޑުފާޑުގެ ކަންކަން ނުކުރާށެކޭ ނޫނެވެ.\nއެކަމަކު އަންހެން ކުދިންނަށް ދަޅަ ދައްކަން ނުވަތަ "އަންހެން ކުދިންނަށް ކަމުގޮސްދާނެ ސެކްސީ ސިފައަކަށް ތިމަންނަގެ ގައިން ދުވާ ޑިއޯ ވަސް" ވެދާނެ ކަމަށް ހީކޮށްގެން ޑިއޯޑެރަންޓުން ފެންވެރުމަކީ އަންހެން ކުދިން ބުނާ ގޮތުން "އެއްގޮތަކަށް ވެސް ސެކްސީ" ކަމެއް ނޫނެވެ.\nއެހެން ނަމަވެސް ބޮލަށް އުނދަގޫނުވާނެ މިންވަރަކަށް ސްޕްރޭ ނުވަތަ ސެންޓް ޖަހާލައިގެން ހުރުމަކީ ފަހަރެއްގައި ފިރިހެނެއްގެ ގައިން ދުވާ އެފަދަ ވަހެއް "ސެކްސީ ވަހަކަށް" ބަދަލުކޮށްލަފާނެ ކަމެއް ކަމަށް އަންހެން ކުދިން ލަފާ ދެ އެވެ.\nއެހެންވީމަ ދެ ދުވަހުން ޑިއޯޑެރަންޓް ސްޕްރޭފުޅި ހުސްކޮށްލާ ފިރިހެންވެރިންތައް ކޮބައި ހެއްޔެވެ؟\nނެތްވަރުގެ ބޮޑު ފައިސާވެރިޔަކަށް ހެދިގެން އުޅުން!\nފިރިހެނުންގެ މި ސިފަ ބައެއް އަންހެން ކުދިންނަށް ކަމުގޮސްފާނެ އެވެ. އެހެން އުޅޭ އަންހެން ކުދިންނަށް އާންމުކޮށް ކިޔައި އުޅެނީ "ގޯލްޑް ޑިގާސް" އެވެ.\nހަގީގީ ތެދުވެރި ލޯބި ހާސިލުކުރަން ހިތު އަޅައިގެން އުޅޭ އަންހެން ކުދިން ބުނަނީ ފައިސާއަކީ ހުރިހާ އެއްޗެއް ނޫން ކަމަށާއި އަގޮބޮޑު ކާރުތަކާއި މޮޅެތި ސައިކަލްތަކަށް ވުރެ ފައިމަގުގައި ހިނގާލާފައި އައިސް އަންހެން ކުއްޖާ ގޮވައިގެން "ޑޭޓަކަށް" ދާ ފިރިހެން ކުއްޖާ މާ ތެދުވެރިވެފައި މާ ކޮމިޓެޑް ކަމަށެވެ. އަދި އެއީ ވެސް ފިރިހެން ކުދިން "ސެކްސީ"ކޮށްދޭ ކަމެކެވެ.\nމިހެން ބުނީމަ ބައެއް ފިރިހެން ކުދިން ހިތަށް އަރާފާނެ އެވެ. ކޮންތާކު ހެއްޔެވެ؟ ސަޅި ބިޓުން ވާނީ ހަމަ ލާރި އޮންނަ ފިރިހެނާ އަށެވެ. އަގުބޮޑޫ ސައިކަލްގައި އަންނަ ފިރިހެނާ އަށެވެ.\nއެކަމަކު ގިނަ އަންހެން ކުދިން ބުނަނީ މާ ދެއްކުންތެރިކަން ބޮޑު ފިރިހެނުންނަކީ އަދި ވަކިން ހާއްސަކޮށް އަތުގައި ފައިސާ ގިނަވެގެން އުޅޭކަން ދައްކަން އުޅޭ ފިރިހެނުންނަކީ އެއްގޮތަކަށް ވެސް ކަމުދާ ބައެއް ނޫން ކަމަށެވެ.\n"ވަރަށް ފޫހިވޭ އެ ވައްތަރަށް އުޅޭ ފިރިހެނުން ފެނުނީމަ،" މޫނަށް ވައްތަރު ޖައްސާލާފައި ޒުވާން އަންހެން ކުއްޖަކު ބުންޏެވެ.\nލޮލް އެވެ. މި ވާހަކައެއް ދައްކާނެ ވެސް ކަމެއް ނެތެވެ. އެހެންވީމަ ދެން އޮތް ނަމްބަރަށް ދަމާ ހިނގާށެވެ.\nއަބަދު މޭފުއްޕާލާފައި އުޅުން!\n"މިއީ ދެން ވަރަށް ފޫހިވާ ސިފައެކެވެ،" އެއްކަލަ އަންހެން ކުއްޖާގެ މޫނަ މިފަހަރު ޖެއްސި ވައްތަރު އަދި މާ ހުތުރެވެ.\nއަންހެން ކުދިން ބުނަނީ 24 ގަޑިއިރު މޭފުއްޕާލައިގެން ތިމަންނަވަރެއް ނެތް ކަމަށް ދައްކައި "ރޫޑް" ވެލައިގެން އުޅޭ ފިރިހެނުން އެއްވެސް އެއްޗަކަށް ނުވާ ކަމަށެވެ. އަންހެން ކުދިން އެންމެ ފަސޭހައިން ހިތްކިޔާނީ ހިތްހެޔޮ ފިރިހެނުންނަށެވެ. ހިތްތިރިވުމަކީ މޫރިތިވެގެންވާ ސިފައެކެވެ.\nއަލީ ސީޒަންގެ އާ ފިލްމު "އަހުޝަމް" އިން ވެސް މިކަން ސާބިތުކޮށްދެ އެވެ. އެ ފިލްމުގައި އުޅޭ ލީޑް އަންހެން ކުއްޖާގެ ހިތް "އަހުޝަމް" އަށް ބަންޑުންވަނީ އޭނާ އަކީ ނިކަން ހިތްހެޔޮ މީހުންނަށް ނުހަނު އިހްތިރާމްކުރާ އަދި ކުޑަކުދިންނަށް އަޅާލާ މީހެއްކަން އެނގޭ ހިސާބުންނެވެ.\nމިއީ ދިވެހި ފިލްމެއްގެ މަންޒަރަކަށް މިއީ ހަމަ ހަގީގަތެވެ. މޭފުއްޕާލާފައި ތިމަންނަވަރެއް ނެތިގެން އުޅޭ ފިރިހެނުން މި ވާހަކަ ގަބޫލުކުރާށެވެ.\nއެއްކަލަ ސިމްޕަތީ ގޭމު ޖެއްސުން!\n"ހުވާ ވަރަށް ފޫހި ސިފައެއް. ތިމަންނަގެ ބޮލުގައި ޓިއުމަރެއް ހުރެޔޯ،" އަންހެން ކުއްޖަކު ބުންޏެވެ.\n"އަޅެ މީހަކު އަޖައިބެއް ނުވާނެތަ. ޓިއުމަރެއް ހުންނަ ނަމަ އޮންނާނީ ހޮސްޕިޓަލްގައެއް ނޫންތަ؟ ލޯބި ހާސިލުކުރަން މީހުންނަށް ނުހޮރުއްޕާންކުރަންތަ."\nފިރިހެން ކުދިން ޖައްސާ ސިމްޕަތީ ގޭމެއްގެ ވާހަކަ ފެށީމަ އަންހެން ކުދިންނަކަށް މަޑަކުންނެއް ނުތިބެވޭނެ އެވެ. ފޭކު ބޮންތަކެއްހެން މި ގޭމުތަކެއް ވެސް ގޮވައިގެން ގޮސްފައިހުރީމަ އެވެ.\nއެހެންވީމަ ލޯބީގައި ނާކާމިޔާބުވެދާނެހެން ހީވިޔަސް "ސިމްޕަތީ ގޭމު" ނުޖައްސައްޗެވެ. އެ ވައްތަރުގެ ބޮން ނިކަން ފަސޭހައިން ޑިޓެޑްކުރަން މި އުޅޭ އަންހެން ކުދިންނަށް އެނގޭތީ އެވެ.\nމިހެން ބުންޏަސް މިއުޅޭ ފިރިހެން ކުދިން މި ވާހަކައެއް އަޑުނާހާނެކަން އެނގެ އެވެ.\nބިޓު ވެސް ނުލާވަރަށް ވުރެ ގަޔަށް ބާރު ހެދުންލުން!\nބައެއް ފިރިހެނުންނަށް ހީވެފައި އޮންނަ ކަމެކެވެ. އަންހެން ކުއްޖާގެ ވަނާތައް ފާޅުވާ ވަރުގެ ސްކިނީ ހެދުމުގައި ފެނުމުން އެ ކުދިންނާ ދިމާލަށް ފިރިހެންވެރިންގެ ހިތްތައް އުފުރިގެންދާ ނަމަ ސްކިނީ ޖީންސާއި ގައިގެ މަސްގަނޑު ކަނޑައިގެން ހިނގައިދޭނެހެން ހީވާ ވަރަށް ބާރު ޓީޝާޓުގައި ހުންނަ ފިރިހެން މީހާ ފެނިގެން އެގޮތަށް އަންހެން ކުއްޖާގެ ހިތްވެސް ތެޅޭނެ އެވެ.\nއަންހެން ކުދިން މި އަށް ދޭ ޖަވާބަކީ "އައްޗީޑި" އެވެ. ނުވަތަ ނިންމާލަނީ "ސީރިއަސްލީ" އަކުންނެވެ.


ހެޔޮޚަަބަރު ލިބިވަޑައިގެންނެވި 10 ބޭކަލުންގެ ތެރެއިން: ޒުބައިރު ބުނު އައްވާމް 3Mikal News\n17 ޖެނުއަރީ 2020 ( ހުކުރު )\nހެޔޮޚަަބަރު ލިބިވަޑައިގެންނެވި 10 ބޭކަލުންގެ ތެރެއިން: ޒުބައިރު ބުނު އައްވާމް 3\n2 ޖުލައި 2017, 17:10 |\nކީރިތި ރަސޫލުﷲ (ސއވ) ދުނިޔެ ދޫކުރެއްވުމަށްފަހު އަބޫބަކުރު (ރއ) އާއި އުމަރު (ރއ)ގެ ވެރިކަމުގައިވެސް އެންމެ އަރިސް ބޭކަލުންގެ ތެރޭގައި ޒުބައިރު (ރއ) ހިމެނިވަޑައިގަތެވެ.\nރޫމީންނާއި ދެކޮޅަށް ކުރެވުނު ޔަރުމޫކު ހަގުރާމައިގެ ކާމިޔާބީގެ އިސްދައުރެއް އަދާކުރެއްވީ ޒުބައިރު (ރއ) އެވެ. އެކަލޭގެފާނަކީ އެހަގުރާމައިގެ މައިދާނުގައި ހަގުރާމަކުރަމުން ދިޔަ އެންމެ އިސް ސަހާބީއެވެ. މިހަގުރާމައިގައި އެކަލޭގެފާނަށް އެތަކެއް ޒަޚަމުތަކެއް ލިބިވަޑައިގެތެވެ. އެޒަޚަމުތައް ފަސޭހަވުމާއިއެކު އެކަލޭގެފާނު މަދީނާއަށް ވަޑައިގަތެވެ.\nމަދީނާގައި އެކަލޭގެފާނު ހުންނަވަނިކޮށް އަމްރު ބުނު އާސް ލަޝްކަރަކާއިއެކު މިސްރަށް ވަޑައިގަތެވެ. ނަމަވެސް، މުސްލިމުންގެ އަދަދު މަދުކަމާއިއެކު މިސްރު ފަތަހަކުރުމަށް ގޮންޖެހުންތައް ދިމާވަމުންދާ ކަަމަށް އަމުރު ބުނު އާސް އަށް ގަބޫލުކުރެވުނު ހިނދު އިތުރު މަދަދަށް އެދުނެވެ. އަމުރު ބުނު އާސް އެހީތެރިކަމަށް އެދުމުން އަމީރުލް މުއުމިނީސް ނިންމެވީ ޒުބައިރު ބުނު އައްވާމާއިއެކު މިސްރަށް އިތުރު ލަޝްކަރެއް ފޮނުއްވުމަށެވެ. މިލަޝްކަރާއިއެކު ޒުބައިރު ބުނު އައްވާމް މިސްރު ފަތަހަ ކުރުމުގައި މުހިންމު ދައުރެއް އަދާކުރިއެވެ. އެގޮތުން، ފާރިސީންނަށްފަހު ރޫމީން ވަރުގަދައަށް ހިމާޔަތްކޮށްފައިވާ ބާބުލް ކިއްލާގެ ގޮތުގައި މަޝްހޫރުވެފައިވާ ކިއްލާ ފަތަހަކުރުމުގައި ޒުބައިރުގެ ހިތްވަރުފުޅު ފާހަގަވެގެންދިޔައެވެ.\nމުސްލިމުންގެ ލަޝްކަރު އެކިއްލާ ވަށާލުމަށްފަހު ހަތްމަސްދުވަސް ފާއިތުވީ އިރުވެސް އެކިއްލާ ފަތަހައެއް ނުކުރެވުނެވެ. އެހެންކަމުން، އެއްދުވަހަކު ޒުބައިރު ބުނު އައްވާމު ކުޑަ ލަޝްކަރަކާއިއެކު މިކިއްލާގެ ދޮރާއްޓާއި ހަމައަށް ވާސިލުވިއެވެ. އެއްފަހު އެލަޝްކަރުގެ މީހުން ކޮޑުތައްމަތިން ކިއްލާގެ އުސްފާު ހުރަސްކޮށް ކިއްލާގެ ދޮރުވާނުންގެ ގޮތުގައި ހަރަކާތްތެރިވަމުން ދިޔަ ގާޑުންތައް ބަލިކޮށް ކިއްލާދޮރު ހުޅުވާލިއެވެ. ޒުބައިރު (ރއ) ގެ ލަޝްކަރުގެ މިހިތްވަރުފުޅުގަދަ އަމަލާއިއެކު ކިއްލާ މުސްލިމުންނަށް ފަތަހަވުމުގެ ދޮރުހުޅުވިގެން ދިޔައެވެ. މިސްރުގެ ހަގުރާމައިގައި ގިނަދުވަސްތަކަށް ބައިވެރިވުމަށްފަހު އެކަލޭގެފާނު މަދީނާއަށް ވަޑައިގަތެވެ.\nއެކަލޭގެފާނު މަދީނާގައި ހުންނަވަނިކޮށް އަމީރުލް މުއުމިނީސް އުމަރު ބުނު ޚައްތާބު ޝަހީދުވެވަޑައިގަތެވެ. އަމީރުލް މުއުމިން މިދުނިޔެ ދޫކުރެއްވުމުގެ ކުރިން ޚަލީފާއެއް އައްޔަން ކުރުމަށް އެކުލަވާލި ޝޫރާ ކޮމިޓީގެ6ބޭފުޅުންގެ ތެރެއިން ޒުބައިރު ބުނު އައްވާމް ހިމެނިވަޑައިގަންނަވައެވެ. މިޝޫރާ މަޖިލީހުގެ ފުރަތަމަ ބައްދަލުވުމުގައި އަބްދުއްރަހުމާނު ބުނު އައުފުގެ ހުށަހެޅުމަށް އެންމެ ފުރަތަމަ ޚަލީފާކަމުން ދުރުވެ އަލީ(ރއ) އައްޔަންކުރުމަށް ހުށަހެޅީ ޒުބައިރު ބުނު އައްވާމެވެ. ނަމަވެސް، އަޣުލަބިއްޔަތުން އުސްމާނު (ރއ) ޚަލީފާއަކަށް އައްޔަންވިއެވެ.\nއުސްމާނު (ރއ) ޝަހީދުވުމާއި ޚިޔާލުތަފާތުވުން\nއުސްމާނު(ރއ)ގެ ޚަލީފާކަމުގެ އެންމެފަހު ދުވަސްކޮޅުގައި ހިގައިދިޔަ ފިތުނައިގައި ޒުބައިރު (ރއ) ހިމޭނުން ހުންނެވިއެވެ. ނަމަވެސް، އުސްމާނުގެ (ރއ) ޝަހީދުވުމާއިއެކު އެކަލޭގެފާނަކަށް ހިމޭނަކުން ނުހުންނެވުނެވެ. އެކަލޭގެފާނަށް އުސްމާނުގެ(ރއ) ހިމާޔަތް ކުރުމުގައި އެކަށީގެންވާ ދައުރެއް އަދާނުކުރެވުނު ކަމަށް ހީކުރެވުކަމަށްވުމީ ދުރުކަމެއްނޫނެވެ. ނަމަވެސް، އުސްމާނު (ރއ) އެފިތުނާއިގައި ކަނޑިއުފުލުމާއި ދެކޮޅު ހެއްދެވިއެވެ. އަދި އެކަލޭގެފާނު ހިމާޔަތް ކުރުމަށް ލަޝްކަރެއް ފޮނުއްވުމަށްވެސް ދެކޮޅު ހެއްދެވިއެވެ.\nއުސްމާނު (ރއ) ޝަހީދުވުމާއި ގުޅިގެން ދެންކަންތައް ކުރަންވީ ގޮތާއި ގުޅިގެން، އަލީ(ރއ) ޚަލީފާއަކަށް އައްޔަންކުރުމަށް ކުރިންވެސް ހުށަހެޅުއްވި ޒުބައިރު (ރއ) އާއި އަލީ (ރއ) ޚިޔާލުފުޅު ތަފާތުވިއެވެ. މިޚިޔާލު ތަފާތުވުމުގައި ޒުބައިރު (ރއ) ފެނިވަޑައިގަތީ އުސްމާނު(ރއ) ޝަހީދުވުމުގައި ބައިވެރިވި ހުރިހާ ފަރާތްތަކަށް ހައްގު އަދަބު ދިނުން އަވަސްކުރުމަށެވެ. މިޚިޔާލުތަފާތުވުން ތަކުގައި ޒުބައިރު (ރއ) އާއި ތަލްހާ (ރއ)ގެ އިތުރުން އާއިޝާ(ރއހ) އަށް އެއްބަސްވެވުނީ އުސްމާނު (ރއ) ޝަހީދުވުމުގައި ބައިވެރިވި ހުރިހާ ފަރާތްތަކަށް ހައްގު އަދަބު ދިނުން އަވަސްކުރުމަށް ކުރެވުން ހުރި ހުރިހާ ކަމެއް ކުރުމަށެވެ. މިތިންބޭފުޅުން މައްކާގައި ބައްދަލުކުރެއްވިއެވެ. މިބޭފުޅުންނަށް ފެނިވަޑައިގަތީ، އަލީ (ރއ) އަށް އެކަމުގައި ދަތިތަކެއް ހުރިކަމަށެވެ. އެހެންކަމުން، އަލީ (ރއ) މަދަދުވެރިވުމަށާއި އެމައްސަލަ ނިންމެވުމަށް ލަޝްކަރަކާއިއެކު ޒުބައިރު (ރއ) އާއި ތަލްހާ (ރއ)، އާއި އާއިޝާ (ރއހ) އާއިއެކު ބަސަރާއަށް ވަޑައިގަތެވެ. ލަޝްކަރަކާއިއެކު ވަޑައިގަތުމުގެ ބޭނުމެއް ކަމަށް ބެލެވެނީ އަލީ(ރއ) ގެ ލަޝްކަރުގައި ތިއްބެވި ބޭފުޅުންގެ ތެރޭގައި އުސްމާނު (ރއ) ޝަހީދުކުރުމުގައި އެކިގޮތްގޮތަށް ބައިވެރިވެވުނު ބޭކަލުން ތިއްބެވުމާއި އެބޭކަލުން އެކަމާއި ދެކޮޅު ހައްދަވާ އަލީ (ރއ) އަށް އެއްބާރުލުން ދިނުން ހުއްޓަވާ ލައްވައިފިނަމަ އެފަދަ އެއްބާރުލެއްވުމެއް ދެއްވުމެވެ. އަލީ(ރއ) އަށް ހިތްހަމަޖެހުމެއް ލިބޭނީ އަދި އެބޭފުޅުންގެ ލަފާފުޅަށް އަމަލުކުރެވޭނީ އެކަން ތަންފީޒު ކުރެވޭވަރުގެ ލަޝްކަރެއް އޮވެގެން ކަމަށް ގަބޫލުކުރެވުމަކީވެސް ދުރުކަމެއް ނޫނެވެ. އެހެނީ، މިފަދަ ގޮތަކަށް ނިންމަވައިފިނަމަ އަލީ (ރއ) ލަޝްކަރުން ބޮޑުބައެއް ގެއްލިގެންދާނެއެވެ.\nއަލީ (ރއ) އާއިއެކު ގިނަ ހަގުރާމަތަކެއްގައި ބައިވެރިވެވަޑައިގެންފައިވާ މަންމާފުޅު ފަރާތްޕުޅުން ދެބެންގެދެދަރި ބޭކަލެއްކަމަށްވާ ޒުބައިރު(ރއ)، ތަލްހާ (ރއ) އާއި އާއިޝާ (ރއހ) އާއިއެކު ބަސަރާއަށް ވަޑައިގަތެވެ. ނަމަވެސް، ޒުބައިރު (ރއ) ބަސަރާ އަށް ވަޑައިގަތުން ވެގެންދިޔައީ ހީކުރިގޮތާއި މުޅިން ޚިލާފަށެވެ. ޒުބައިރު (ރއ) ލަޝްކަރަކާއިއެކު ވަޑައިގަންނަވާ ޚަބަރާއިއެކު އަލީ (ރއ) ވެސް ލަޝްކަރަކާއިއެކު ބަސަރާއަށް ވަޑައިގަތެވެ. އަދި ދެފަރާތުން ވާހަކަ ދެއްކުންތައް ކުރިއަށްގެން ދިޔައެވެ. އެއްބަސްވުމަކަށް އާދެވުމުގެ މަގު ފެނުމާއިއެކު އަލީ (ރއ) ގެ ލަޝްކަރުގެ ބައެއް ފަރާތްތަކަށް މިކަން ގަބޫލެއް ނުކުރެވުނެވެ. އެހެނީ އެފަރާތްތަކަކީ ކޮންމެވެސް ސިފައެއްގައި އުސްމާނު (ރއ) ޝަހީދުކުޅައުމުގައި ބައިވެރިވެވިފައިވާ ފަރާތްތަކެވެ. އެހެންކަމުން، ރޭގަނޑުގެ ކަނު އަދިރިކަމުގެ ތެރޭގައި ދެލަޝްކަރަށް އެއްފަހަރާ ހަލަމާދިނެވެ. އަދި އަނެއް ލަޝްކަރުން ހަމަލާދިނީ ކަމަށް ދެއްމުމަށް ގޮވާމީހުންވެސް ބޭތިއްބިއެވެ. އެއާއިއެކު ދެފަރާތް ދެމެދުގައި ހަމަލާތައް ބަދަލުވިއެވެ. ހަގުރާމަ ހުއްޓުވުމަށް ބާރުއަޅާ ތަލްހާ އެލަޝްކަރަށް އިރުޝާދު ދެމުންދަނިކޮށް އެކަލޭގެފާނު ޝަހީދުވެވަޑައިގަތެވެ. މިހަގުރާމައަކީ މަޝްހޫރު ޖަމަލު ހަގުރާމައެވެ.\nއަލީ (ރއ) އަށް ޒުބައިރު (ރއ) އެކަލޭގެފާނާއި ދެކޮޅަށް ހުންނަވިކަމަށް ހީފުޅުވެގެން އަބްދުﷲ އިބުނު އައްބާސް(ރއ) ސަފީރެއްގެ ގޮތުގައި ފޮނުއްވިއެވެ. އިބުނު އައްބާސް ޒުބައިރު (ރއ) އާއި ބައްދަލުކުރައްވާ ވިދާޅުވިއެވެ. މިއަދު ކަލޭގެފާނުގެ މަންމާފުޅު ސަފިއްޔާ (އަލީ (ރއ) އާއި އިބުނު އައްބާސްގެ ބޮޑުދައިތާފުޅު) ދުނިޔޭގައި ހުންނެވިނަމަ، އެކަމަނާއަށް ކަލޭގެފާނު އަލީ(ރއ) އާއި ދެކޮޅަށް ހުންނެވިކަން އެގިވަޑައިގެންނަމަ ވިދާޅުވާނީ ކީކޭތޯ؟\nހިގާދިޔަ ކަންތައްތަކާއި ދެރަފުޅުވެގެން ޒުބައިރު (ރއ) ނިންމެވީ ހަގުރާމައިގެ މައިދާން ދޫކޮށް ވަޑައިގަތުމަށެވެ. ޒުބައިރު (ރއ) ހަގުރާމައިގެ މައިދާން ދޫކުރައްވާ ވަޑައިގަންނަވާ ތަން ފެނިގެން އިބުނު ޖުރުމޫޒު އެކަލޭގެފާނު ފަސްފަހަތުން ވަޑައިގެން ޒުބައިރު (ރއ) ޝަހީދުކުރިއެވެ. ބައެއްބޭކަލުން ވިދާޅުވާގޮތުގައި އިބުނު ޖަރުމޫޒު ޒުބައިރު (ރއ) އަށް ހަމަލާދިނީ އެކަލޭގެފާނު ނަމާދުފުޅަށް ހުންނަވަނިކޮށެވެ.\nޒުބައިރު (ރއ) ޝަހީދުކުރުމަށްފަހު ޖަރުމޫޒު އެޚަބަރު އަލީ(ރއ) އަށް ދެއްވުމަށް ވަޑައިގަތެވެ. ނަމަވެސް، އޭނާ އާއި ބައްދަލު ނުކުރައްވާ އަލީ (ރއ) ވިދާޅުވީ ސަފިއްޔާގެ ދަރިކަލުން ޝަހީދުކުޅަ މީހާއަށް ނަރަކަ ލިބޭނެކަމުގެ ޚަބަރު ގޮސް ދޭށެވެ.\nބުނެވޭ ގޮތުގައި ޒުބައިރު (ރއ) ޝަހީދުވި ދުވަހު އެކަލޭގެފާނު އެކަލޭގެފާނުގެ ދަރިކަލުން އަބްދުﷲ ބުނު ޒުބައިރު ގެންނަވައި ވިދާޅުވިއެވެ. މިއަދު ގިނަ ބަޔަކު މަރުވާނެ ކަމަށް ހީވެއެވެ. އަދި އަޅުގަނޑުގެ ފަހުވަގުތު މިއަދު ޖެހޭނެކަމަށް އެބަހީވެއެވެ. އެއަށްފަހު ވަސިއްޔަތްކުރެއްވިއެވެ. އެއަށްފަހު ވިދާޅުވިއެވެ. އަޅުގަނޑު މިދުނިޔެ ދޫކުރުމަށްފަހު އަޅުގަނޑު ހުރިހާ ދަރަންޏެއް އަޅުގަނޑުގެ ހުރިހާ މުދަލަކުން އަދާކުރާށެވެ. އަދާނުކުރެވިއްޖެނަމަ އަޅުގަނޑުގެ މައުލާ (ވެރިއާ) އަށް ދަންނަވާށެވެ. އެހިނދު އަބްދުﷲ ދެންނެވިއެވެ. ކަލޭގެފާނުގެ މައުލާއަކީ ކާކުތޯއެވެ. ޒުބައިރު ދެންނެވިއެވެ. ﷲ އެވެ.\nއަބްދުﷲ ބުނު ޒުބައިރު ވިދާާޅުވިއެވެ. ﷲ ގަންދީބުނަމެވެ. ﷲ އަށް ދުއާ ދެންނެވިފަހުން ޒުބައިރު (ރއ) ގެ ދަރަނިއަދާ ކުރުމަށް އަޅުގަނޑަކަށް ދައްޗެއްނުވިއެވެ.\nޒުބައިރު (ރއ) ޝަހީދުވެވަޑައިގަތީ ޖަމަލު ހަގުރާމަ ހިގި އަހަރު ހިޖުރީ ސަނަތުން 36 ވަނަ އަހަރުގައެވެ. އެކަލޭގެފާނުގެ އުމުރުފުޅަކީ ގާތްގަޑަކަށް 75 އަހަރެވެ. އެކަލޭގެފާނު ވަޅުފުޅުލެވިފައިވަނީ މަދީނާއާއި ކޫފާ އާއި ދެމެދުގައި ކޫފާގެ ބިމުގައި ކަމަށް ބެލެވެއެވެ.\nއަބްދުﷲ ބިން ޒުބައިރުގެ ވެރިކަމުގައި މުސްއަބު ބިން ޒުބައިރު އިރާގުގެ ގަވަރުނަރުކަމުގެ މަގާމުގައި ހުންނަވަނިކޮށް އެއްދުވަހަކު ޒުބައިރު (ރއ) ޝަހީދުކުޅަ ޖަރުމޫޒު މުސްއަބު ބިން ޒުބައިރުގެ އަރިހަށް ވަޑައިގެންދެންނެވިއެވެ. ގިސާސް ހިއްޕަވާށެވެ. މުސްއަބު ބިން ޒުބައިރު މިކަމާއި މެދު އަމަލު ކުރަންވީ ގޮތުގެ ލަފާފުޅަކަށް އަބްދުﷲ ބިން ޒުބައިރަށް ދެންނެވިއެވެ. އަބްދުﷲ ބިން ޒުބައިރު ޖަވާބު ވިދާޅުވީ “ޒުބައިރު ގެ މަރުގެ ބަދަލު، ޖަރުމޫޒުގެ ކިބައިން ހިފަންވީހެއްޔެވެ. ﷲ ގަންދީ ބުނަމެވެ. ޒުބައިރު (ރއ) ފައިވާނުގެ ވަދުން ވިޔަސް ބަދަލު ނުހިފާހުށީމެވެ”.\nމިޖަރުމޫޒަށް ފެންނަންފެށި ބިރުވެރި ހުވަފެންތަކުގެ ސަބަބުން ނެތްނުކުރެވި އެންމެ ފަހުން އައްސާދެވެ ކިއުނު ހިސާބުން ދިމާވި މީހެއް ކައިރިން އޭނާ މަރާލުމަށް އެދުނެވެ.\nކުރެއްވި ކާވެނިފުޅުތަކާއި ލިބިވަޑައިގަތް ދަރިން\nޒުބައިރު (ރއ) 8 ބޭކަބަލުންނާއި ކާވެނިފުޅު ބައްލަވައިގަތެވެ. އެއަށް ބޭކަބަލުން ގެ ފަރާތްޕުޅުން ގާތްގަޑަކަށް 20 ބޭފުޅުން ލިބިވަޑައިގަތެވެ. އެއީ 11 ފިރިހެން ބޭފުޅުންނާއި9އަންހެން ބޭކަނބަލުންނެވެ. އެކަލޭގެފާނުގެ އަބިކަނބަލުންގެ ތެރެއިން އެންމެ މަޝްހޫރީ އަބޫބަކުރުގެ(ރއ) ދަރިކަނބަލުން އަސްމާ ބިންތި އަބީބަކުރެވެ. ނަމަވެސް، މިކާވެނި ވަނީ ފަހުން ރޫޅިފައެވެ. އެއީ އެކަލޭގެފާނުގެ ފުރަތަމަ އަބިކަނބަލުންނެވެ. އެކަމަނާ އަކީ ކީރިތި ރަސޫލުﷲ (ސއވ) ގެ އަބިކަނބަލުން އާއިޝާ (ރއ) ގެ އެއްބައްޕާފުޅު ދައިތާފުޅެވެ. އެކަމަނާގެ ބަނޑުފުޅުން ލިބިވަޑައިގަތް ބޭފުޅުންގެ ތެރޭގައި އަބްދުﷲ އާއި އުރުވާ ހިމެނިވަޑައިގަންނަވައެވެ. އަބްދުﷲ ދުނިޔޭގެ އަލިކަން ދެކެވަޑައިގަތީ ކީރިތި ރަސޫލުﷲ (ސއވ) މަދީނާއަށް ވަޑައިގެންނެވި އަހަރުގައެވެ. ކީރިތި ރަސޫލުﷲ (ސއވ) މަދީނާ އަށް ވަޑައިގަތުމުން މަދީނާގެ ޔަހޫދީން މުސްލިމުންނަށް ފިރިހެން ދަރިން ނުލިބޭނެ ކަމަށާއި މުސްލިމުން އިސާހިތަކު ބަލިވެ ނިކަމެތިވެގެން ހިގައިދާނެ ކަމަށް ބުނެ ވާހަކަ ފެތުރިއެވެ. އެއަށްފަހު، މާގިނަ ދުވަހެއްނުވެ އަސްމާ އަބްދުﷲ އާއިގެން ރައްކައުވެއްޖެއެވެ. ޔަހޫދީން ބަސް އިސާހިތަކު ދޮގުވެއްޖެއެވެ. އެއާއިއެކު މަދީނާގައި މުސްލިމުން އުފާފާޅުކުރިއެވެ.\nއަބްދުﷲ އަކީ ސަހާބީ ބޭކަލަކަށްވި ނަމަވެސް، އުރުވާ އަކީ ތާބީބޭކަލެކެވެ. އާއިޝާ(ރއހ)ގެ ކިބައިން ރިވާކުރެވުނު ގިނަ ހަދީސްތައް ރިވާކުރައްވާފައިވަނީ އުރުވާއެވެ. އަބްދުﷲ އުމަވީންގެ ވެރިކަމުގައި މަދީނާއާއި ހިޖާޒުކަރައިގައި އެކަލޭގެފާނުގެ ޚަލީފާވެރިކަމެއް ގާއިމްކުރިއެވެ.\nޒުބައިރު (ރއ) ކާވެނި ބައްލަވައިގަތް ބޭކަނބަލުންގެ ތެރޭގައި އާތިކާ ބިންތި ޒައިދު ހިމެނިވަޑައިގަންނަވައެވެ. އާތިކާ ބިންތި ޒައިދަކީ ހެޔޮ ޚަބަރު ލިބިވަޑައިގަތް ބޭކަލުންގެ ތެރޭގައި ހިމެނިވަޑައިގަންނަވާ ސައީދު ބިން ޒައިދުގެ އުޚުތެކެވެ. އެކަމަނާ ޒުބައިރު (ރއ) ކާވެނި ބައްލަވައިގަތުމުގެ ކުރިން ކާވެނި ބައްލަވައިގެންފައިވަނީ އުބަދުﷲ އާއިއެވެ. އެކަލޭގެފާނު ޝަހީދުވެވަޑައިގަތުމުން، އުމަރު ބުނު ޚާއްތާބާއި ކާވެނި ބައްލަަވައިގަތެވެ. އުމަރު (ރއ) ޝަހީދުވެވަޑައިގަތުމުން ޒުބައިރު (ރއ) އާއި ކާވެނި ބައްލަވައިގެތެވެ. އެކަލޭގެފާނުވެސް ޝަހީދުވެވަޑައިގަތެވެ. އެއާއިއެކު މަދީނާގައި އާވާހަކައެއް ފެތުރުނެވެ. ޝަހީދުންގެ ދަރަޖަ ބޭނުންފުޅުވާ ބޭފުޅަކުނަމަ އެކަމާއި އާއި ކާވެނި ބައްލަވައިގަންނަންވީ ކަމަށް ބުނެ އަޑުފެތުރުނެވެ. އެއާއިއެކު، އަލީ (ރއ) އެކަމަނާގެ ކާވެނިފުޅަށް އެދިވަޑައިގަތެވެ. ނަމަވެސް، އެކަމަނާ އެކަމާއި ދެކޮޅު ހައްދަވާ ވިދާޅުވިއެވެ. ކަލޭގެފާނު ޝަހީދުވެވަޑައިގަތުމަކަށް ތިމަންކަމަނާ ބޭނުން ފުޅެއްނޫނެވެ. ނަމަވެސް، އަލީ (ރއ) ވެވަޑައިގަތީ ޝަހީދަކަށެވެ.\nޒުބައިރު (ރއ) އެކަލޭގެފާނުގެ ފިރިހެން ދަރިންނަށް ނަންދެއްވުމުގައި ޝަހީދުންގެނަން ޚިޔާރުކުރިއެވެ. އެގޮތުން، ސަހާބީންގެ ތެރެއިން ޝަހީދުންގެ ނަންތައް އެކަލޭގެފާނުގެ ފިރިހެން ދަރިންނަށް ދެއްވިއެވެ. އެއްދުވަހަކު ތަލްހާ އާއި ދެބޭކަލުން ވާހަކަފުޅު ދައްކަވަމުން ތަލްހާ ޒުބައިރަށް ވިދާޅުވިއެވެ. އަޅުގަނޑު ފިރިހެން ދަރިނަންނަށް ނަންކިޔާ ގޮތް ކަލޭގެފާނު ބައްލަވާށެވެ. އަޅުގަނޑުގެ ފިރިހެން ދަރިނަށް ކިޔަނީ ރަސޫލު ބޭކަލުންގެ ނަންތަކެވެ. އެހިނދު ޒުބައިރު (ރއ) ދެންނެވިއެވެ. އަޅުގަނޑު ދަރިންނަށް ޝަހީދުންގެ ދަރަޖަ ލިބުމަށް އަޅުގަނޑު އެދެމެވެ. އަދި ކިއެއްތަ އެދަރަޖަ އެދަރިންނަށް ލިބިދާނެއެވެ. އެހެނެއްކަމަކު ތިބާގެ ދަރިންނަށް ރަސޫލުކަމުގެ ދަރަޖައެއް ނުލިބޭނެއެވެ.\nޒުބައިރު (ރއ) ރިވާކުރައްވާފައިވަނީ ވަރަށް މަދު ހަދީސްތަކެކެވެ. އިމާމު އަހުމަދުގެ މުސްނަދުގައި ވަނީ ގާތްގަޑަކަށް ތަކުރާރުވެފައިވާ ހަދީސްތަކާއިއެކު6ވަރަކަށް ހަދީސެވެ. އެއީ ކީއްވެގެންތޯ އެކަލޭގެފާނުގެ ދަރިކަލުން ސުވާލު ދެންނެވުމުން ޖަވާބުގައި ވިދާޅުވީ “ތިމަން ކަލޭގެފާނު އިސްލާމްވުމަށްފަހު ރަސޫލުﷲ (ސއވ) އާއި ދުރަށް އެންމެ ފިޔަވަޅެއްވެސް ނާޅަމެވެ. ނަމަވެސް، އެކަލޭގެފާނު ހަދީސްކުރެއްވި އަޑު ތިމަން ކަލޭގެފާނު އެއްސެވީމެވެ. ހަދީސް ރިވާކުރެއްވުމަށް ފަސްޖެހިވަޑައިގަތީ އެބަސްފުޅެވެ. އެކަލޭގެފާނު ވިދާޅުވިއެވެ. ތިމަން ކަލޭގެފާނުގެ ނަމުގައި ދޮގެއް ހަދައިފި މީހަކު ނަރަކައަށް ދާން ތައްޔާރުވާށެވެ.”\nހެޔޮޚަަބަރު ލިބިވަޑައިގެންނެވި 10 ބޭކަލުންގެ ތެރެއިން: ޒުބައިރު ބުނު އައްވާމް\nހެޔޮޚަބަރު ލިބިވަޑައިގެންނެވި 10 ބޭކަލުންގެ ތެރެއިން: ޒުބައިރު ބުނު އައްމާނު 2


އަތޮޅުވެރިޔާގެ އަމުރަށް މީދޫގެ މިސްކިތެއް ތަޅައިލުން | Meedhoo.com\nHome މީދޫ އާސާރީ މިސްކިތްތައް އަތޮޅުވެރިޔާގެ އަމުރަށް މީދޫގެ މިސްކިތެއް ތަޅައިލުން\nހަސަންމަލާ | 25 Jul 2015 | މީދޫ އާސާރީ މިސްކިތްތައް | (3) ޚިޔާލު\nއަތޮޅުވެރިޔާގެ އަމުރަށް މީދޫގެ މިސްކިތެއް ތަޅައިލުން\nމީދޫ މާމިސްކިތުގެ ކައިރީގައި ވަގުތުބަލާ ގަލެއް ބަހައްޓާފައި ހުރެއެވެ. ބައެއްމީހުން ހީކުރަނީ އެއީ ވަރަށް ދުވަސްވީ ވަރަށް އާސާރީ އެއްޗެއް ކަމުގައެވެ. އަދި އެއީ މިސްކިތުގެ ހައިބަތާއި ގަދަރާއި މީދޫގެ ފަންނުވެރިކަމާއި ގުޅިފައިވާ ރަމްޒެއް ކަމަށްވެސް ހީކުރެތެވެ.\nވަގުތުބަލާ ގަލަކީ މީދޫއަށް ވަރަށް ފަހުގެ އެއްޗެކެވެ. މިއީ އިރުގެ ޕޮޒިޝަނާއި ހިޔަނީގެ މައްޗަށް ބަރޯސާކޮށްގެން ވަގުތު ދެނެގަތުމުގެ ހަތިޔާރެކެވެ. އަވިދީފައި އޮންނައިރު ދުވަހުގެ ވަގުތު އެގޭނެއެވެ. އިރުއޮއްސުމުން އޭގެ ބޭނުން ކެނޑުނީއެވެ. އަދި އުޑުމަތި ބަނަވުމުންވެސް އޭގެ ބޭނުން ކެނޑުނީއެވެ. މިގަލެއް މިސްކިތުގެ ކައިރީގައި ބެހެއްޓީ އައްޑު އަތޮޅުގައި އަތޮޅުވެރިޔަކަށް ހުރި މާލޭ މީހެކެވެ. ނަމަކީ އާދަމް ނަސީރު މަނިކެވެ. މިކަމެއް ހިގާފައި އޮތީ 1950 ގެ އަހަރުތަކުގެ ތެރޭގައެވެ. އޭރު ވަގުތުބަލަން ގޭގޭގައި ގަޑި ހުރެއެވެ. އަދި މަދުމަދުން އަތުކުރީ ގަޑިވެސް މީހުން ގެންގުޅެން ފަށައިފިއެވެ. އެހެންވީމާ މިކަމެއް ކުރީ ކޮންމެހެން ނަމާދު ވަގުތު ދެނެގަންނަން ފަސޭހަޔަކަށް ނުވަތަ ވަގުތު ބުނެދިނުމަށް ވުރެ އެހެން މަގްސަދެއްގައެވެ.\nމިހާރު ކޯގަންނު ގަބުރުސްތާނުން ފެންނާނީ ހަތަރު މިސްކިތާއި ޒިޔާރަތެކެވެ. ނަމަވެސް ކުރީގައި އެ ގަބުރުސްތާނުގައި ފަސް މިސްކިތް ހުއްޓެވެ. އަހަރެންވެސް އެ ފަސްވަނަ މިސްކިތެއް ނުދެކެމެވެ. އެކަމަކު ފަނޑިޔާރު މިސްކިތާއި އަތަރާ މިސްކިތާއި ދޭތެރެއިން މިސްކިތެއްގެ އާސާރު ދުށީމެވެ. ތަޅާލެވިފައި ހުރި މިސްކިތެއްގެ ތަޅުންގަޑު އަހަރެމެން ކުޑައިރުވެސް ފެންނާން ހުއްޓެވެ. އެ މިސްކިތަށް ކިޔައި އުޅުނީ ދެށިނާ މިސްކިތެވެ. ދެށެނާ މިސްކިތަކީ އާމިނާބީގެ ދެށެމިނާ ތަކުރުފާނު ބިނާކުރި މިސްކިތެކެވެ. މި މިސްކިތުގެ ބާރުވެރިންނަކީ މިތަކުރުފާނުގެ ދަރިކޮޅުމީހުންނެވެ. މިސްކިތުގެ ބައިދީފައި އޮތީ ބާރަ ބަޔަށެވެ. ފަހަކަށް އައިސް ދެށިނާގޭގައި އުޅުނު މީހުންނާއި އެގެއަށް ނިސްބަތްވާ މީހުންނަކީ މި މިސްކިތާއި މާކައިރި ބައެއް ނޫނެވެ.\nއަތޮޅުވެރިޔާ އާދަމް ނަސީރު މަނިކަކީ އާދައިގެ އަތޮޅުވެރިއެއް ނޫނެވެ. އެއީ ވަރަށް އިލްމީ ވަރަށް ހުޅުވިފައި ހުންނެވި އަތޮޅުވެރިއެކެވެ. އެހެންވީމާ އަތޮޅުވެރިޔާ މީދޫއަށް ވަޑައިގެންފިނަމަ ކޯގަންނަށް ޒިޔާރަތްކުރައްވައި އެތަނުގެ ހާލަތު ބެއްލެވުން އޮވެއެވެ. އަތޮޅުވެރިޔާ އިސްވެ އެތަނަށް ވަޑައިގަތުމުގެ ވާހަކަފުޅު ނުދައްކަވައިފިއްޔާ ރަށުގެ ކަތީބުން އަމިއްލައަށް އެދިގެންވެސް އަތޮޅުވެރިޔާ ކޯގަންނަށް ގެންދިއުން އޮންނާނެއެވެ. އެހާވަރަށްވެސް އާދަމް ނަސީރު މަނިކާއި ކޯގަންނު އޮތީ ގުޅިފައެވެ.\nދުވަސްވަރަކީ މިހާރު މިއޮންނަ ގޮތަށް ބަސްބުނެ ޚިޔާލު ފާޅުކުރަން ރައްޔިތު މީހާއަށް ފުރުސަތު އޮންނަ ޒަމާނެއް ނޫނެވެ. ރައްޔިތުންނަށް އަމުރުކުރާން ހުންނާނީ ކަތީބެވެ. ކަތީބަށް އަމުރުކުރާން ހުންނާނީ އަތޮޅުވެރިޔާއެވެ. އަތޮޅުވެރިންނަށް އެންގުން އަންނާނީ ދާޚިލިއްޔާއިންނެވެ. ދާޚިލިއްޔާއަށް އަމުރު އަންނާނީ ބޮޑުވަޒީރުގެ ފަރާތުން ނުވަތަ ރަދުންގެ ފަރާތުންނެވެ. ދަށު ފަޑީގެ އެއްވެސް ގިންތިއެއްގައި އެ އަމުރެއްގެ ހިކުމަތާއި ސަބަބާއި މެދު ސުވާލު ކުރުމެއް ނޯންނާނެއެވެ. އެ ފުރުސަތު ނުވެސް އޮންނާނެއެވެ. ކުރަން ޖެހޭނެހާވެސް ކަމަކީ އެ އަމުރު ވީހާވެސް އަވަހަށް ވެވުނު ގޮތަކުން ތަންފީޒުކޮށް ނިންމާލުމެވެ.\nއަތޮޅުވެރިޔާ އާދަމް ނަސީރު މަނިކު މީދޫއަށް ވަޑައިގެންނެވި ދުވަހެއްގައި އާދައިގެމަތީން ކޯގަންނަށް ޒިޔާރަތް ކުރައްވައިފިއެވެ. އަރިހުގައި ދިޔައީ ކަތީބުންގެ ތެރެއިިން އަބްދުﷲ ފާއިޒެވެ. އެދުވަހަކީ އެހެން ފަހަރުތަކަށްވުރެ އަތޮޅުވެރިޔާގެ ބަސްފުޅު ގިނަ ދުވަހެކެވެ. އަދި ބަސްފުޅު ވިދާޅުވުމުގައި ތަންކޮޅެއް އައިބުގޮތެއްވެސް ހުރި ދުވަހެކެވެ. ދުވަހަކު ނުވެސް ދައްކަވާ ޒާތުގެ ވާހަކަފުޅުތައް ދެއްކެވިއެވެ. އެދުވަހު އަތޮޅުވެރިޔާ އެންގެވިއެވެ. މިތާގައި މީ ކީއްކުރާހާ މިސްކިތްތަކެއް ހެއްޔެވެ. މިތަނުން މިސްކިތްތައް މަދުކުރަންވީއެވެ. މިހެން ވިދާޅުވެފައި ދެށިނާ މިސްކިތް ދައްކަވާފައި ލަސްނުކޮށް އެ މިސްކިތް ތަޅައިލާށޭ އަންގަވައި އަމުރު ކުރައްވައިފިއެވެ.\nމި އަމުރެއް ކުރައްވާފައި އަތޮޅުވެރިޔާ ފުރާވަޑައިގެންފިއެވެ. އަތޮޅުވެރިޔާ އެދިވަޑައިގެންނެވި ކަންތަކުގެ ބޮޑުކަމާއި ބާވަތުން މިވާހަކަ އޭރު ރަށުގައި އިސްކޮށް ތިބި އަނެއް ދެކަތީބުން ކަމަށްވާ ފެންނާމަނިކުފާނާއި ދެށިނާގެ އިބްރާހިމް ދީދީގެ ކައިރީގައި ފާއިޒު ދައްކައިފިއެވެ. އެދެމީހުން ސުވާލު ކުރިއެވެ. މިސްކިތް ތަޅައިލާށޭ އަތޮޅުވެރިޔާ ވިދާޅުވިކަން ޔަގީން ހެއްޔެވެ. ފާއިޒު ބުންޏެވެ. އާނއެކެވެ. އަހަރެން ހުރީ ހަމަ ހޭގައެވެ. ކޮންމެއަކަސް އަތޮޅުވެރިޔާގެ ކިބައިން މިކަމުގެ ކޮންފަރމޭޝަނެއް ހޯދާން މީން މީހަކަށް ނުކެރުނެވެ. އެއްބަސްވީ އެދިވަޑައިގެންނެވި ގޮތަށް މިސްކިތް ތަޅައިލުމަށެވެ.\nމިސްކިތް ތަޅާލައިފިއެވެ. އިސާހިތަކު މިޚަބަރު އަތޮޅުވެރިޔާއާ ހަމައަށް ހިގައްޖެއެވެ. އާދަމް ނަސީރު މަނިކާ ހަމައަށް ޚަބަރު ގެންދިޔަ މީހާ ބުނީ މީދޫ ކަތީބުން ވެގެން ކޯގަންނުގައި ހުރި ހުރިހާ މިސްކިތްތަކެއް ތަޅާލަން ދިމާކޮށްފިއެވެ. މިހާރު ދެށިނާ މިސްކިތޭ ކިޔުނު މިސްކިތް ތަޅާލައިވެސްފިއެވެ. މިވާގޮތެއް ބަލަން އަވަސްއަވަހަށް ދަތުރު ހަދައިގެން އަތޮޅުވެރިޔާ މީދޫއަށް ވަޑައިގެންފިއެވެ. އޭރު ދެށިނާ މިސްކިތުގެ ތަޅުންގަޑު ފިޔަވައި އެހެން ހުރިހާ އެއްޗެއް ތަލާލައިފިއެވެ. އަތޮޅުވެރިޔާ ވަރަށް ކޯފާވެ ހުންނަވައި ސުވާލުކުރެއްވިއެވެ. ބަލަބަލަ ތިޔައީ ކޮން ސަކަރާތެއް ހެއްޔެވެ. ތިޔައީ ކާކު ބުނެގެން ކާކުގެ އިޒުނައެއް ލިބިގެން ކުރާކަމެއް ހެއްޔެވެ. މިހެން ވިދާޅުވީމާ ކޮންމެ ކަތީބަކުވެސް ބަލާލަނީ އަބްދުﷲ ފާއިޒުގެ މޫނަށެވެ.\nމުޅިމިކަންތައްގަޑު ފާއިޒުގެ ބޮލުގައި އެޅިއްޖެއެވެ. އެންމެފަހުން ފާއިޒު ބުންޏެވެ. އަތޮޅުވެރިޔާ އެންމެފަހުން ކޯގަންނަށް ޒިޔާރަތް ކުރެއްވި ދުވަހު ތިޔައީ ކީއްކުރާހާ މިސްކިތްތަކެއްހޭ ސުވާލުކުރައްވައި ދެށިނާ މިސްކިތް ތަލާލަން ވަނީ އަމުރު ކުރައްވާފައެވެ. އެހެންވެ އަތޮޅުވެރިޔާގެ އަމުރަށް މިކަންތައް ކުރީއެވެ. މިހާރު ހަނދުމަފުޅު ނެތުނީތޯއެވެ. ހަމަޔަގީނުންވެސް އަޅުގަނޑު ހަނދާން އެބަހުއްޓެވެ. ހަނދާން ނެތޭކަށް އެފަހުން އަދި ހަފުތާއެއްވެސް ނުވެއެވެ. އަތޮޅުވެރިޔާ ކުޑައިކޮށް ވިސްނަވާން ހުންނަވާފައި ވިދާޅުވިއެވެ. އާނއާނ ހަނދާން ވެއްޖެއެވެ. އެކަމަކު އެއީ އެހެން ބުނި އެއްޗެއް ނޫނެވެ. ކޮންމެ ގޮތެއްވިޔަސް ކަން މިއޮތީ މިހެން ވެފައެވެ. އެހެންވީމާ ދެން އެކަކުވެސް މިވާހަކަ ދައްކާނެ ކަމެއް ނެތެވެ. މިހެންވިދާޅުވެފައި ހިތަދޫއަށް ވަޑައިގެންފިއެވެ.\nއަފިހުން ކެއުމަކީ އެދުވަސްވަރު މާލޭގެ ކަމުވޮށިގެންވާ ވަރަށް ގިނަ މީހުން ކުރި ކަމެކެވެ. ފެޝަނެއްގެ ގޮތުންވެސް ކުރިކަމެކެވެ. އަފިހުން ކައިގެން މަސްތުކަންމަތީ ތިބެ ކަންކަން ކޮށްގެން ވަރަށް ދެރަ ނަތީޖާވެސް ނުކުމެފައިވެއެވެ. އެހެންވީމާ ކޯގަންނު ދެށިނާ މިސްކިތްވެސް އަފިހުން ކެއުމުގެ ނަތީޖާއެއްގެ ގޮތުން ގެއްލިގެންދިޔައީ ކަމަށް ބުނުމަށް ފުރުސަތު އެބައޮތެވެ. ކަންވީގޮތާއި ކަންނިމުނު ގޮތަށް ރިއާޔަތްކުރާއިރު މިނޫން ގޮތަކަށް ވިސްނުމަށް ފުރުސަތެއްވެސް ނެތެވެ. އަތޮޅުވެރިޔާ އަފިހުން ބައްލަވައިގެން ހުންނެވި ދުވަހެއްގައި ނުބައި އަމުރެއް ކުރެއްވުނީމާ މިކަން މިގޮތަށް މެދުވެރިވެދާނެއެވެ.\nއާދަމް ނަސީރު މަނިކު ހިތަދޫއަށް ވަޑައިގެންފައި މިކުރެވުނު ކަންތަކާ ދޭތެރޭ ވަރަށް ހިތާމަކުރައްވައި ކައްފާރާއެއްގެ ގޮތުން ކޮންމެވެސް ކަމެއް ކުރެއްވުމަށް ނިންމަވައިފިއެވެ. މިގޮތުން ވިސްނަވާފައި ނިންމެވީ މީދޫ ހުކުރު މިސްކިތަށް ވަގުތުބަލާ ގަލެއް ހަދިޔާ ކުރެއްވުމަށެވެ. މިނިންމުން ނިންމެވުމަށްފަހު މާލެއިން ގަލުގެ ފަރުމާ ހައްދަވައި ފަންނީ ލަފާވެސް ހޯއްދަވައި މީދޫ މާމިސްކިތުގެ ކައިރީގައި މިސްކިތުގެ ހަރިއްމައިގެ ތެރޭގައި މި ގާ ބަހައްޓަވައިފިއެވެ. ކަމުގެ ހުރިހާ ޚަރަދެއް ކުރެއްވީ އާދަމް ނަސީރު މަނިކެވެ. ގަލުގައި ހަރުކުރެވިފައިވާ ބްރޯންޒް ޕްލޭޓެއްގައި އެއީ އާދަމް ނަސީރު މަނިކު ދެއްވި ގަލެކޭ ލިޔެފައި އޮވެއެވެ. މީދޫއަށް މިގަލެއް ދެއްވާފައި އަތޮޅުގެ އެހެން ބައެއް ރަށްރަށުގެ މިސްކިތުގައިވެސް އާދަމް ނަސީރު މިފަދަ ގާ ބެހެއްޓެވިއެވެ. މިއީ ހައްތާވެސް ކައްފާރާގެ ގޮތުން ކުރެވުނު ކަންކަމެވެ.\nKoagannu Muskulhiyaa\t26/07/2015\nކޯގަންނުގައި އިހު ހުރީ ފަސް މިސްކިތެއް ނޫނެވެ. ޖުމްލަ ހަތް މިސްކިތް ހުއްޓެވެ. އޭގެ ތެރެއިން މިހާރު ފެންނާން އެހެރީ ހަތަރު މިސްކިތެވެ. ލިޔުމުގައިވާ ގޮތަށް ފަސްވަނަ މިސްކިތް އާދަމް ނަސީރު މަނިކު އަފިހުން ކައިގެން މަސްތުވެގެން ހުރެ ތަލާލާށޭ ބުނީމާ ތަޅާލީއެވެ. ކޯގަންނުގައި ހުރި ހަވަނަ މިސްކިތަކީ ކިލެގެ މިސްކިތެވެ. ހަތް ވަނަ މިސްކިތަކީ ރައިވެރިން މިސްކިތެވެ. ރައިވެރިން މިސްކިތާއި ކިލެގެ މިސްކިތް ތަލާލި ދުވަސްވަރަކާއި ސަބަބު އަދި އޮތީ ދިރާސާކުރުމުގެ މަރުހަލާގައެވެ.\nAfihun Partey\t26/07/2015\nއަފިހުން ކެއުމަކީ އޭރު މާލޭ ބޮޑުންގެ އާދައެކެވެ. ފެޝަނެކެވެ. އެންމެމަތީ ކުލާސް މީހުންގެ ގޭގޭގައި ވިލާތު ޝަރުބަތުވެސް ހުރެއެވެ. ވިލާތު ޝަރުބަތަކީ ރަލެވެ. ވިސްކީ، ޖިން، ވޮޑްކާ، ރަމް، ވައިން ފަދަ ތަކެތި ވިލާތު ޝަރުބަތޭ ކިޔައިގެން ގެނެސް ގޭގޭގެ މަތާރަންފިލާމަތީގައި ރައްކާކޮށްގެން ގެންގުޅުނެވެ. އަފިހުން މަނާވީ މާފަހުންނެވެ. ކުރީގައި އެއީ ހުއްދަ އެއްޗެކެވެ. އެންމެފުރަތަމަ އަފިހުން ވިއްކީ ބުމްބާ ފިހާރަތަކުންނެވެ. އެއީ ވޯރާއިންގެ ފިހާރަތަކެވެ. މިފަދަ ފިހާރަތަކަށް މާލޭ ބޮޑުން ދަރައި އިތުރަށް އެތަންތަނުން އަފިހުން ނުވިއްކީމާ ދެން ހެދިވަޑާމަކީ އަފިހުނުގެ ވިޔަފާރި ސަރުކާރުގެ ބެލުމުގެ ދަށަށް ގެނެސް ހެލްތު މިނިސްޓްރީން ކުރާކަމަކަށް ހެދީއެވެ. އެހެން ހެދުމުން މާލޭ ބޮޑުން ބޭނުން އިރަކު ބޭނުންވަރަކަށް އަފިހުން ލިބުމަށް މަގުފަހިވިއެވެ. މާލޭ ބޮޑުން ނޫން ބަޔަކަށް އަފިހުން ލިބޭނީ ބޭސްވެރިކަމަށޭ ކިޔައިގެން އާދޭސްކުރީމާ ބޭސްވެރި ވައްތަރުގެ މީހުންނަށެވެ. އަފިހުނަކީ ދިވެހި ބޭސްވެރިކަމުގައި ވަރަށް އާއްމު އެއްޗެކެވެ. ދިވެހި ކެއުންވެސް ކަނޑުމަހާ ނުލައި ނުހެދޭ ގޮތަށް އަފިހުނާއި ނުލައި ދިވެހި ބޭހެއްވެސް ހެދޭކަމަކަށް ނުވެއެވެ.\nއެއިރު ރާއްޖޭގައި އަފިހުން މަނަލެއް ނުކުރެއެވެ. އަފިހުން ބޭނުންކުރާ ދެ ގޮތެއް އޮވެއެވެ. އެއްގޮތަކީ ގުޑުގުޑާ އަށާއި ބިޑި ސުއްޓާ އަށް އަޅައިގެން ބޭނުން ކުރުމެވެ. ދެވަނަ ގޮތަކީ ދުފާއިރު ބޭނުންކުރުމެވެ. މާލޭގެ ޝާހީ އާއިލާތަކުން އެ ތަކެތި ގެންގުޅުނީ ވަރަށް ފާޅުގައެވެ. އާދައިގެ ފިހާރަތަކުގައި ވެސް އަފިހުން ލިބެން ހުރެއެވެ. މާލެ އިން އަފިހުން ހުސްވާ ދުވަސްވަރު ބޮޑުންގެ ބޭފުޅުން ސިކުވެގެން އުޅެއެވެ. ކާގޭގައި ހުންނަ ސީނު ތަށިތަކާއި ނައިބޮލީގެ ސަމުސާތައް ބިންމައްޗަށް ތަޅައިލާވާހަކަ އައްޑޫ މީހުން ހީހީފައި ކިޔައި އުޅެތެވެ.


UK In Fenunu Covid-19 Ge Aa Vahtharu Palestine In Fenijje - Vaguthu\nއިނގިރޭސިވިލާތުން މީގެ ކުރިން ފެނިފައިވާ ކޮވިޑް-19 ގެ އާ ވައްތަރު ފަލަސްތީނުން ފެނިއްޖެއެވެ.\nމިީޑިއާތަކުން ރިޕޯޓްކޮށްފައިވާގޮތުން އެގައުމުން މީގެ ކުރިން ފައްސިވެފައިވާ ބަޔަކަށްވެސް ޖެހިފައިވަނީ އާ ވައްތަރެއްގެ ކޮވިޑް-19 އެއް ކަމަށް ތުހުމަތު ކުރެވެއެވެ. އެހެން ނަމަވެސް އެގައުމުގެ ހެލްތް މިނިސްޓްރީން އެކަން ޔަގީން ކޮށްދީފައިވަނީ އެގައުމުގެ ދެ ހިސާބަކުން 11 މީހަކު ވަނީ ފައްސިވުމުންނެވެ.\nއިސްރާއީލުން ވެކްސިން ދިނުމުގެ ޕްރޮގްރާމް ފަށައިގެން ކުރިއަށް ގެންދާއިރު، ޖެހިގެން އޮންނަ ފަލަސްތީނުގެ ރައްޔިތުން އަދިވެސް ތިބީ ވެކްސިން ލިބޭނެ ދުވަހަކަށް އިންތިޒާރުގައެވެ. އިސްރާއީލުގެ މީހުން ވަނީ ވެކްސިން އެގައުމުގައި ދެމުން، ފަލަސްތީނުގެ ސިއްހީ މާހިރުންނަށްވެސް ކޮންމެވެސް ވަރަކަށް ވެކްސިން ދީފައެވެ. އެހެން ނަމަވެސް ފަލަސްތީނުގެ ރައްޔިތުންނަށް ވާ ވަރަށް އެމީހުން ވެކްސިން ފޯރު ކޮށްދީފައެއް ނުވެއެވެ.\nއެހެން ކަމުން ވެސްޓް ބޭންކުގައި ތިބޭ ފަލަސްތީނުގެ މީހުންނާއި ޣައްޒާގައި ތިބޭ ހަމާސްގެ މީހުން އަންނަނީ އެމީހުން އަމިއްލައަށް ވެކްސިން ގަތުމުގެ މަސައްކަތް ކުރަމުންނެވެ.\nއެގައުމުން މިހާތަނަށް 158،559 މީހަކު ކޮވިޑް-19 އަށް ފައްސިވެފައިވާއިރު، އޭގެ ތެރެއިން 28 މީހުންނަކީ ކޮވިޑް-19ގެ އާ ވައްތަރަށް ފައްސިވެފައިވާ މީހުން ކަމަށް މީޑިއާ ރިޕޯޓްތަކުން ވަނީ ބުނެފައެވެ.\nކޮވިޑް-19 އަށް ބަދަލުތަކެއް އައިސް އާވޭރިއަންޓްތަކެއް އުފެދުނު ނަމަވެސް އާވޭރިއަންޓްތަކަށް ފައްސިވާ މީހުންގެ ހާލަތު ވަކިން ބޮޑަށް ގޯސްވެގެން ދާކަމަކަށް އަދި ފާހަގައެއް ނުކުރެވެއެވެ. ނަމަވެސް އާވެރިއަންޓްތައް މާއަވަހަށް ފެތުރެމުން ދާތީ އެއީ ނުރައްކަލެއް ކަމަށް ސިއްހީ ދާއިރާގެ ތަޖުރިބާކާރުން ވިދާޅުވެއެވެ.


Note7govumah fahu javaabu nulibunu suvaalu thah\nއަހަރުގެ އެންމެ މޮޅު ސްމާޓްފޯނުގެ ގޮތުގައި ގިނަ ބަޔަކު ލޭބަލްކުރި ސެމްސަންގުގެ ގެލެކްސީ ނޯޓް7ގޮވައި، އަނދައި އަޅިއަށްވެ، އެ ވާހަކައެއް ނިމުނީ އެވެ. ނޯޓް7އަށް ސަންދޯއް ޖަހައި ވަޅުލުމުގެ މަސައްކަތް ސެމްސަންގުން އެ ވަނީ ފަށައިފަ އެވެ. -- ބެޓެރީ އޯވާހީޓްވުމުގެ މައްސަލަ އަށް ހައްލެއް ނުހޯދުނީމަ އެވެ.\nމިއީ ހަގީގަތުގައި ސެމްސަންގަށް ލިބުނު ފިލާވަޅެއް ނޫނެވެ. ސްމާޓްފޯނު އުފައްދާ އެހެން ކުންފުނިތަކުން ވެސް އިބްރަތް ހާސިލުކުރާނެ ކަމެކެވެ. ވަކިން ހާއްސަކޮށް ބެޓެރީ ފޯނުން ނުނެއްޓޭ ގޮތަށް ސްމާޓްފޯނުތައް މިފަހުން ފަރުމާކޮށްފައިވާ ކުންފުނިތަކަށް ލިބުނު އިންޒާރެކެވެ.\nމޯބައިލް ފޯނުގެ ބެޓެރީ މިގޮތަށް ހޫނުވުމުގެ އެހެން ބޮޑު މައްސަލައެއް 2007 ވަނަ އަހަރު ވެސް ފެންމަތިވި އެވެ. އެއީ ނޮކިއާ އަށެވެ. އެފަހަރު އެ ކުންފުނިން 46 މިލިއަން ބެޓެރީ ބަދަލުކޮށްދިނެވެ. އެ މައްސަލަ އެފަހަރު އެހާ ފަސޭހައިން ހައްލުކުރެވުނީ ބެޓެރީތައް ވަކިން ނެގޭގޮތަށް ފޯނުތައް ޑިޒައިންކޮށްފައިވުމުންނެވެ.\nއެކަމަކު މިފަހަރު އެ ފުރުސަތެއް ނެތެވެ. ސެމްސަންގުން އެންމެފަހުން ނެރެފައިވާ އިންޒާރަކީ މިއީ އެވެ.\n"ފޯނު ބޭނުންކުރުން ހުއްޓާލާ. ޑާޓާގެ ބެކަޕެއް ނެގުމަށް ފަހު ފޯނު ނިއްވާލާ."\nއެއަށް ފަހު ނޯޓް 7ގެ ސަންދޯކުގައި ޖެހީ އެންމެ ފަހު މޮހަރެވެ.\nފޯނު ގޮވާ މައްސަލަ ހައްލުނުވެ ސެމްސަންގުން ނޯޓް7އުފެއްދުން ހުއްޓާލައި ބާޒާރުން މި ފޯނެއް ނަގައި ބަދަލުގައި ފައިސާ ދޭން އެއްބަސްވެފައިވާއިރު ބަދަލުގައި ކުރީގެ މޮޑެލްތައް ބޭނުންވާ މީހުންނަށް އެ ފުރުސަތު ވެސް ވަނީ ހުޅުވާލައިފަ އެވެ. އެކަމަކު އަދިވެސް މި މައްސަލައެއްގައި ޖަވާބު ނުލިބޭ ސުވާލުތައް ވަރަށް ވެސް ގިނަ އެވެ.\nނޯޓް7އަމިއްލަ އަށް ގޮވަން މެދުވެރިވި ސަބަބަކީ ކޮބާ؟\nއެންމެ މަޝްހޫރު ސަބަބަކީ، ބެޓެރީ އޯވާހީޓްވާ މައްސަލަ އެވެ. ނަމަވެސް މިއީ ފޯނަށް ދިމާވެގެން އުޅޭ އަސްލު މައްސަލައެއް ނޫނެވެ. އެކަމަކު ސެމްސަންގުން އެންމެ ފުރަތަމަ އަނބުރާ ގެންދިޔަ ފޯނުތައް ދިރާސާކުރުމަށް ފަހު ބުނެފައި ވަނީ މިހެންނެވެ. ފޯނުތައް ގޮވަނީ ބެޓެރީ އަށް ދިމާވެފައިވާ މައްސަލަކުން ކަމަށެވެ.\nލީކުވެފައިވާ ރިޕޯޓްތައް ބުނާ ގޮތުން ހަގީގީ މައްސަލައަކީ ނޯޓް7އަށް ސެމްސަންގުން އުފެއްދި ބެޓެރީ ސައިޒުން ތަންކޮޅެއް ބޮޑުވުމެވެ. އެއަށް ފަހު މި ބެޓެރީތައް ފޯނަށް ފިޓްކޮށްފައި ވަނީ ގަދަކަމުންނެވެ. ބެޓެރީތައް ގޮވުމަށް މެދުވެރިވެފައިވާ ހަގީގީ ސަބަބަކީ މިއީ ކަމަށް ރިޕޯޓްތައް ބުނެ އެވެ.\nއެކަމަކު މި ފޯނަށް ދިމާވި މައްސަލައިގެ އަރަތް ދެން ވެސް ނިމުނީކީއެއް ނޫނެވެ. ސެމްސަންގުން ބެޓެރީތައް ބަދަލުކޮށްފައި ފޮނުވި ފޯނުތައް ވެސް ގޮވަން ފެށީ އެވެ. އެއަށް ފަހު ދިމާވެގެން އުޅޭ މައްސަލައިގެ ހަގީގަތް ހޯދުމަށް ސެމްސަންގުގެ ތަޖުރިބާކާރުން މަސައްކަތްކޮށްގެން މިހާތަނަކަށް ނޯޓް 7ގެ އެއްވެސް ފޯނެއް ގޮވާފައެއް ނުވެ އެވެ.\nއެހެންވީމަ ފޯނުތައް ގޮވަން މެދުވެރިވި އަސްލު ސަބަބު އަދިވެސް ނޭނގެ އެވެ.\nނޯޓް 7ގެ ކިތައް ފޯނު ގޮވައިފިތަ؟\nއޭގެ ރަސްމީ އަދަދެއް ވެސް ނޭނގެ އެވެ. އަދި މި ފޯނެއް އުފެއްދުން މިދިޔަ އަންގާރަ ދުވަހު ރަސްމީކޮށް ހުއްޓާލުމާ ހަމަ އަށް ބާޒާރަށް ނެރެފައިވާ ނޯޓް 7ގެ ހިސާބެއް ވެސް އެނގޭކަށް ނެތެވެ.\nފޯނުތައް ގޮވަން ފެށުމުން 2.5 މިލިއަން ނޯޓް7އަނބުރާ ގެންގޮސް އޭގެ ބަދަލު ދިނުމަށް ސެމްސަންގުން ސެޕްޓެމްބަރު މަހު ނިންމި އެވެ. އެއަށް ފަހު ބުނެފައި ވަނީ ދެކުނު ކޮރެއާ އާއި އެމެރިކާގައި ވިއްކި ނޯޓް 7ގެ 60 ޕަސެންޓަށް ބަދަލު ދީފައިވާ ކަމަށެވެ. މި ދެ ގައުމަކީ ނޯޓް 7ގެ އެންމެ ބޮޑު ދެ ބާޒާރެވެ.\nޖުމްލަކޮށް ހުރިހާ ހިސާބުތަކަށް ބަލާއިރު ސެމްސަންގުން ވަނީ ގާތްގަނޑަކަށް ހަތަރު މިލިއަނެއްހާ ނޯޓް7އުފައްދައިފަ އެވެ. ފޯނުތައް ގޮވުމުގެ މައްސަލަ ދިމާނުވި ނަމަ ސެމްސަންގުން އަހަރުގެ މިހާ ހިސާބަށް ހަ މިލިއަން ނޯޓް7ބާޒާރަށް ނެރޭނެ ކަމަށް އޮތީ ލަފާކުރެވިފަ އެވެ.\nފޯނުތައް އަނބުރާ ހޯދަން ސެމްސަންގުން ހަރުކަށި ފިޔަވަޅުތަކެއް\nސެމްސަންގުން ބުނެފައި ވަނީ ބާޒާރަށް ނެރުނު ނޯޓް 7ގެ ހުރިހާ ފޯނެއް އަނބުރާ ގެންދާނެ ކަމަށާއި އެކަމަށް ކުރެވެން ހުރި ހުރިހާ ކަމެއް ވެސް އެ ކުންފުނިން ކުރާނެ ކަމަށެވެ.\nފޯނުތައް އަނބުރާ ހަވާލުކުރުމަށް އެދި ފޯނުތަކުގެ ވެރިފަރާތްތަކަށް ސެމްސަންގުން ދަނީ އީމެއިލް ވެސް ކުރަމުންނެވެ. އަދި ފޯނުތައް ދޭން ދެކޮޅުހަދާ ފަރާތްތަކުގެ ފޯނުތަކުގެ ސިސްޓަމްތައް "ލޮކް" ކުރުމުގެ ވިސްނުން ވެސް ގެންގުޅޭ ކަމަށް ބުނެވެ އެވެ.\nމިހައި ހިސާބުން އުފެދޭ ސުވާލަކީ، މިހުރިހާ ފޯނުތަކެއް އަނބުރާ ހޯދުމަށް ސެމްސަންގުން އެއަށް ކުރަން އުޅެނީ ކީއްތޯއާ މެދު ކުރެވޭ ސުވާލެވެ. އާ ފޯނުތަކުގައި މި ފޯނުތަކުގެ ބައިތައް ބޭނުންކުރާނީތޯ އެވެ؟ ސެމްސަންގުން އެއްވެސް ޖަވާބެއް ނުދެ އެވެ.\nނަމަވެސް ތިމާވެށީގެ ހިމާޔަތުގައި މަސައްކަތްކުރާ މީހުން ބުނަނީ ސެމްސަންގުން އަމަލުކުރަމުން ދަނީ ޒިންމާދާރު ގޮތަކަށް ކަމަށެވެ. ފޯނުތައް އަތުލައިގެން ރީސައިކަލްކުރުމަކީ އެންމެ ރަނގަޅު ގޮތް ކަމަށެވެ.\nބެޓެރީތައް ނެއްޓޭ ގޮތަށް ސެމްސަންގުން ބަދަލެއް ގެނެސްފާނެތަ؟\nސެމްސަންގުން އެމީހުންގެ ސްމާޓްފޯނުތަކުގެ ބެޓެރީތައް ނައްޓައިގެން ގެންގުޅެވޭ ގޮތަށް ނުވަތަ ނަގައިގެން ބަދަލުކޮށްލެވޭ ގޮތަށް އޮތް އޮތުން ނިމުމަކަށް ގެނައީ ވާދަވެރި އެޕަލްގެ އައިފޯނާ އެކު ރޭހަށް ނުކުތުމަށެވެ. މި ރޭހަކަށް ނުކުތުމުގެ ކުރިން ގެލެކްސީ ސީރީޒްގެ އެހެން ފޯނުތަކުގެ ބެޓެރީ އަތަށް ނެގެ އެވެ.\nބަދަލު ގެނައީ އެސް6 އަދި ނޯޓް 5ގެ ފޯނުތަކާ އެކުގަ އެވެ.\nކޮންމެއަކަސް މި ބަދަލުގައި ސެމްސަންގުން ޔޫޓާނެއް ނަގައިފާނެ ކަމުގެ އަލާމާތްތަކެއް ދަނީ ފެންނަމުންނެވެ. އެކަމަކު ކުރިއަށް ހުރި ޑިޒައިންތަކާ ބެހޭ ގޮތުން އެމީހުން ވަކި އެއްޗެއް އަދި ނުބުނެ އެވެ.


Umurah jalah dhaanjehey fadha massala eggai Manmohan Singh court ah\nއުމުރަށް ޖަލަށް ދާންޖެހޭ ފަދަ މައްސަލައެއްގައި މަންމޯހަން ސިންގް ކޯޓަށް\nބޯޓުދެލި ނެގުމަށް ލައިސަންސް ދިނުމުގައި ގާނޫނާ ހިލާފަށް އަމަލުކޮށް ކޮރަޕްޝަނުގެ އަމަލުތަކެއް ހިންގާފައިވާ ކަމަށް ތުހުމަތުކުރެވޭ މައްސަލައެއްގައި އިންޑިއާގެ ކުރީގެ ބޮޑުވަޒީރު މަންމޯހަން ސިންގް ކޯޓަށް ހާޒިރުވާ އަމުރުކޮށްފި އެވެ.\nސިންގުގެ އިތުރުން ފަސް ބޭފުޅަކު، އަންނަ މަހުގެ އަށް ވަނަ ދުވަހު ކޯޓަށް ހާޒިރުވާން އަމުރުކޮށްފައި ވަނީ 2012 ވަނަ އަހަރު ކުރި އޮޑިޓެއްގައި ފާހަގަކޮށްފައިވާ މައްސަލަތަކަކާ ގުޅިގެންނެވެ. އެ އޮޑިޓުން ދައްކާފައިވާ ގޮތުގައި ބޯޓުދެލި ނެގުމަށް އެކި ފަރާތްތަކަށް މާ ހެޔޮ އަގުގައި ލައިސަންސް ވިއްކުމުގެ ސަބަބުން ދައުލަތަށް 33 ބިލިއަން ޑޮލަރު ގެއްލުން ވެފައިވެ އެވެ.\nސިންގް ނިސްބަތްވާ ކޮންގްރެސް ޕާޓީން މިދިޔަ އަހަރާ ހިސާބަށް، 10 އަހަރު ވަންދެން އިންޑިއާގައި ވެރިކަން ކޮށްފައި ވާއިރު އެ ސަރުކާރަށް ކޮރަޕްޝަންގެ ބޮޑެތި ތުހުމަތުތަކެއް ކޮށްފައިވެ އެވެ. ކޯޓަށް ހާޒިރުވާން ކުރި އަމުރާ ގުޅިގެން ސިންގް ވިދާޅުވީ މައްސަލަ ބެލުމަށް އެއްބާރުލުން ދެއްވާނެ ކަމަށާއި ކުށެއް ނެތްކަން ސާބިތުވާނެ ކަމަށެވެ.\n"އަޅުގަނޑުގެ ކުށެއް ނެތްކަން ސާބިތުކޮށްދެވޭނެ. އެހެން ވިޔަސް އަޅުގަނޑު މި ހުރީ މިކަމާ ކަންބޮޑުވެފައި. އެކަމަކު ދިރިއުޅުމުގައި މިކަހަލަ ހުރިހާ ކަމަކާ ވެސް ދިމާވާނެ،" ސިންގް ވިދާޅުވި އެވެ.\nއުމުރުން 82 އަހަރުގެ ސިންގުގެ މައްޗަށް ކުށް ސާބިތުވެއްޖެ ނަމަ އުމުރު ދުވަހުގެ ޖަލު ހުކުމެއް އައުން އެކަށީގެންވެ އެވެ.\nއިންޑިއާގެ ސުޕްރީމް ކޯޓުން މިދިޔަ ސެޕްޓެމްބަރު މަހު ވަނީ 1993 ވަނަ އަހަރުން ފެށިގެން ސަރުކާރުން ދޫކޮށްފައިވާ ބޯޓުދެލި ނެގުމުގެ ހުރިހާ ލައިސަންސެެއް ބާތިލް ކަމަށް ކަނޑައަޅައިފަ އެވެ. އެހެންވެ މި މުއްދަތުގައި ވެރިކަންކުރި ޕާޓީތައް މި މައްސަލައިގެ ތެރޭގައި ހިމެނިފައިވެ އެވެ. އޭގެ ތެރޭގައި މިހާރު ވެރިކަންކުރާ ބާރަތިޔާ ޖަނަތާ ޕާޓީ (ބީޖޭޕީ) ވެސް ހިމެނެ އެވެ. ނަމަވެސް އެންމެ ގިނަ ލައިސަންސް ދޫކޮށްފައި ވަނީ ކޮންގްރެސް ޕާޓީގެ ވެރިކަމުގަ އެވެ. --ބީބީސީ


ގެދޮރު އެޅުމުގެ މަޝްރޫއަށް ފައިސާހޯދުމަށް ރިސޯޓްތައް ދިނުން – Issey for Mayor\nއިގްތިސޯދު / ގެދޮރު އެޅުމުގެ މަޝްރޫއަށް ފައިސާހޯދުމަށް ރިސޯޓްތައް ދިނުން\nމިރަށްތައް ބިޑު ކުރާއިރު އެއްފަހަރާދައްކަންޖެހޭ “އެކުއިޒިޝަން ކޮސްޓް” އޭކިޔުނު ފައިސާ ލުމަށް ހަމަޖެހިފައިވަނީ ހައުސިން ފަންޑަކަށެވެ. ރިސޯޓަކުން މިފަންޑަށް ލިބެނީ އެންމެ ޕޭމެންޓެކެވެ. މިފަންޑުން ލާރިމަދުވުމުން އަނެއްކާ އަނެއް ރަށް ދޫކުރަންވީ ހެއްޔެވެ؟ ޓޫރިސްޓް ރަށްތައް ތަރައްގީކުރުން ހައުސިންފަނޑާއި ގުޅުނީބާއެވެ؟\nމިގޮތަށް މިކަން ދިއުމަކީ ޓޫރިޒަމްވެސް ރަގަޅު ސިޔާސަތެއްގެ ދަށުން ކުރިއަރުވަން ހުރަސްތަކެއް ކުރިމަތި ކުރުވާނެ ކަމެކެވެ. އަދި ދެމެހެއްޓެނިވިގޮތެއްގައި ހައުސިންފަންޑެއް ހިންގޭނެ ގޮތެއްވެސް ނޫނެވެ.\nސަރުކާއުން ކުރަންޖެހޭ ހަރަދުތަކަށް ނުވަތަ ހޯދައިދޭންޖެހޭ ފަންޑުތަކަށް، ކޮންމެކަމެއް ވަކިކޮށް އެކަމެއް ކުރިއަށްގެންދަން ލާރިހޯދުމަށް ވަކިވަކި ކަންތަކެއް ކުރުން ނުވަތަ ވަކިވަކިރަށްތަކެއް ދިނުމުގެ ބަދަލުގައި ސަރުކާރުގެ ޖުމްލަ އާމްދަނީއިން އެކަންކަމަށް ބައިއެޅުން މާ ބުއްދިވެރިއެވެ. އާމްދަނީ ނެތްނަމަ ޖުމްލަ އާމްދަނީ އިތުރުކުރުމަށް ކުރެވޭނެ ކަންތައްތައް ކުރެވިދާނެއެވެ. ޓެކްސްނެގުން ނުވަތަ ޓޫރިޒަމްސިޔާސަތުގެ ދަށުން އިތުރުރަށްތަކެއް ތަރައްގީކުރަން ނިންމާފައިވާނަމަ އެކަންވެސް ކުރެވިދާނެއެވެ.\nކޮންމެކަމަކަށް ފަންޑުހޯދަން ނުވަތަ ސަބްސިޑީދޭން ވަކިރަށްތަކެއް ދޫކުރުމަކީ ލިބޭ އާމްދަނީ ހަމަހަމަގޮތުގައި ބަހަންވެސް އުނދަގޫވާނެ ކަމެކެވެ. އެކިރަށްތަކުން އަދި އެކި ސަރަހައްދުތަކުން އެކިވަރަށް އާމްދަނީ ލިބޭއިރު، އެލިބޭ އާމްދަނީއިން ވަކިވަކި ކަންކަން ކުރަންވެއްޖެނަމަ ބައެއްކަންތައްތައް އެންމެ އެކަށީގެންވާގޮތުގައި ނުކުރެވިދާނެއެވެ. ނުވަތަ ބައެއް ރައްޔިތުންނަށް އެކަށީގެންވާގޮތުގައި ހިދުމަތް ނުލިބިދާނެއެވެ. އެއާހިލާފަށް ސަރުކާރަށް ލިބޭ ޖުމްލަ އާމްދަނީއިން އެކިކަންކަމަށް ބޭނުންވާ ފައިސާ ބޭނުންވާ ވަރަކަށް ފޯރުކޮށްދިނުން މާ އިންސާފުވެރިވާނެކަމަށް ފެނެއެވެ.\nމިހާރުވެސް ހައުސިން ކަންތަކަށް ފައިސާދޫކުރަން ކުންފުންޏެއް އެބައޮތެވެ. މިކުންފުނީގައި ފައިސާނެތީބާއެވެ؟ ސްޓެލްކޯއިން މީގެ ކުރީގައި ހަދަމުން ދިޔަގޮތަށް ލިބޭހާފައިދާއެއް ފައިދާގެ ގޮތުގައި ބަހާލަނީބާއެވެ؟ ސަރުކާރުން މިދަނޑިވަޅުގައިވެސް ވިސްނަންވީ މިކުންފުނިމެދުވެރިކޮށް ހައުސިން ކަންތައްތަކަށް ވެވޭނެ އެހީތެރިކަމެއް އޮތްތޯ ބެލުމަށެވެ. ބޭންކުތަކަށް އެހީއެއްދީގެން ބޭންކުތައް މެދުވެރިކޮށްވެސް މިކަމަށް ކޮންމެވެސް ވަރެއް ކުރެވިދާނެއެވެ.\nކަންކަމަށް ވަގުތީހައްލު ހޯދުމުގެ ބަދަލުގައި މުހިންމީ ދާއިމީ ހައްލުހޯދުމެވެ. މުހިންމީ ކަމެއްކުރާ ގޮތަކީ ދެމެހެއްޓެނިވިގޮތެއްގައި އެކަން ކުރެވިދާނެގޮތެއްތޯ ބަލާ އެކަމެއް ކުރުމެވެ.\nރިސޯޓް މުވައްޒަފުންގެ ހައްގުތައް ނުލިބި ލަސްވުމަކީ ސީރިއަސް މައްސަލައެއް (518)


Baibalaa challenge ge sharafuveri champion kan Club 010 ah - vNews.mv\nބައިބަލާގެ ޗެމްޕިއަން ކްލަބް 010- ފޮޓޯ:- އަދަދު\nބައިބަލާ ޗެލެންޖުގެ ޝަރަފުވެރި ޗެމްޕިއަންކަން ކްލަބް 010 އަށް\nއައްފާން މުހައްމަދު 16 May 2022, 10:10\n1443 ވަނަ އަހަރުގެ ބައިބަލާ ޗެލެންޖުގެ ޗެމްޕިއަންކަން ކްލަބް އޮންލީ ވަން އޮޕޮޗިއުނިޓީ (010) ހޯދައިފިއެވެ.\nކޮންމެ އަހަރެއްގެވެސް ފިޠުރު ޢީދާއި ދިމާކޮށް ބައިބަލާ އެސޯސިއޭޝަން އޮފް މޯލްޑިވްސް އިން ބާއްވާ ބައިބަލާ މުބާރާތުގެ މިފަހަރުގެ އެޑިޝަން ބާއްވާފައިވަނީ "އެމްޓީސީސީ ބައިބަލާ ޗެލެންޖް"ގެ ނަމުގައެވެ. އެންމެފަހުން ބައިބަލާ ޗެލެންޖު ބާއްވާފައިވަނީ 2019 ވަނަ އަހަރުއެވެ. އެފަހަރު މުބާރާތް ބޭއްވީ "ޢީދު ބައިބަލާ 1440" މި ނަމުގައެވެ. އޭގެފަހުން 2020 ވަނަ އަހަރާއި 2021 ވަނަ އަހަރު މުބާރާތް ބޭއްވިފައެއް ނުވެއެވެ. އެއީ ކޮވިޑުގެ ސަބަބުން ކުރިމަތިވި ގޮންޖެހުންތަކުގެ ސަބަބުންނެވެ.\nމެދުކެނޑުމަކަށްފަހު މިފަހަރު ބައިބަލާ ޗެލެންޖް ބޭއްވިއިރު މިފަހަރުގެ މުބާރާތުގެ ޗެމްޕިއަންކަން ކްލަބް 010 ހޯދީ ފައިނަލުގައި ކްލަބް ޓީނޭޖް ބަލިކޮށްގެންނެވެ. މުބާރާތުގެ ފައިނަލަށް 010 ދަތުރުކުރީ ސެމީ ފައިނަލުގައި ޓީސީ ސްޕޯޓްސް ކުލަބުގެ މައްޗަށް ކުރިހޯދައިގެންނެވެ. ފައިނަލަށް ކްލަބް ޓީނޭޖް ދަތުރުކުރީ ސެމީގައި ކްލަބް އީގަލްސް ބަލިކޮށްގެންނެވެ.\nބައިބަލާއަށް އައު ނަމެއް ނަމަވެސް، ވަރުގަދަ ސްކޮޑަކާއެކު މި މުބާރާތާ ކުރިމަތިލި ކްލަބް 010 ވަނީ ކުއާޓަރ ފައިނަލުގައި ބައިބަލާގެ ރަސްގެފާނުގެ ގޮތުގައި ނިސްބަތްކުރެވޭ ބީޖީ ސްޕޯޓްސްވެސް ބަލިކޮށްފައެވެ.\nފައިނަލުގައި 010 އިން ޓީނޭޖްގެ މައްޗަށް ކުރިހޯދީ ކޮންމެ ޓީމެއް އެއް ގޭމު ގެންދިއުމުން ނަތީޖާ ނެރުމަށް ކުޅުނު ގަދަ ހިފުމުގެ ދެ ބުރުގައިވެސް ކުރިހޯދައިގެންނެވެ. ގަދަ ހިފުމުގައި އޯވަންއޯ އަށް ގުރު ދިމާވުމުން ފުރަތަމަ އެޓީމުން ނިންމީ އެތެރެއަށް ވަންނާށެވެ. ކްލަބް 010 އިން ގަދަ ހިފުމުގެ ފުރަތަމަ ބުރުގައި އެތެރެއަށް ވަތް އަލީ ވިޖްހާން (ވިޖޫ) ވަނީ ބޭރުން އެރި ޓީނޭޖުގެ އިބްރާހިމް ރަޝީދު ހުއްޓުވައިފަ އެވެ. އަދި ގަދަހިފުމުގެ ދެވަނަ ބުރުގައި ޓީނޭޖުން މެދަށް އެރި އަލީ ވިދާދު (ދާދު) އަށް 010ގެ އަހުމަދު މުހައްމަދު (އައްމަޑޭ) ހިފެހެއްޓިފައެއް ނުވެއެވެ.\nފައިނަލުގައި ކްލަބް ޓީނޭޖް ބަލިކޮށް ކްލަބް 010 އިން މި މުބާރާތުގެ ޗެމްޕިއަންކަން ހޯދިއިރު ފައިނަލް މެޗުގެ މޮޅު ކުޅުންތެރިއަކަށް ހޮވުނީ ވިޖޫ އެވެ.\nއަގުހުރި އިނާމުތަކަކާއެކު މިފަހަރުގެ މުބާރާތުގައި ގިނަ މަގާމުތަކެއްވެސް ހޮވާފައިވެއެވެ. އެގޮތުން މުބާރާތުގައި މުޅިން އަލަށް ހޮވި އެންމެ އުންމީދީ ކުޅުންތެރިއަކީ ޓީނޭޖުގެ ދާދު އެވެ. އެންމެ މޮޅު ފަސް ކުޅުންތެރިންނަކީ ކްލަބް އީގަލްސްގެ އިބްރާހިމް ޝަމީން (ޝަންމި)، ޓީސީގެ ހަސަން ތައުހީދު (ތައު)، ޓީނޭޖްގެ ހާމިދު ރަޝީދު އަދި އެ ޓީމުގެ އިބްރާހިމް މުހައްމަދު (އިބުޓި) އެވެ.\n1443 ވަނަ އަހަރުގެ ބައިބަލާ ޗެލެންޖުގެ މިސްޓަރ ބައިބަލާ- ފޮޓޯ:- އަދަދު\nމުބާރާތުގައި އެންމެ ފާހަގަކޮށްލެވުނު ކުޅުމެއް ދައްކައިގެން މި މުބާރާތުގެ ފަޚުރުވެރި މިސްޓަރ ބައިބަލާ އަކަށް ހޮވުނީ ކްލަބް ޓީނޭޖުގެ އަސްލަމް ވަހީދު އެވެ. އަސްލަމް އަށް ވަނީ މިސްޓަރ ބައިބަލާ ޓްރޮފީގެ އިތުރުން 10،000 ރުފިޔާގެ ފައިސާގެ އިނާމު ދީފއެވެ. މިއީ އަސްލަމް މިސްޓަރ ބައިބަލާގެ އެވޯޑު ހޯދި ތިންވަނަ ފަހަރެވެ. މިއާއެކު އޭނާއަކީ މި އެވޯޑު ތިންފަހަރަށް ހޯދި ދެވަނަ ކުޅުންތެރިޔާ އަށެވެ.\nމިފަހަރުގެ މުބާރާތުގެ ފެއަރ ޕްލޭ ޓީމަކަށް ހޮވުވީ ކްލަބް އީގަލްސްއެވެ.\nރަނަރަޕް އަށް ހޮވުނު ކްލަބް ޓީނޭޖަށް 40،000 ރުފިޔާގެ ފައިސާގެ އިނާމެއް ދިންއިރު މުބާރާތުގެ ޝަރަފުވެރި ޗެމްޕިއަން ކްލަބް 010 އަށް 100،000 ރުފިޔާގެ ފައިސާގެ އިނާމާއި ޓްރޮފީ ވަނީ ހަވާލުކޮށްފައެވެ.\nމިފަހަރުގެ ބައިބަލާ ޗެލެންޖުގައި ޖުމްލަ 32 ޓީމު ވާދަކޮށްފައިވެއެވެ. އެންމެފުރަތަމަ މި މުބާރާތުގައި 34 ޓީމު ބައިވެރިވާ ގޮތަށް، ވަޅު ޢީދު ދުވަހު މުބާރާތް ފަށަން ތާވަލުކުރިނަމަވެސް، ޢީދު ދުވަހު މާލެގައި ހިނގި މާރާމާރީ ތަކާއި ގުޅިގެން މުބާރާތް ފަށާފައިވަނީ މިމަހުގެ 10 ވަނަ ދުވަހުއެވެ. މިގޮތަށް ނިންމާފައިވަނީ ފުލުހުންގެ އެދުމުގެ މަތިންނެވެ. އަދި ފުލުހުންގެ އިރުޝާދުގެ ދަށުން މުބާރާތް ކުރިއަށް ގެންގޮސްފައިވަނީ ވަރުގަދަ އުސޫލުތަކަކާއި އެކުގައެވެ.


America in dhey ehee ah amaazu kuraa faadu kiyun thakah Netanyahu radhdhu dhevvaifi | Mihaaru\nއިޒްރޭލުގެ ބޮޑު ވަޒީރު ބެންޖަމިން ނަތަންޔާހޫ ކެބިނެޓުގެ ބައްދަލުވުމުގައި ވާހަކަ ދައްކަވަނީ. --ފޮޓޯ:އޭއެފްޕީ\nއެމެރިކާ އިން ދޭ އެހީއަށް އަމާޒުވާ ފާޑުކިޔުންތަކަށް ނަތަންޔާހޫ ރައްދު ދެއްވައިފި\n19 ސެޕްޓެމްބަރ 2016 - 06:502comments\nތެލް އަވީވް (ސެޕްޓެމްބަރު 19) - އެމެރިކާ އިން އިޒްރޭލަށް ދޭ އަސްކަރީ އެހީ އަށް އަމާޒުވަމުންދާ ފާޑުކިޔުންތަކަށް ބޮޑު ވަޒީރު ބެންޖަމިން ނަތަންޔާހޫ ރައްދު ދެއްވައިފި އެވެ.\nއެމެރިކާ އިން ވަނީ 2019 ވަނަ އަހަރުން ފެށިގެން ކުރިއަށް އޮތް 10 އަހަރު އިޒްރޭލަށް 38 ބިލިއަން ޑޮލަރު ދޭން ނިންމައިފަ އެވެ.\nކެބިނެޓުގެ ބައްދަލުވުމެއްގައި ނަތަންޔާހޫ ވިދާޅުވީ އިޒްރޭލަށް ދޭން ނިންމި އަސްކަރީ އެހީ އަކީ އެމެރިކާގެ ތާރީޚުގައި ވެސް ގައުމަކަށް ދޭ އެންމެ ބޮޑު އެހީ ކަމަށެވެ. އަދި މިއީ އެމެރިކާ އާއި އިޒްރޭލާ ދެމެދު އޮތް ގާތްގުޅުމުގެ ނަތީޖާ ކަމަށް ވެސް ވިދާޅުވި އެވެ.\nނަތަންޔާހޫއާ ދެކޮޅު އިޒްރޭލުގެ ސިޔާސީ ފަރާތްތަކުން ބުނީ އީރާނާ އެކު ދުނިޔޭގެ ބާރުތަކުން ގާއިމްކުރި ނިއުކްލިއާ އެއްބަސްވުމާ ގުޅިގެން އިޒްރޭލުގެ ސަލާމަތަށް އިތުރަށް ނުރައްކާވާނެ ކަމަށް ބުނެ އެމެރިކާއާ އެކު މަޝްވަރާ ކުރި ނަމަ އެހީ މިއަށް ވުރެ ބޮޑުވާނެ ކަމަށެވެ. އީރާނުގެ ނިއުކްލިއާ އެއްބަސްވުމަށް ނަތަންޔާހޫ ވަނީ ވަރަށް ބޮޑަށް ދެކޮޅު ހައްދަވައިފަ އެވެ. މި އެއްބަސްވުމާ ދެކޮޅަށް އެމެރިކާގެ ކޮންގްރެސްގައި ނަތަންޔާހޫ ވަނީ މިދިޔަ އަހަރުގެ މާޗު މަހު ތަގްރީރު ވެސް ކުރައްވައިފަ އެވެ.\nކޮންގްރެސްގައި ނަތަންޔާހޫ ތަގްރީރު ކުރެއްވުމުން ރައީސް ބަރަކް އޮބާމާގެ ސަރުކާރުން ވަނީ ހިތްހަމަނުޖެހުން ފާޅުކޮށްފަ އެވެ. ވައިޓްހައުސް އިން ބުނެފައި ވަނީ އެއީ ގައުމެއްގެ ދާޚިލީ ކަންކަމުގެ ތެރެއަށް އެހެން ގައުމެއްގެ ވެރިއަކު ބެހުން ކަމަށެވެ.\nނަތަންޔާހޫ އަށް އެންމެ ބޮޑަށް ފާޑުވިދާޅުވަމުންދާ އިޒްރޭލުގެ ކުރީގެ ބޮޑު ވަޒީރު އިހުދު ބަރާކް ވިދާޅުވީ އެމެރިކާގެ އެހީ ކުޑަވީ ނަތަންޔާހޫގެ ސަބަބުން ކަމަށެވެ. އަދި ނަތަންޔާހޫ ވިސްނުންތެރި ކަމާ އެކު އަމަލު ކުރި ނަމަ އެމެރިކާގެ އެހީ އަހަރަކު 3.8 ބިލިއަން ޑޮލަރަށް ވުރެ އިތުރުވާނެ ކަމަށް ބަރާކް ވިދާޅުވި އެވެ.\nއިޒްރޭލުގެ ދިފާއީ ބަޖެޓަށް ކަނޑައަޅާފައިވާ 16 ބިލިއަން ޑޮލަރުގެ ތެރޭން ބޮޑު ބައެއް ހަމަޖައްސައިދެނީ އެމެރިކާ އެވެ.


Samung inn S21 December gai nerenee? | Mihaaru\n19 އޮކްޓޯބަރ 2020 - 06:202comments\nރިޕޯޓްތައް ބުނާ ގޮތުން ސްމާޓްފޯނުގެ ވިޔަފާރީގައި އެންމެ ނަގާކިޔާ އެއް ކުންފުނި ކަމަށްވާ ދެކުނު ކޮރެއާ ސެމްސަންގުން މިހާރު އަންނަނީ އެ ކުންފުނީގެ އެސް ސީރީޒްގެ އެސް21 ނެރެން ތައްޔާރުވަމުންނެވެ. އެސް20 ނެރުނީ މިދިޔަ އަހަރު އެވެ.\nދެކުނު ކޮރެއާގެ ބަައެއް މީޑިއާތަކުން ރިޕޯޓްކޮށްފައިވާ ގޮތުގައި ޑިސެމްބަރުގެ ފަހުކޮޅު އެސް21 ނެރޭނެ އެވެ. އަދި ބައެއް މީޑިއާތަކުން ބުނަނީ ޑިސެމްބަރުގައި ނުނެރޭނެ ނަމަ ޖެނުއަރީ ކަށަވަރު ކަމަށެވެ.\nSamsung Galaxy S21 Launch May Take Place in Early January https://t.co/jH0qgdgb5o\n— Adhushan (@Adhushan1) October 18, 2020\nނޫސްތަކުން ބުނާ ގޮތުގައި އެސް21 ޑިސެމްބަރު މަހުގެ ތެރެގައި ނެރުމަށް، ފޯނުގެ ޕްރޮޑަކްޝަންސް ވަރަށް ބާރުގައި ކުރިއަށްދާތާ މިހާރު ދުވަސްކޮޅެއްވެއްޖެ އެވެ. އެކަމަކު މިތަންވަޅު ފޯނު ނެރެން ނިންމި ސަބަބެއް ސާފެއް ނުވެ އެވެ. އަދި ޑިިސެމްބަރު ނުވަތަ ޖެނުއަރީގައި އެސް21 ނެރުނަސް ޝިޕްކޮށްދޭން ފަށާނެ ކަމަށް ބުނަނި ފެބްރުއަރީ މަހުގެ ތެރޭގަ އެވެ.\nދި އިލެކުން ރިޕޯޓްކޮށްފައިވާ ގޮތުގައި އެސް21 ގެ ތިން މޮޑެލްއެއް ނެރޭނެ އެވެ. އަދި އެ އެއްޗެހީގެ ނަމަކީ އޯ1 (ގެލެކްސީ އެސް21)، ޕީ3 (ގެލެކްސީ އެސް21+) އަދި ޓީ2 (ގެލެކްސީ އެސް އަލްޓްރާ) އެވެ. އަދި ފަސް ކުލައަކުން މި މޮޑެލްތައް އަންނާނެ ކަމަށްވެ އެވެ. އެއީ ގްރޭ، ޕިންކް، ސިލްވާ، ވައިލެޓް އަދި ވައިޓެވެ.\nބައެއް ރިޕޯޓްތައް ބުނާގޮތުން އެސް21 ސީރީޒްގެ ފޯނުތަކުގެ ތެރެއިން ކޮންމެވެސް އެއް މޮޑެލްއެއްގެ ސެލްފީ ކެމެރާ އިންނަނީ ނުފެންނަ ގޮތަށް ޑިސްޕްލޭ ދަށުގަ އެވެ.\nއިތުރު ލިޔުންތައް ސެމްސަންގް މޮބައިލް ފޯން ސައުތު ކޮރެއާ ސްމާޓް ފޯން


FIFA ge development ge issveriyakah Wenger\nއާސެން ވެންގާ: ފީފާގެ ގްލޯބަލް ފުޓްބޯޅަ ޑިވްލަޕްމެންޓްގެ ޗީފް\nފީފާގެ ގުލޯބަލް ފުޓްބޯޅަ ޑިވްލަޕްމެންޓްގެ އިސްވެރިޔަކަށް، އާސެނަލްގެ ކުރީގެ ކޯޗް އާސެން ވެންގާ ހަމަޖައްސައިފި އެވެ.\nއާސެނަލްގެ ކޯޗްގެ މަގާމުގައި 22 އަހަރު ހޭދަ ކުރުމަށް ފަހު އެ ކުލަބުން ވެންގާ އިސްތިއުފާ ދިނީ މިދިޔަ އަހަރު ޖޫން މަހަށް ފަހު އެވެ. ފީފާގެ ވަޒީފާއަކީ އޭގެ ފަހުން ފުޓްބޯޅައިގެ ޓެކްނިކަލް މަގާމެއްގައި ވެންގާ މަސައްކަތް ކުރާނެ ފުރަތަމަ މަގާމެވެ. އާސެނަލްގެ ކޯޗް ކަމުން ވަކިވި ފަހުން ވެންގާ އެންމެ ގިނައިން ފެނުނީ ބީއިން ޓީވީގެ ފުޓްބޯޅަ އެނަލިސްޓެއްގެ ގޮތުގަ އެވެ. ފީފާއިން ބުނީ ފީފާގެ ޓެކްނިކަލް މަސައްކަތްތަކުގައި ވެސް އެންމެ އިސް ދައުރެއް އަދާ ކުރާނީ ވެސް ވެންގާ ކަމަށެވެ.\nބަޔާން މިޔުނިކްގެ ކޯޗް ކަން ވެންގާ އާ ގުޅުވިގެން ދިޔަިއރު، އެ ކުލަބުގެ މަގާމާ މިދަނޑިވަޅުގައި ހަވާލުވުމުގެ ވިސްނުމެއް ވެންގާ ނުގެންގުޅެ އެވެ. ފީފާގެ މަގާމު ހަވާލުވުމަށް ފަހު ވެންގާ ބުނީ ފީފާގެ މަގާމަކީ އާ ޗެލެންޖެއް ކަމަށާއި އަދި އޭނާ އަކީ މިހާރަށް ވުރެ ފުޅާ ދާއިރާއެއްގައި ފުޓްބޯޅަ އެނަލައިސް ކުރަން ބޭނުންވާ މީހެއް ކަމަށްވުމުން އެކަމަށް ފީފާގެ މަގާމަކީ އާ ޗެލެންޖަކަށް ވާނެ ކަމަށް ފްރާންސަށް ނިސްބަތްވާ ތަޖުރިބާކާރު ބުންޏެވެ.\nފީފާގެ ރައީސް ޖިއާނީ އިންފެންޓިނޯ ވިދާޅުވީ ފީފާގެ މަގާމަށް އަންނަން ވެންގާ އެއްބަސްވުމަކީ ފީފާއަށް ލިބިގެންދާ ބޮޑު ފަހްރެއް ކަމަށެވެ. އެއީ ވެންގާ އަކީ ފުޓްބޯޅައިގެ ނޮލެޖުގައި ދުނިޔޭގެ އެއް ތަޖުރިބާކާރު ފަރާތް ކަމަށް ވުމުން ކަމަށް އިންފެންޓިނޯ ވިދާޅުވި އެވެ.\nފީފާ އާސެން ވެންގާ\nއާސެނަލްއާމެދު ވަރަށް ކަންބޮޑުވޭ: ވެންގާ


Hulhumale gai mix use residential apartment complex eh hadhan ENSIS aa havaalukoffi | Mihaaru\nހުޅުމާލޭގައި އެޕާޓްމަންޓްތަކެއް ހަދަން އެންސިސްއާ ހަވާލުކޮށްފި\nހުޅުމާލޭގައި އެޕާޓްމަންޓްތަކެއް ހެދުމަށް އެންސިސް ފިޝަރީޒްއިން އެޗްޑީސީއާއެކު އެއްބަސްވުމުގައި ސޮއިކުރުމަށް ފަހު ސަލާމްކުރައްވަނީ. ފޮޓޯ: އެޗްޑީސީ\n01 އޯގަސްޓް 2016 - 16:21\nހުޅުމާލޭ ވޯޓަ ފްރަންޓް އޭރިއާގައި 94 އެޕާޓްމަންޓް ހިމެނޭގޮތަށް މިކްސް ޔޫސް ރެސިޑެންޝަލް އެޕާޓްމަންޓް ކޮމްޕްލެކްސްއެއް ހަދަން އެންސިސް ފިޝަރީޒްއާ ހަވާލުކޮށްފި އެވެ.\nމި އެއްބަސްވުމުގައި ހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ) ގެ ފަރާތުން ސޮއިކުރެއްވީ މެނޭޖިން ޑިރެކްޓަރު މުހައްމަދު ސައިމަން އެވެ. އެންސިސް ފިޝަރީޒުން ސޮއިކުރެއްވީ މެނޭޖިން ޑިރެކްޓަރު މުހައްމަދު ވަސީމެވެ. އެންސިސް އިން ބުނިގޮތުގައި ހުޅުމާލޭގައި ހުންނަ އެސްޓީއޯގެ ސިޓީ ހޮޓާ ކައިރި، ފިތުރޯނުމަގުގައި އިމާރާތްކުރާ ސީވިއު އެޕާޓްމަންޓް ކޮޕްލެކްސްގައި ތިން ކޮޓަރީގެ 45 އެޕާޓްމަންޓާއި ދެ ކޮޓަރީގެ 26 އެޕާޓްމަންޓް، އެއް ކޮޓަރީ 13 އެޕާޓްމަންޓް އަދި 10 ޕެންޓް ހައުސް ހިމެނެ އެވެ. އޭގެ އިތުރުން ތިން ކޮޓަރީގެ އެޕާޓްމަންޓާއި ދެ ކޮޓަރީގެ އެޕާޓްމަންޓްތަކުގައި މެއިޑް ރޫމް ހިމަނާފައިވާނެ ކަމަށް ވެސް އެ ކުންފުނިން ބުންޏެވެ.\nއެންސިސް އިން ހުޅުމާލޭގައި ހަދަން ފަށާ އެޕާޓްމަންޓް ކޮމްޕްލެކްސްގެ ކުރެހުމެއް.\nއެންސިސް އިން ބުނީ އެޕާޓްމަންޓް ކޮމްޕްލެކްސްގައި ސްވިމިން ޕޫލަކާއި ކިޑްސް ސްވިމިން ޕޫލަކާއި ޖަކޫޒީ ޕޫލަކާއި ހެލްތް ކްލަބެއް އަދި ބޭސްމަންޓް ޕާކިން އޭރިއާއެއް ވެސް ހުންނާނެ ކަމަށެވެ. އަދި އެތަނުގައި ކޮމާޝަލް ފިހާރަތަކާއި، ފަންކްޝަން ހޯލާއި މީޓިން ރޫމް ފަދަ ހިދުމަތް ވެސް ލިބެން ހުންނާނެ ކަމުގައި އެ ކުންފުނިން ބުންޏެވެ. މި އެޕާޓްމަންޓް ކޮމްޕްލެކްސް އަކީ އެންސިސް އިން ހުޅުމާލޭގައި ތަރައްގީކުރާ ދެ ވަނަ އެޕާޓްމަންޓް ކޮމްޕްލެކްސް ޕްރޮޖެކްޓެވެ. މީގެ ކުރިން ހުޅުމާލޭގައި އެންސިސްއިން ވަނީ "ސައިމާ-ރެސިޑެންސް" ގެ ނަމުގައި 10 އެޕާޓްމަންޓް ހިމެނޭ އެޕާޓްމަންޓް ކޮމްޕްލެކްސްއެއް ހަދައިފަ އެވެ. އެންސިސް އިން ބުނީ އަލަށް ހަދާ އެޕާޓްމަންޓް ކޮމްޕްލެކްސްގެ އެޕާޓްމަންޓްތައް އޮންލައިންކޮށް ޕްރީ ބުކް ކުރެވޭނެ ކަމަށެވެ. އޮންލައިން ބުކިން، www.nirutha.comއިން ހެދޭނެ ކަމަށް ވެސް އެ ކުންފުނިން ބުންޏެވެ.\nހުޅުމާލެ ހުޅުމާލެ ހައުސިން އެންސިސް\n8 ކޮމެންޓް, 40 ރިއެކްޝަންސް\nއާދައިގެ މީހަކަށް ކެތްކުރެވޭ ވަރުގެ އަގެއްގައ ލިބޭނެތޯ؟ މުޅިންވެސް މުއްސަދިންނަށް އެޕާރޓްމަންޓް ލިބޭގޮތްތައްތޯ ޔޫތް ސިޓީ އޮތީ؟\nކިތައް ޕަސްންޓް ޕާޓީއަށް ލިބޭގޮތަށްތޯ؟ ޔަގީނުންވެސް ކެމްޕެއިންފަންޑަށް ފައިސާ ނުލިބޭގޮތަށް މިކަހަލަ ޕްރޮޖެކްޓެއް މަސްކުންފުންޏަކަށް ނުލިބޭނެ.\nޕާޓީއަށް3ލައްކަ ޑޮލަރު\n2018 ގެ ކެމްޕޭނަ ފައިސާ އެއްކުރުން، ފަޤީރަކަށް ބިންކޮޅެއްހާވެސް ނުދީ މުއްސަދިން ބައިއަލާއިގެން ހަމަ ބަހަނީ!\nތި ދަނީ ރަނގަޅަށް މަސްގަންނަން ބޯޓް ފަހަރު ހަދައިގެން ތިބި މީހުންނަށް ހަވާލުކުރަން ވާނީ ގެދޮރު އަޅަން ގެދޮރު އަޅަން ކުންފުނިތައް ހަދައިގެން ތިބޭ މީހުންނަށް ހަވާލުކުރާނީ މަސްގަންނަން އެއީ ޕުލޭނު ހެދީމަ ނަތީޖާ އަންނަ ގޮތް އެހެންނޫނަސް ބައިގެ މީހުންނަށް މިދެގޮތުން ބޮޑު އެއްޗެއް ލިބޭނީ ކޮންގޮތަކަށްތޯ ވިސްނުން ބަހައްޓަން ޖެހޭނެ ފިސްނާ ފިކުރުކުރާ ބަޔަކަށް އިބްރަތެއް ކަމުގަވާހުށި\nކޮޔެފުޅާ މިއީ މަސްވިއްކާ ބައެއް\nއެޕާރޓްމަންޓް ތަކުގެ އަގުތައް ޖަހާލިނަމަ ދޯ!!!


Kuda kujja rape koh maraalumaa gulhigen Pakistan gai hamanujehun | Mihaaru\nޕާކިސްތާނުގައި ރޭޕްކޮށް މަރާލި އަށް އަހަރުގެ ޒައިނަބް.\n11 ޖެނުއަރީ 2018 - 13:165comments\nޒައިނަބުގެ މަރާ ގުޅިގެން މުޒާހަރާ އަށް ނުކުތް މީހުން ވަނީ ކުޑަ ކުދިން ވަގަށް ނެގުމާއި ރޭޕް ކުރުން ހުއްޓުވުމަށް ކަމާ ބެހޭ ފަރާތްތަކުން އެކަށީގެންވާ މަސައްކަތް ކުރަމުން ނުދާ ކަމަށް ބުނެފަ އެވެ. ކަސޫރުގެ ފުލުހުން ބުނީ ވޭތުވެދިޔަ ދެ އަހަރު ތެރޭ މި ގޮތަށް 12 ކުއްޖަކު މަރާލާފައިވާ ކަމަށެވެ. މީގެ ތެރޭން ފަސް ކުއްޖެއްގެ މަރަށް ތުހުމަތު ކުރަނީ އެކެއްގެ މައްޗަށެވެ. އޭނާ ހޯދަން އެތައް ސަތޭކަ ފުލުހުންނެއް ދަނީ މަސައްކަތް ކުރަމުންނެވެ. އަދި ތުހުމަތު ކުރެވޭ 90 މީހެއްގެ ޑީއެންއޭ ސާމްޕަލް ވަނީ ނަގައިފަ އެވެ.\nޒައިނަބު ގެއްލިފައި ވަނީ ގުރުއާން ކްލާހަކަށް ދިޔަ މަގު މަތީގަ އެވެ. އޭނާގެ ހަށިގަނޑު ފެނިފައި ވަނީ ގެއާ ދެ ކިލޯ މީޓަރު ދުރުންނެވެ. ޒައިނަބުގެ އާއިލާ އިން ބުނެފައި ވަނީ އެ ކުއްޖާ ގެއްލިގެން ރިޕޯޓް ކުރި ނަމަވެސް އެ ކުއްޖާ ހޯދަން ފުލުހުން އެކަށީގެންވާ ވަރަށް މަސައްކަތް ކޮށްފައި ނުވާ ކަމަށެވެ. ޒައިނަބު ދިޔަ މަގު އެނގޭ ސީސީޓީވީ ފުޓޭޖް ހޯދާފައި ވަނީ ތިމާގެ މީހެއް ކަމަށް ވެސް ބުނެފައިވެ އެވެ. އެ ފުޓޭޖުން ޒައިނަބް އަތުގައި ހިފައިގެން ފިރިހެނަކު ދާ މަންޒަރު ފެނެ އެވެ. އެ މީހާގެ ފޮޓޯ ސޯޝަލް މީޑިއާގައި މިހާރު ދަނީ ދައުރުވަމުންނެވެ. ޒައިނަބުގެ އާއިލާ އިން ބުނީ ފުލުހުން ވަގުތުން ހަރަކާތްތެރިވާން ފެށި ނަމަ ޒައިނަބުގެ ގާތިލް ހޯދުނީސް ކަމަށެވެ.


Curfew aa eku ves America gai hamanujehunthah kuriah\nއެމެރިކާގެ ވޮޝިންގްޓަން ގައި މުޒާހަރާ ކޮންޓްރޯލް ކުރަން ފުލުހުން ވަނީ ފްލޭޝް ގްރެނޭޑުވެސް ބޭނުންކޮށްފައި. -- ފޮޓޯ: ރޮއިޓާސް\nވޮޝިންގްޓަން (ޖޫން 1) - އެމެރިކާގެ މިނިއާޕޮލިސް ސިޓީގައި ފުލުހުންގެ ބެލުމުގެ ދަށަށް ކަޅު ނަސްލުގެ މީހަކު ގެންދަން އުޅުމުގެ ތެރޭގައި އޭނާ މަރުވި މައްސަލާގައި ކުރަމުންދާ މުޒާހަރާތަކުގެ ތެރެއިން އަދިވެސް ހިންގަމުންދާ ހަމަނުޖެހުންތަކަށް މަޑުޖެހުމެއް ނާދެ އެވެ.\nއެކަމާ ގުޅިގެން އެމެރިކާގެ ގިނަ ސަރަހައްދުތަކުގައި އާއްމުން ނުކުމެ މުޒާހަރާކުރަން ފެށިތާ ހަ ދުވަސް ވެފައިވާއިރު، އެ މުޒާހަރާތައް ތަންތަނުގައި ހުޅު ޖެހުމާއި، މުދަލަށް ގެއްލުން ދިނުން ފަދަ ބޮޑެތި ހަމަނުޖެހުންތަކަށް ވަނީ ބަދަލުވެފަ އެވެ.\nހަމަނުޖެހުން ކޮންޓްރޯލް ކުރުމަށް، އެމެރިކާގެ 40 އަށް ވުރެ ގިނަ ސްޓޭޓުގައި ކާފިއު ހިންގާފައިވީ ނަމަވެސް، އާއްމުންނާއި ފުލުހުންނާދެމެދު އަދިވެސް ދަނީ ކުރިމަތިލުންތައް ހިނގަމުންނެވެ.\nއެގޮތުން، ނިއު ޔޯކް، ޗިކާގޯ، ފިލަޑެލްފިއާ، އަދި ލޮސް އެންޖަލީސްގައި ހަމަނުޖެހުން ކޮންޓްރޯލް ކުރުމަށް ފުލުހުން ވަނީ ކަރުނަ ގޭހާއި ޕެޕާ ވަޒަންވެސް ބޭނުންކޮށްފަ އެވެ.\nނަމަވެސް، އެ ސިޓީތަކުގައިވެސް ފުލުހުންގެ ވެހިކަލްތަކުގައި ރޯކޮށް، ފިހާރަތައް ލޫޓުވައި ބޮޑެތި ގެއްލުންތައް ދަނީ ދެމުންނެވެ.\nއެމެރިކާގެ ކުއްލި ހާލަތްތަކުގައި ހަރަކާތްތެރިވާން ތައްޔާރަށް އޮންނަ އަސްކަރީ ރިޒާވް ފޯހެއްކަމަށްވާ ނެޝަނަލް ގާޑުގެ 5،000 އެއްހާ ސިފައިން މިހާރު ވެސް ދަނީ މުޒާހަރާތައް ކޮންޓްރޯލްކުރުމަށް 15 ސްޓޭޓެއްގައި ހަރަކާތްތެރިވަމުންނެވެ.\nމިދިއަ ހުކުރު ދުވަހު ވޮޝިންގްޓަންގައި ހިނގި ހަމަނުޖެހުންތަކުގެ ތެރެއިން، ވައިޓް ހައުސް ވެސް ވަނީ ކުޑަ ވަގުތުކޮޅަކަށް ބަންދުކޮށް، ރައީސް ޑޮނަލްޑް ޓްރަމްޕްގެ ރައްކާތެރިކަމަށްޓަކައި ވައިޓް ހައުސްގައި ހުންނަ ބަންކަރަށް ގެންދެވުނުކަމަށްވެސް ބައެއް ރިޕޯޓުތައް ވަނީ ބުނެފަ އެވެ.\nފްލޮއިޑްގެ މަރާ ގުޅިގެން އެމެރިކާގެ 75 ސިޓީއެއްގައި ދަނީ މުޒާހަރާ ކުރަމުން. -- ފޮޓޯ: ރޮއިޓާސް\nމިޑިއާ ދިރާސާއަކަށް ހަވާލާދީ، ރިޕޯޓުތައް ބުނާގޮތުން، އެ މުޒާހަރާތަކުގެ ތެރެއިން މިހާތަނަށް 4،000 އަށް ވުރެ ގިނަ މީހުން ވަނީ ހައްޔަރުކޮށްފަ އެވެ.\nއޭނާ މާދަމާގެ ވަގުތެއްގައި ކޯޓަށް ހާޒިރުކުރާނެކަމަށް ރިޕޯޓުތައް ވަނީ ބުނެފަ އެވެ.\nފްލޮއިޑްގެ އޯޓޮޕްސީ ރިޕޯޓުގައި ބުނެފައިވާ ގޮތުން، އޭނާގެ ކަރަށް ކަކުލުން އަރައިގެން ޗައުވިން އަށް މިނެއްޓާއި 46 އިން ކަމަށެވެ. އޭގެ ތެރެއިން ތިން މިނެއްޓު ހޭދަވެފައިވަނީ، ފްލޮއިޑްގެ ހަރަކާތް ހުއްޓުނު ފަހުންނެވެ.


SunOnline: Dhivehi Zuvaanunge bodu kanboduvumakee Corruption\nދިވެހި ޒުވާނުންގެ ބޮޑު ކަންބޮޑުވަނީ ކޮރަޕްޝަން އާންމުވުން\nޝަފްނާ ހުސައިން 12 Jul 2019, 09:50\nކޮރަޕްޝަނާ ދެކޮޅަށް ބޭއްވި މުޒާހަރާއެއްގެ ތެރެއިން -- ސަން ފޮޓޯ/ މުހައްމަދު މުޒައްޔިން ނާޒިމް\nދިވެހި ޒުވާނުންނަށް އޮތް އެންމެ ބޮޑު ގޮންޖެހުމަކީ ކޮރަޕްޝަން ކަމަށް ދިވެހި ޒުވާނުންގެ ދުޅަހެޔޮކަމާއި ކުރިއެރުމަށް ހުރި ގޮންޖެހުންތައް ހޯދުމަށް ކުރިއަށް ގެންދިޔަ ދިރާސާ ރިޕޯޓް "ޔޫތު ވަލްނެރަބިލިޓީ އެސެސްމެންޓް" އިން ދައްކައިފި އެވެ.\nގައުމީ ކައުންޓާ ޓެރަރިޒަމް ސެންޓަރާއި ޔޫއެންޑީޕީ މޯލްޑިވްސް ގުޅިގެން، ޖަޕާނު ސަރުކާރުގެ އެހީއާ އެކު، މިދިޔަ އަހަރު ނޮވެމްބަރު މަހުން ފެށިގެން މި އަހަރުގެ ފެބުރުއަރީގެ ނިޔަލަށް ކުރިއަށް ގެންދިޔަ ސާވޭގައި 173 ޒުވާނުން ވަނީ ބައިވެރިވެފަ އެވެ.\nއެ ދިރާސާގެ ބައިވެރިން، ޒުވާނުންނަށް ދިމާވެފައިވާ ގޮންޖެހުންތަކުގެ ގޮތުގައި ފާހަގަކޮށްފައި ވަނީ މައިގަނޑު ހަތް މައްސަލައެކެވެ. މައްސަލަތަކަށް ބަލާއިރު، އެންމެ ގިނަ ޒުވާނުން ގަބޫލު ކުރާ ގޮތުގައި ޒުވާނުންގެ ކުރިއެރުމަށް އޮތް އެންމެ ބޮޑު ގޮންޖެހުމަކީ ކޮރަޕްޝަނެވެ. އަދި ލިސްޓުގެ އެންމެ ފަހަތުގައި އޮތީ ހަރުކަށި ފިކުރުތަކާއި ހައްދުފަހަނަ އަޅާ ދިޔުމެވެ.\nދިރާސާގެ ގިނަ ބައިވެރިން ފާހަގަކޮށްފައި ވަނީ ރާއްޖޭގެ ސިޔާސީ ކަންކަން ހުންނަ ގޮތުން، ވަޒީފާ އާއި ކުރިއެރުމުގެ ފުރުސަތުތައް ލިބެނީ މުޅިން ވެސް އެ އިރެއްގައި ވެރިކަމުގައި ތިބޭ ބަޔަކަށް ވަފާތެރި މީހުންނަށެވެ. އަދި ވަކި ސިޔާސީ ފިކުރަކަށް ވޯޓުލުމުގެ ސަބަބުން ނޫނީ ސަޕޯޓް ކުރުމުގެ ވެސް ވަޒީފާ ގެއްލިދާނެ ކަމުގެ ބިރު އޮންނަ ކަމަށާއި، އިންތިހާބު ކާމިޔާބު ކުރާ ޕާޓީއަކަށް މެޖޯރިޓީ ނުދިން ރަށްތައް ބާކީކޮށް، ތަރައްގީ މަޑުޖައްސާލާ ކަމަށް ދިރާސާގެ ބައިވެރިން ވަނީ ބުނެފަ އެވެ.\nރާއްޖޭގައި ކޮރަޕްޝަންގެ މައްސަލަ ބޮޑު ކަމުން، މަތީ ތައުލީމު ހާސިލް ކުރުމުގެ ބޭނުމެއް ނެތް ކަމަށް ވެސް ގިނަ ބައިވެރިން ފާހަގަކުރެ އެވެ. ބައިވެރިން ގަބޫލު ކުރާ ގޮތުގައި، ރަނގަޅު ވަޒީފާތައް ލިބެނީ ސިޔާސީ ލީޑަރުންނާ ގުޅުން ރަނގަޅު މީހުންނަށެވެ.\n"ކޮރަޕްޝަންގެ ސަބަބުން ތައުލީމު ހާސިލް ކުރުމުން ވެސް މީހާ މުޅިން ފޫހިކޮށްލާ. ޑިގްރީ އަކުން ވަޒީﷲާ ނުލިބޭ އިރު ކޮބާ މަތީ ޑިގްރީއެއް ހާސިލު ކުރުމުގެ ބޭނުމަކީ؟،" ދިރާސާގެ ބައިވެރިއަކު ސުވާލު އުފައްދާފައިވެ އެެވެ.\nޒުވާނުންގެ ކުރިއެރުމަށް ހުރި ހުރަސްތަކުގެ ގޮތުގައި ދިރާސާގެ ބައިވެރިން ފާހަގަކޮށްފައިވާ އިތުރު މައްސަލަތަކަކީ، ތައުލީމު، މަސްތުވާތަކެތި، ވަޒީފާ ނުލިބުން، ގެދޮރުވެރިކަން، ގޭންގްތައް އަދި ހަރުކަށި ފިކުރުތަކެވެ.\nރާއްޖޭގައި ހަރުކަށި ފިކުރުތަކަށް ގޮސް، އަނިޔާވެރިވުމުގެ ބިރު އޮތް ކަމަށް ރިޕޯޓު ކުރި ނަމަވެސް، އެއަށް އެކަށީގެންވާ ހެއްކެއް ދެއްކިފައި ނުވާ ކަމަށް ދިރާސާގެ ބައިވެރިން ވަނީ ބުނެފަ އެވެ. ރަށްރަށުގައި ހަރުކަށި ފިކުރުތައް އުޅޭކަމަށް ގަބޫލުކުރަނީ ދިރާސާގައި ބައިވެރިވި މީހުންގެ 10 ޕަސެންޓެވެެ. ނަމަވެސް ރާއްޖޭގައި ވެސް މަދު ބައެއްގެ ތެރޭގައި އެފަދަ ވިސްނުން ހުރި ކަން ދިރާސާގެ ބައިވެރިން ގަބޫލު ކުރެ އެވެ.\nނަމަވެސް ފާއިތުވި އަހަރުތަކުގައި ސިޔާސީ ހަތިޔާރެއްގެ ގޮތުގައި ދީން ބޭނުން ކުރަމުން އަންނަ ކަމުގެ ކަންބޮޑުވުން ބައިވެރިން ވަނީ ފާހަގަކޮށްފަ އެވެ. އަދި އެކަމުގެ ސަބަބުން މުޖުތަމައުގައި ނުތަނަވަސްކަން އުފެދޭ ކަމަށް ވެސް ބައިވެރިން ގަބޫލުކުރެ އެވެ.\nހައްދުފަހަނާ އެޅުމާ ދެކޮޅު ތަމްރީނެއް ފައްޓައިފި\nޖަލުގައި އަނިޔާ ކުރުމުން ހަރުކަށި ފިކުރަށް މަގުފަހިވޭ\nދިވެހި ޒުވާނުންގެ ބޮޑު ކަންބޮޑުވުމަކީ ކޮރަޕްޝަން


Imran Khan aai Avantika varivanee\nބޮލީވުޑްގެ ތަރި އިމްރާންހާން އާއި އޭނަގެ އަނބިމީހާ އަވަންތިކާ އާދެމެދު މައްސަލަތަކެއް ޖެހި ވަރިވާން އުޅޭކަމަށް އިންޑިއާގެ ބައެއް މީޑިއާ ރިޕޯޓްތައް ބުނެފިއެވެ.\nއިމްރާންގެ ކައިވެނީގައި މައްސަލަތަކެއް ޖެހިގެން އުޅޭކަމަށް މީގެކުރިންވެސް ވާހަކަތައް ދެއްކުނުނަމަވެސް އޭރު އަވަންތިކާގެ މަންމަވަނީ އެކަންދޮގުކޮށްފައެވެ. އެހެން ނަމަވެސް މިހާރު އަވަންތިކާގެ މަންމަ މިމައްސަލައާއި ބެހޭގޮތުން އެއްވެސް ވާހަކައެއްނުދައްކާ ކަމަށް މީޑިއާތަކުން ރިޕޯޓްކޮށްފައި ވެއެވެ. އަދި ބައެއްމީޑިއާ ތަކުން ރިޕޯޓްކޮށްފައި ވާގޮތުގައި އަވަންތިކާގެ އިންސްޓަގްރާމުންވެސް ވަނީ އިމްރާންގެ ނަންކަނޑާފައި “އަވަންތިކާ މަލިކް” އަށް ނަން ބަދަލުކޮށްފައެވެ.\nއިމްރާންހާން ބޮލީވުޑަށް ނިކުތް އިރުވެސް އޭނަގެ ދުވަސްވީ ލޯބިވެރިޔާ އަވަންތިކާ މަލިކް އާރައްޓެހިވެގެން އުޅުނީ ކޮލެޖް ދުވަސްވަރުން ފެށިގެން ނެވެ. އަދި މިދެލޯބިވެރިން ކައިވެނީގެ ގޮށްޖަހާލީ 2011ވަނަ އަހަރުއެވެ. އަވަންތިކާއަކީ “ސީއެންބީސީ-ޓީވީ” ޗެނަލްގެ ސީއީއޯ ވަންދަނާ މަލިކްގެ ދަރިއެކެވެ.\nމަޝްހޫރު ތަރި އާމިރްހާން އަށް ބޮޑުބޭބެ ކިޔާ އިމްރާންހާން ބޮލީވުޑަށް ނިކުތީ އޭނަ ވަރަށް ކުޑައިރު ގަޔާމަތްސޭ ގަޔާމަތް އިން 1988ވަނަ އަހަރުއެވެ. އޭގެފަހުން 2008 ވަނައަހަރު ބޮލީވުޑްގެ ފިލްމެއްކަމަށްވާ “ޖާނޭތޫ ޔާޖާނޭނާ” އިން ބޮލީވުޑަށް ނިކުތެވެ.\nއިމްރާންގެ ކައިވެންޏަށްފަހު ބޮލީވުޑުން ވަނީ ގެއްލިފައެވެ. އޭނަގެ ކެރިއާ ފެށުމާއެކީ ކައިވެނި ކުރިއިރުވެސް އެތައްބަޔަކު ދިޔައީ އޭނަގެ ކެރިއާ އެހާހިސާބުން ގެއްލުނީކަމަށް ބުނަމުންނެވެ. އެހެން ނަމަވެސް އިމްރާން ވަނީ އޭނަގެ ބޮލީވުޑްގެ ކެރިއާ ނުނިންމާނެކަމަށާއި ޝާހުކުރުކް، ރިތިކްމެންފަދަ ތަރިންވެސް ކައިވެނިކޮށްގެން ތިބެ ފިލްމް ކުޅޭގޮތަށް އޭނައަށްވެސް އެކަންވާނެކަމަށް ފޭނުންކައިރީ ބުނެފައެވެ.\nއުމުރުން 36 އަހަރުގެ އިމްރާންހާން އާއި އަވަންތިކާގެ ކައިވެންޏަށް 8 އަހަރަށްފަހު ވަރިވާން އުޅޭއިރު މިދެމީހުންނަށް ވަނީ އަންހެންދަރިއަކުވެސް ލިބިފައެވެ. ހަބަރުތައް ބުނާގޮތުގައި މިހާރު އަވަންތިކާވަނީ ދަރިފުޅުގޮވައިގެން އޭނަގެ މަންމަގެ ގެޔަށް ބަދަލުވެފައެވެ.\nއިމްރާންހާން އެންމެފަހުން ފެނިފައިވަނީ 2015 ވަނަ އަހަހަރު ނިކުތް ބޮލީވުޑްގެ ފިލްމެއްކަމަށްވާ “ކައްޓީ ބައްޓީ” އިންނެވެ.


Commercial Bank of Maldives (CBM) in Branchless Banking ge khidhumaiy Addua– adduLIVE\nސީބީއެމް އިން ބްރާންޗްލެސް ބޭންކިންގެ ހިދްމަތް އައްޑޫއަށް\n0 Oct 08, 2018, 08:37 ލިޔުނީ އައިޝަތު ފަތުހީ\nކޮމާޝަލް ބޭންކް އޮފް މޯލްޑިވްސް (ސީބީއެމް) އިން 'ބްރާންޗްލެސް ބޭންކިންގ' ގެ ޚިދުމަތް އައްޑޫގައި ތަޢާރަފްކޮށްފި އެވެ.\nމޯލްޑިވްސް ޕޯސްޓް ލިމިޓެޑް (އެމްޕީއެލް) އާއި ގުޅިގެން ސީބީއެމް އިން ފަށާފައިވާ މި ޚިދުމަތުގެ ދަށުން ރާއްޖޭގެ އެކި ކަންކޮޅުތަކުގައި ޤާއިމްކޮށްފައިވާ މޯލްޑިވްސް ޕޯސްޓްގެ އައުޓްލެޓްތަކުން ގިނަ އަދަދެއްގެ ބޭންކިންގ ޚިދުމަތްތަކެއް ކަސްޓަމަރުންނަށް ލިބިގެންދާނެ އެވެ.\nއެގޮތުން އެކައުންޓް ހުޅުވުމާއި، އޭޓީއެމް ކާޑު ހެއްދުމުގެ އިތުރުން އޮންލައިން ބޭންކިންގެ ޚިދުމަތަށް ވެސް މޯލްޑިވްސް ޕޯސްޓް މެދުވެރިކޮށް ހުށަހެޅޭނެ އެވެ.\nސީބީއެމްގައި ދިވެހި ރުފިޔާއިންނާއި ޑޮލަރުން ވެސް އެކައުންޓް ހުޅުވޭނެ އެވެ. ދިވެހި ރުފިޔާ އިން ސޭވިންގްސް އެކައުންޓެއް ހުޅުވޭނީ މަދުވެގެން 500 ރުފިޔާ ދައްކައިގެން ކަމަށްވާއިރު، ޑޮލަރު އެކައުންޓެއް ހުޅުވުމަށް މަދުވެގެން 50 ޑޮލަރު ޑިޕޮސިޓް ކުރަން ޖެހޭނެއެވެ. އަދި ދުވާލެއްގެ މައްޗަށް 10،000 ރުފިޔާ އަދި 1،000 ޑޮލަރާއި ދެމެދުގެ މުޢާމަލާތްތައް ސީބީއެމް ސޭވިންގްސް އެކައުންޓް މެދުވެރިކޮށް ކުރެވޭނެ އެވެ.\nބްރާންޗްލެސް ބޭންކިންގ ގެ ދަށުން މޯލްޑިވްސް ޕޯސްޓް މެދުވެރިކޮށް އޭޓީއެމް ކާޑަށް އެދި ހުށަހެޅޭއިރު، ކާޑު ތައްޔާރުވުމުން އެ ތަނުން ކާޑު ލިބޭގޮތް ވެސް ވަނީ ހަމަޖެހިފަ އެވެ. އަދި ސީބީއެމްގެ ކާޑުތައް ބޭނުންކޮށްގެން މޯލްޑިވްސް ޕޯސްޓްގެ ބްރާންޗުތަކުގައި ޤާއިމްކޮށްފައިވާ ޕީއޯއެސް ޓާމިނަލްތަކުން ފައިސާ ޖަމާކުރުމާއި ނެގުމުގެ ޚިދުމަތް ވެސް ލިބޭނެ އެވެ.\nމީގެ އިތުރުން އޮންލައިން ބޭންކިންގ އަށް އެދި ހުށަހަޅަން ބޭނުންވާ ފަރާތްތަކަށް މޯލްޑިވްސް ޕޯސްޓް މެދުވެރިކޮށް އެ ޚިދުމަތް ލިބޭނެއެވެ. އަދި އީ-ޕާސްބުކް އިތުރު އެއްވެސް ފީ އަކާއި ނުލައި މުޅިން ހިލޭ އެކްޓިވޭޓް ކުރެވޭނެ އެވެ.\nސީބީއެމް އިން ބްރާންޗްލެސް ބޭންކިންގގެ ޚިދުމަތް ފޯރުކޮށްދެނީ އައްޑޫ ސިޓީ އާއި ފުވައްމުލަކު ސިޓީގެ އިތުރުން ހުޅުމާލޭގައި ދިރިއުޅޭ ރައްޔިތުންނަށެވެ.


Covid aai gulhey dhogu mauloomaathu fathuraathee Indonesia ge dheenee ilmuveriyaku jalah laifi | Jazeera\tދޮގު މައުލޫމާތު ފަތުރާތީ އިލްމުވެރިޔަކު ޖަލަށް - Jazeera\nކޮވިޑާއި ގުޅޭ ދޮގު މައުލޫމާތު ފަތުރާތީ އިންޑޮނޭޝިއާގެ ދީނީ އިލްމުވެރިޔަކު ޖަލަށް\nޖަވިޔަނި June 24, 2021 105 views0\nކޮވިޑް-19 އާ ގުޅޭ ދޮގު މައުލޫމާތު ފަތުރާތީ އިންޑޮނޭޝިއާގެ ދީނީ އިލްމުވެރިޔެއް ކަމަށްވާ ރިޒީގް ޝިހާބް ހަތަރު އަހަރަށް ޖަލަށް ލުމަށް އެގައުމުގެ ކޯޓަކުން ހުކުމްކޮށްފިއެވެ.\nއޭނާ ހަތަރު އަހަރަށް ޖަލަށް ލުމަށް ހުކުމްކޮށްފައިވަނީ ކޮވިޑް-19 ޖެހިފައި ހުރި ދަނޑިވަޅެއްގައި އޭނާގެ ހާލު ރަނގަޅު ކަމަށް ބުނެ ވީޑިއޯއެއް އާންމު ކުރުމާއި ގުޅިގެންނެވެ. މި ވީޑިއޯ އޭނާ އާންމުކުރީ ހޮސްޕިޓަލްގައި ފަރުވާ ހޯދަމުން ދަނިކޮށެވެ. އޭނާގެ މައްޗަށް ހަ އަހަރުގެ ޖަލު ހުކުމެއް އިއްވައި ދިނުމަށް ޕްރޮސެކިއުޓަރުން އެދުނެވެ. އޭނާ އަކީ އިސްލާމިކް ޑިފެންޑަރސް ފްރޮންޓްގެ ރޫހާނީ ލީޑަރެވެ.\nއޭނާގެ މައްޗަށް މި ހުކުމް ކުރުމުގެ ކުރިން މީގެކުރިން ވަނީ އަށް މަސް ދުވަހުގެ ޖަލު ހުކުމެއް ވެސް އިއްވާފައެވެ. އޭނާގެ މައްޗަށް މީގެކުރިން ހުކުމް ކުރީ ކޮވިޑް ކޮންޓްރޯލް ކުރުމަށް އަޅާފައިވާ ފިޔަވަޅުތަކަށް ބޯނުލަނބައި ގިނަ އަދަދެއްގެ މީހުން އެއްކޮށްގެން ހަރަކާތްތައް ހިންގާފައިވާތީއެވެ. އެގޮތުން ރިޒީގްގެ އަންހެން ދަރިފުޅުގެ ކައިވެންޏަށް ވެސް އެތައް ހާސް މީހުން ދިޔައެވެ.\nކޯޓުގެ ނިންމުން ބަލައިނުގަންނަ ކަމަށާއި އަދި މައްސަލަ އިސްތިއުނާފް ކުރާނެ ކަމަށް އޭނާ ވަނީ ބުނެފައެވެ. މި ހުކުމް އިއްވި ވަގުތު ރިޒީގަށް ސަޕޯޓްކުރާ އެތައް ސަތޭކަ ބަޔަކު ކޯޓު ދޮށަށް އެއްވެ ނުރުހުން ފާޅުކޮށްފައިވެއެވެ. މިއީ އޭނާގެ އަޑު ކަނޑުވާލުމަށް ސިޔާސީ ގޮތުން ހިންގާ ދައުވާއެއް ކަމަށް އޭނާގެ ސަޕޯޓަރުން އަންނަނީ ބުނަމުންނެވެ.\nމިދިޔަ ހޯމަ ދުވަހުގެ އިންޑޮނޭޝިއާއިން ކޮވިޑް ޖެހުނު މީހުންގެ އަދަދު ދެ މިލިއަން ފަހަނައަޅައި ދިޔައިރު ކޮވިޑް ކޮންޓްރޯލް ކުރުމަށް އަޅާފައިވާ ފިޔަވަޅުތައް އެގައުމުން ވަނީ އިތުރަށް ހަރުކަށިކޮށްފައެވެ. ދުނިޔޭގެ ހަތަރު ވަނައަށް އެންމެ ބޮޑު އާބާދީ އޮންނަ އިންޑޮނޭޝިއާއިން މި ބަލީގައި މިހާތަނަށް 55،594 މީހުން ވަނީ މަރުވެފައެވެ.


International Teachers confference nimmaalaifi.\nއިންޓަނޭޝަނަލް ޓީޗާރސް ކޮންޕަރެންސް ކާމިޔާބުކަމާއިއެކު ނިންމާލައިފި\nއިނގިރޭސި ކިޔަވައިދެއްވާ ޓީޗަރުންނަށް ޚާއްޞަ ވޯކްޝޮޕެއް ފަށްޓަވައިފި\nހަތަރުވަނަ އިންޓަނޭޝަނަލް ޓީޗާރސް ކޮންޕަރެންސް ކާމިޔާބުކަމާއިއެކު ނިންމާލައިފިއެވެ.\nމިމަހުގެ ބާރަ، ތޭރަ މިދެދުވަހު މި ކޮންފަރެންސް ކުރިއަށްދިޔައީ މޯލްޑިވްސް ނޭޝަނަލް ޔުނިވާރސިޓީގައެވެ.\nއިންޓަނޭޝަނަލް ޓީޗާރސް ކޮންޕަރެންސްއަކީ ނެޝަނަލް އިންސްޓިޓިއުޓް އޮފް އެޑިއުކޭޝަނުން ކޮންމެ ދެއަހަރުން އެއްއަހަރު ތަޢުލީމީ ދާއިރާގެ، އުނގަންނައިދިނުމުގެ ކަންކަމަށް އަމާޒުކޮށްގެން ބާއްވަމުން އަންނަ ކޮންފަރެންސެކެވެ.\nމި އަހަރުގެ ކޮންފަރެންސް އިންތިޒާމްކޮށްފައިވަނީ ކެމްބްރިޖް ޔުނިވަރސިޓީ ޕްރެސް އާއި ނެޝަނަލް އިންސްޓިޓިއުޓް އޮފް އެޑިއުކޭޝަން (އެންއައިއީ) ގުޅިގެންނެވެ. މިފަހަރުގެ ކޮންފަރެންސްގެ ތީމަކީ “ކަރިކިއުލަމް ޕެޑެގޮޖީ އެންޑް އެސެސްމެންޓް-އިނޮވޭޓިވް ވިޝަންސް ޓު ފޯސްޓަރ އިފެކްޓިވް ލާނިންގ.”އެވެ.\nތަޢުލީމީ ދާއިރާގައި މަސައްކަތްކުރާ 220 ފަރާތަކުން މި ކޮންފަރެންސްގައި ބައިވެރިވެފައިވެއެވެ. ކޮންފަރެންސައާއި ބެހޭގޮތުން ވާހަކަދައްކަވަމުން ބައިވެރިންބުނީ މި ކޮންފަރެންސައިން ގިނަ މަޢުލޫމާތުތަކެއް ލިބިގެންދިޔަކަމަށެވެ. މި ކޮންފަރެންސްގައި ޕެނަލް ޑިސްކަޝަންތަކާއި ކަރުކިޔުލަމްގެ އެކި ކަންކަމާއިގުޅޭ ޝެޝަންތަކުގެ އިތުރުން ތަޢުލީމީ ދާއިރާގެ އެކި ކަންކަމަށް ދިރާސީ ކަރުދާސްވަނީ ހުށަހަޅާފައެވެ.\nސާނަވީ ޓީޗަރުންގެ ފަންނީ ޤާބިލްކަން އިތުރުކުރައްވަނީ.\nސާނަވީ ޓީޗަރުންގެ ފަންނީ ޤާބިލްކަން އިތުރު ކުރެއްވުމަށްޓަކައި ކެމްބިރިޖާ ގުޅިވަޑައިގެން ނޭޝަނަލް އިންސްޓިޓިޔުޓް އޮފް އެޑިޔުކޭޝަނުން ތަމްރީން ޕްރޮގްރާމެއް ފަށްޓަވައިފިއެވެ. …


ކޮވިޑް-19 ގެ ގައިޑްލައިން ތަކާއިއެކު އިނގިރޭސިވިލާތުގެ ޔުނިވާރސިޓީތައް ހުޅުވަނީ – DhiDaily\nކޮވިޑް-19 ގެ ގައިޑްލައިން ތަކާއިއެކު އިނގިރޭސިވިލާތުގެ ޔުނިވާރސިޓީތައް ހުޅުވަނީ\nގިނަ ޔުނިވރަސިޓީތަކުން އަހަރުގެ މެދުތެރޭގައި އަންނަ ސަމަރ ބްރޭކަށް މެދުކަނޑާލުމަށްފަހު ކޮވިޑް-19 ގެ އައު ގައިޑްލައިން ތަކަކާއި އެކު އިނގިރޭސިވިލާތުގެ ޔުނިވަރސިޓީތައް ހުޅުވުމަށް ތައްޔާރުވެއްޖެއެވެ.\nމި އައު ގައިޑްލައިން ތަކާއި އެކު، ކެމްޕަސްތަކުގައި6ދަރިވަރުނަށް ވުރެ ގިނައިން ބައްދަލުވެ ނޫޅެވޭނެއެވެ. އިނގިރޭސިވިލާތުގެ ހެލްތު ސެކެޓްރީ މެޓް ހެނޮކް ހައުސް އޮފް ކޮމޮންސްގައި ވިދާޅުވިގޮތުގައި، އޭނާގެ އެންމެ ބޮޑު އެއް އިލްތިމާސްއަކީ ދަރިވަރުން އެކަކު އަނެކަކުގެ ރިސްކު ބޮޑު ޢުމުރުން ދުވަސްވީ މައިންބަފައިންނަށް މި ވައިރަސް ފެތުރޭނެފަދަ ގޮތްގޮތަށް ނޫޅުމެވެ.\nޢާންމުގޮތެއްގައި ސެޕްޓެމްބަރ މަހުގެ ފުރަތަމަ ދެތިން ހަފްތާއަކީ ޔުނިވަރސިޓީއަށް އަލަށް ވަންނަ ކުދިން ބައްދަލުވެ ފެނިދެނިވި އުޅުމަށް ލިބޭ ހަފްތާތަކެވެ. ނަމަވެސް، މިއަހަރު މިފަދަ އެއްވެސް ކަމެއް ނޯންނާނެ ކަމަށާއި، ވީހާވެސް މަދުން ދަރިވަރުން އެއް ކުރުމަށް ޔުނިވަރސިޓީތަކުން އަންނަނީ ދުވަސްތައް ތާވަލުކުރަމުންނެވެ.\nޑިޕާޓްމެންޓް އޮފް އެޑިޔުކޭޝަންއިން ބުނާ ގޮތުގައު، ކޮރޯނާ ވައިރަހުގެ އެއްވެސް ކަހަލަ އަލާމާތެއް ހުރި ކަމުގައި ވާނަމަ، އެ ކުއްޖަކު ގައިދުރުކަން އިސްކޮށް، އަމިއްލަ އަށް އެކަހެރިވުމަށް ވަނީ އިލްތިމާސްކޮށްފައެވެ.


ﷲ ބާވައިލެއްވެވި އެއްވެސް ޙައްދަކަށް އިންކާރުކުރުމަކީ ކުރެވޭނެ އެންމެ ބޮޑު ފާފަ!\nކީރިތި ޤްރްއާނުގެ ކޮންމެ އާޔަތެއް ބަލައިގަންނަން ޖެހޭނީ އެއީ އެކަން ހަމަ އޮންނަން ޖެހޭނެ ގޮތް ކަމަށް ހިތުގެ އަޑިން ޤަބޫލުކުރުމާއިއެކުގައެވެ. ފަހަރެއްގައި ބައެއް އާޔަތްތަކުން ސިހުން ލިބިދާނެއެވެ. އެއީ އަހަރެމެންނަށް ކަންކަން އެނގޭ މިންވަރު ކުޑަވުމުންނެވެ.\nއެއްވެސް ޙާލެއްގައި އެއީ އެ އާޔަތުގެ މައްސަލައަކުން ނޫނެވެ. ކީރިތި ޤްރްއާނުގެ އެއްވެސް އާޔަތެއްގައި އެއްވެސް މައްސަލައެއް ނުއޮންނާނެއެވެ. އަދި ކީއްހެއްޔެވެ؟ އެންމެ ލަފުޒެއް، އެންމެ އަކުރެއްގައިވެސް އެއްވެސް މައްސަލައެއް ނުއޮންނާނެއެވެ. މުސްލިމަކަށް ވެވޭނީ މިކަންކަން ހިތުގެ އެންމެ އަޑިން އިޚްލާޞްތެރިކަމާއިއެކު ޤަބޫލުކޮށްގެންނެވެ.\nކީރިތި ޤްރްއާނުގެ މާނަ އާއި މަޤްޞަދު އެނގުމުން ކާފަރުންގެ ތާއީދުވެސް ދަނީ އިތުރުވަމުންނެވެ. މައްސަލައަކަށް ވެގެން މިއުޅެނީ މުސްލިމުން އެކަންކަމަށް ސަމާލުކަން ނުދޭ ކަމެވެ. ކީރިތި ޤްރްއާން އުނގެނެން މަސައްކަތްނުކުރާ ކަމެވެ. އެކަމަށް ކުރަންޖެހޭ މަސައްކަތް ނުކޮށް ތިބެގެން އަމިއްލައަށް ގޮތްތައް ނިންމާ ކަމެވެ.\nކީރިތި ޤްރްއާން ފެށެނީ އަލްޙަމްދު ނުވަތަ ސޫރަތުލްފާތިޙާ އިންނެވެ. އެ ސޫރަތްވެސް ފަށަނީ ބިސްމިންނެވެ. އެ އާޔަތުގެ މާނައަކީ ރަޙްމާންވަންތަ ރަޙީމްވަންތަ ﷲ ގެ އިސްމްފުޅުން ފަށަމެވެ.\nވިސްނާށެވެ. ފުރަތަމަވެސް މާތް ﷲ ބަޔާންކުރައްވަވާފައިއެވަނީ އެކަލާނގެއީ އެންމެ ދީލަތިވަންތަ އަދި އޯގާތެރިވަންތަ ފަރާތް ކަމަށެވެ.\nވިދިގެން މާތް ﷲ އަންގަވަނީ ޙަމްދު ހުރީ ޢާލަމްތަކުގެ ވެރި ﷲ އަށް ކަމެވެ. ދެން އޮތް އާޔަތުގައި އަންގަވަނީ އެކަލާނގެއީ ރަޙްމާންވަންތަ އަދި ރަޙީމްވަންތަ ރަސްކަލާނގެ ކަމެވެ.\nމާތް ﷲ ބޭނުންފުޅުވެވޮޑިގަންނަވާނަމަ ތިމަން ﷲ އީ އެންމެ ބާރުގަދަ ރަސްކަލާނގެ ކަމަށްވެސް ބަޔާން ކުރެއްވެވުނީހެވެ. ނަމަވެސް އިސްކަން ދެއްވަވާފައި އެވަނީ އެކަލާނގެއީ އެންމެ ދީލަތިވަންތަ އަދި އެންމެ ރަޙްމް ކުރައްވަވާ ފަރާތްކަން ބަޔާންކޮށް ދެއްވެވުމަށެވެ.\nހަމައެކަނި މި މިންވަރަށް ބަލައި ވިސްނި ނަމަވެސް އެއްވެސް ކަމެއްގައި މާތް ﷲ އަނިޔާވެރިވެވޮޑިނުގަންނާނެކަން މިވަނީ އެނގިފައެވެ. ވީއިރު ކީރިތި ޤްރްއާނުގައި ބަޔާންވެގެންވާ ޙުކުމެއްގެ ސަބަބުން ﷲ ބާވަވައިލައްވަވާފައިވާ އެއްވެސް ޙައްދަކީ އަނިޔާވެރި އަދަބެއްކަމަށް ބެލޭނީ ކިހިނަކުން ހެއްޔެވެ؟\nއެންމެ ގިނަ ބައަކު ދައްކާ އެއްވާހަކައަކީ ޒިނޭގެ ހައްދުގެ ވާހަކައެވެ. 100 އެތިފަހަރުން ތައުޒީރުކުރާ ވާހަކައެވެ. އެފަދަ ވާހަކަތައް ދައްކާ މީހުންނަށް ކަމުގެ ހަޤީޤަތް ނުއެނގެނީއެވެ. ޚުދު އެމީހުންގެ ޤައުމުގައި ކަންކަން ކުރާ ގޮތް ވެސް ނުއެނގެނީއެވެ.\nޒިނޭގެ ކުށް ސާބިތުވާނީ4މީހުން ހެކި ދިނުމެވެ. އިސްލާމް ދީނުގެ ހަމަތަކުން ކުރާ ޝަރީޢަތެއްގައި4މީހުން ހެކިދޭންޖެހޭ ގޮތަށް ހެކި ދިނުމަކީ އެހައި ފަސޭހައިން ކުރެވޭނެ ކަމެއް ނޫނެވެ. އެހެނީ އެގޮތަށް ހެކި ބަސް ދެވޭވަރަށް ބައަކަށް ފެންނާނީ ޢާންމުތަނެއްގައި އެކަންކޮށްފިނަމައެވެ.\nޢާންމު ތަންތަނުގައި އަޚްލާޤީ ގޮތުން ދަށު ދަރަޖައިގެ ކަންކަން ކުރުން ހުއްދަކުރަނީ ވަރަށް މަދު ޤައުމެއްގައެވެ. އެހެން ހުރިހާ ޤައުމުތަކެއްގައިވެސް ޢާންމުތަންތަނުގައި އެފަދަ އަމަލެއް ކޮށްފިނަމަ ތަފާތު އަދަބުތައް ދެއެވެ. ވީއިރު އެފަދަ އަމަލުތައް ކުރުމުން އަދަބު ދެނީ ހަމައެކަނި އިސްލާމީ ޝަރީއަތުގައި ކަމަށް ބުނެވޭނީ ކިހިނަކުންހެއްޔެވެ؟\nކައު އިތުރު ރަސޫލާ މުޙައްމަދު (ޞޢވ) މަދީނާއަށް ހިޖުރަކުރެއްވެވިއިރު ޒިނޭކުރުމަކީ މަދީނާގައި ވަރަށް ޢާންމު ކަމެކެވެ. މާތް ﷲ ޙައްދު ބާވައިލެއްވެވީ އެކަމުގައި ހުރި ނުބައިކަން ބޮޑުކަމުންނެވެ.\nޒިނޭ ކުރުމަކީ ކުރަން ރަނގަޅުކަމެއް ކަމަށް ބުނެވޭނެ ބުއްދީގެ އެއްވެސް ހަމައެއް އެއްވެސް މީހަކަށް ދެއްކިފައެއް ނެތެވެ. ނަމަވެސް ފާހިޝް އަމަލުތައް މިއަދު މިވަނީ މުޅި ދުނިޔެއަށް ޢާންމު ކޮށްފައެވެ. އެންމެ ފައިދާހުރި ވިޔަފާރިއަށް ވަނީ ހަދައިފައެވެ. އެތައް ބިލއަން ޑޮލަރެއްގެ އަގުހުރި ވިޔަފާރިއަށް ވަނީ ހަދައިފައެވެ.\nއެކަމުގެ ސަބަބުން ފެތުރި ޢާންމުވަމުން އަންނަ އިޖުތިމާޢީ މައްސަލަތަކުގެ ސަބަބުން މުޖުތަމައުތައް މިދަނީ ފަނާވަމުންކަން އެންމެންނަށް ވެސް އެނގެއެވެ. ފާހިޝް އަމަލުތައް ޢާންމުވެ ޢާއިލީ ގުޅުންތައް ދަނީ ކެނޑެމުންނެވެ. ދެމަފިރިންގެ ގުޅުން ކެނޑެމުންނެވެ. ކުޑަކުދިން ދަނީ އެކަމުގެ ތެރެއަށް ވަންނަމުންނެވެ. މިފަދަ ކަންކަމަށް ބެލި ނަމަވެސް ޒިނޭކުރުން ހުއްޓުވަންޖެހޭކަން ވަރަށް ފުރިހަމައަށް ހާމަވެއެވެ.\nކީރިތި ޤްރްއާނުގައި ﷲ ތަޢާލާ ބަޔާން ކުރައްވަވާފައިވާ އަދަބެއް ނުވަތަ ހައްދެއްގެ ވާހަކަ، އެއީ އަނިޔާއެއްގެ ގޮތުގައި މީހަކު ބަޔާންކުރުމުން އެކަން އެއްވެސް ވަރަކަށް ޤަބޫލުކޮށްގެން ނުވާނެއެވެ. އެހެނީ އަނިޔާވެރިކަން މާތް ﷲ ވަނީ އެކަލާނގެ ޒާތުފުޅަށް ޙަރާމް ކުރައްވަވައިފައެވެ.\nމީހުން ދައްކާ އެފަދަ ވާހަކަތައް އަޑުއަހައި ތާއީދުކުރުމަކީ ކުރެވޭނެ އެންމެ ބޮޑު އެއް ކުށެވެ. އެހެނީ އެ މޭރުމުން އަމަލުކޮށްފިނަމަ އެކަން ހިމެނިގެންދާނީ ﷲ ތަޢާލާގެ ނިންމެވުންތަކަށް ގޮންޖެހުމަށް ކަމަށްވާތީއެވެ. އެއީ އެއްވެސް މީހަކަށް ކުރެވިގެންވާނެ ކަމެއް ނޫނެވެ.\nކީރިތި ޤްރްއާނުގައި ބަޔާންވެގެންވާ އެއްވެސް ކަމެއް އޮޅުން ނުފިލާނަމަ އިސްލާމީ ފޮތްތައް ކިޔާށެވެ. ކީރިތި ޤްރްއާނުގެ ތަފްސީރު ކިޔާށެވެ. ޢިލްމުވެރިންނާއި ސުވާލުކުރާށެވެ.\nއިންސާނުންނާއި ދުނިޔެ އަދި ދުނިޔޭގައި ވާހައި ތަކެއްޗެއް އުފެއްދެވީ ﷲ އެވެ. މާޒީގައި ވެފައިވާ ކަންތައްތަކާއި މުސްތަޤްބަލުގައި ވާނެ ކަންތައްތަކާއި އަދި އިންސާނުންގެ ހިތަށް އަރައި ފައިބާ ކަންކަން އެންމެ މޮޅަށް ދެނެވޮޑިގެންވަނީ ﷲ އެވެ. ﷲ ތަޤްދީރު ކުރައްވަވާފައި ނުވާ ކަމެއް ކުރުމުގެ ބާރު ލިބިގެންވާ އެއްވެސް ފަރާތެއް ނެތެވެ. ވީއިރު ﷲ ތަޢާލާ ނިންމަވައި ބަޔާންކުރައްވަވާފައިވާ ކަންކަން ދޮގުކުރެވޭނީ ކިހިނަކުން ހެއްޔެވެ؟\nކަން އޮތީ މިފަދައިން ނަމަވެސް ﷲ ގެ އާޔަތްތަކުގައި މައްސަލަ ހުރިކަން މީސްތަކުންނަށް ވިސްނައިދޭން މުސްލިމުންގެ އަދާވާތްތެރިން ދަނީ ބޮޑެތި މަސައްކަތްތައް ކުރަމުންނެވެ. އެއީ ޝައިޠާނާ އޭނާގެ އެޖެންޓުން ލައްވައި ކުރުވާ މަސައްކަތްތަކެވެ. ޝައިޠާނާގެ އެމަޅީގައި ނުޖެހިވޭތޯ ގަދައަޅައި މަސައްކަތްކުރާށެވެ! އާޚިރަތް ދުވަހުން ސަލާމަތް ކަމެއް ލިބޭނީ އެއިރުންނެވެ.\n- ޝައިޚް ނޫމާން ޢަލީ ޚާންގެ ދަރުސަކުން -


SAARC ge emme molhu bathalaage magaam Rishmy ah | Mihaaru\nފިލްމީ ތަރި ރިޝްމީ މިއަދު އޭނާ އަށް ލިބުނު އެވޯޑާ އެކު.\nސާކް ފިލްމް ފެސްޓިވަލް 2017: އެންމެ މޮޅު ބަތަލާ ރިޝްމީ\n25 ނޮވެމްބަރ 2017 - 20:29 42 comments\nކޮލޮމްބޯގައި މި މަހުގެ 21-25 އަށް ބޭއްވި ސާކް ފިލްމް ފެސްޓިވަލްގައި ރިޝްމީ އެންމެ މޮޅު ބަތަލާއަކަށް ހޮވުނީ ރާއްޖޭން މި ފަހަރު ފެސްޓިވަލްގައި ވާދަ ކުރި ހަމައެކަނި ފިލްމް "ވިޝްކާ" އިންނެވެ. މި ފިލްމަކީ ރިޝްމީ ޕްރޮޑިއުސްކޮށް، ޓައިޓްލް ރޯލް ކުޅުނު ފިލްމެކެވެ.\nއޭނާގެ އާއިލީ ފިލްމް ކުންފުނި ޔާރާ ޕްރޮޑަކްޝަނުން މާޗް 8، 2017 ގައި ރިލީޒް ކުރި "ވިޝްކާ" އަކީ މަހުދީ އަހުމަދުގެ ސްކްރީންޕްލޭއަކަށް ރަވީ ފާރޫގް ޑައިރެކްޓް ކުރި ކްރައިމް ތުރިލާއެކެވެ. ފިލްމްގެ ލިޑް ރޯލް ކުޅެފައި ވަނީ ރިޝްމީ އާއި ރަވީގެ އިތުރުން އަހުމަދު ސައީދެވެ.\nސާކް ފިލްމް ފެސްޓިވަލްގައި ސަރަހައްދަކީ އެހެން ގައުމުތަކުން ފެސްޓިވަލަށް ހުށަހެޅި 16 ފީޗާ ފިލްމާ ވާދަކޮށް، ރިޝްމީ އެންމެ މޮޅު ބަތަލާގެ މަގާމު ދިފާއު ކުރުމަކީ ރާއްޖޭގެ ބަތަލާއަކަށް މިހާތަނަށް ބޭރުގެ ފެސްޓިވަލަކުން ލިބުނު އެންމެ ބޮޑު ކާމިޔާބީ އެވެ.\n"ވިޝްކާ" ގެ ޓީމަށް ސްކްރީން ރައިޓަރު މަހުދީ މަރުހަބާ ކިޔާފައި.\nދެހާސް ސާދަ ވަނަ އަހަރުގެ ސާކް ފިލްމް ފެސްޓިވަލްގައި ފިލްމް "އިނގިލި" އިން އިސްމާއީލް ރަޝީދު (ކޮޕީ އިއްސެ) ވަނީ އެންމެ މޮޅު އެކްޓަރުގެ މަގާމު ވެސް ހޯދައިފަ އެވެ. މީގެ އިތުރުން އެ އަހަރު "އިނގިލި" އަށް ވަނީ ބްރޯންޒް މެޑެލް ވެސް ލިބިފަ އެވެ. އަދި 2015 ގައި އަލީ ސީޒަންގެ "އިންސާނާ" ވެސް ބްރޯންޒް މެޑެލް ލިބިފައިވެ އެވެ.\nރިޝްމީ މިއަދު ބުނީ ސާކް ފިލްމް ފެސްޓިވަލްގައި މި މަހުގެ 23 ވަނަ ދުވަހު "ވިޝްކާ" ޕްރިމިއާ ކުރުމުން، ވަރަށް ޕޮޒިޓިވް ކޮމެންޓްތަކެއް ލިބުނު ކަމަށާއި އެންމެ މޮޅު ބަތަލާ އަށް އުންމީދު ވެސް ބޮޑުވި ކަމަށެވެ.\nރިޝްމީ ބަތަލާގެ ރޯލް ކުޅެ، ރަވީ ޑައިރެކްޓް ކުރި ފިލްމެއް މިދިޔަ އަހަރުގެ ސާކް ފިލްމް ފެސްޓިވަލްގައި ވެސް ވާދަ ކުރި އެވެ. އެއީ ސައިކޮލޮޖިކަލް ތުރިލާ "މިކޮއެ ބައްޕަ ބައޭބައޭ" އެވެ. އެކަމަކު އެ އަހަރު ފެސްޓިވަލް ނިންމާލައި އެނބުރި އަންނަން ޖެހުނީ ހުސް އަތާ އެވެ.\nނަމަވެސް ރިޝްމީ މި އަހަރު ހޯދި ކާމިޔާބީވެގެން ދާނީ ރާއްޖޭގެ ފިލްމީ ތާރީހުގައި ރަން އަކުރުން ލިޔެވޭނެ އަހަރަކަށެވެ. ރިޝްމީ ހޯދި ކާމިޔާބީ އަށް މަރުހަބާ އެވެ. އޭނާ ހޯދި ކާމިޔާބީއާ ގުޅިގެން ފިލްމީ ދާއިރާގެ ގިނަ ބަޔަކު މިހާރު އަންނަނީ ސޯޝަލް މީޑިއާގައި ރިޝްމީ އަށް މަރުހަބާ ވެސް ކިޔަމުންނެވެ.\nމިދިޔަ މާޗް 8 ގައި ޝްވެކް ސިނަމާގައި ޕްރިމިއާ ކުރި "ވިޝްކާ" ގެ ޝޯތަކެއް އޮލިމްޕަހުގައި ދައްކަން ނިންމައި މިހާރު އަންނަނީ ޓިކެޓް ވެސް ވިއްކަމުންނެވެ.\nއިތުރު ލިޔުންތައް ކޮލަމްބޯ ދިވެހި ފިލްމް އިންޑަސްޓްރީ އައިޝަތު ރިޝްމީ


Qatar ge hurihaa Restaurant adhi Cafe thakugai Sheeshaa buin manaa! | Hathaavees\nގަތަރުގެ ހުރިހާ ރެސްޓޯރެންޓް އަދި ކެފޭތަކުގައި ޝީޝާ ބުއިން މަނާ!\nޝީޝާ ބޭން ކުރެވިފައި/ ފޮޓޯ- ގަތަރް ލިވިންގް ޑޮޓް ކޮމް\nގަތަރުގައި ކޮވިޑް19 ފެތުރެމުންދާ މިންވަރު މަދުކުރުމަށް އެ ގައުމުގެ ހުރިހާ ރެސްޓޯރެންޓް އަދި ކެފޭތަކުން ޝީޝާ ބުއިން މަނާކޮށްފިއެވެ.\nގަތަރުގެ ޕަބްލިކް ހެލްތް މިނިސްޓްރީ (އެމްއޯޕީއެޗް) އިން ވަނީ އެގައުމުގައި އިތުރަށް ކޮވިޑް19 ފެތުރުން މަދުކުރުމަށް އެގައުމުގެ ހުރިހާ ރެސްޓޯރެންޓް އަދި ކެފޭ ތަންތަނުގައި ޝީޝާ ބުއިން މަނާކޮށްފައިވާކަން އިއްޔެގެ ވަގުތެއްގައި އިއުލާންކޮށްފައެވެ.\nއެގައުމުގެ ޕަބްލިކް ހެލްތް މިނިސްޓްރީން ބުނީ ޝީޝާ ބުއިން މަނާކޮށްފައި ވަނީ މިވަގުތު އެގައުމުގެ ސިއްހީ ހާލަތަށް ބެލުމަށްފަހު އެޅޭނެ އެންމެ ރަނގަޅު ފިޔަވަޅެއް ކަމަށް ބެލެވޭތީ ކަމަށެވެ. އަދި އެއީ ކޮވިޑް19 އިން ސަލާމަތްވުމުގެ ގޮތުން އެޅި ފިޔަވަޅެއް ކަމަށްވެސް އެ ގައުމުގެ ޕަބްލިކް ހެލްތް މިނިސްޓްރީން ބުނެއެވެ.\nއެކަމާއި ގުޅިގެން އެ ގައުމުގެ ޕަބްލިކް ހެލްތް މިނިސްޓްރީން ނެރުނު ބަޔާނުގައި ބުނެފައިވަނީ، ސަރުކާރުން އެ ނިންމެވި ނިންމެވުމަށް އެއްވެސް ފަރާތަކުން އެއްބާރުލުން ނުދީފިނަމަ ނުވަތަ އެއާ ހިލާފަށް އަމަލުތައް ބަހައްޓާނަމަ އެކަމަށް ފިޔަވަޅު އަޅާނެ ކަމަށެވެ. އެގައުމުގައި ޕްބްލިކް ހެލްތުން ވަނީ ކޮވިޑް19 އިން ސަލާމަތްވުމަށް އާންމުންނަށް އެޅޭނެ ފިޔަވަޅުތަކާއި ކުރެވޭނެކަންކަންވެސް ކުރުމަށް ބާރުއަޅައި އެކަމަށް އިލްތިމާސްކޮށްފައެވެ.\nކޮވިޑް19 އަށް ގަތަރުންވަނީ 24 މީހަކު ޕޮޒިޓިވް ވެފައެވެ. ކޮވިޑް19 އާއި ގުޅިގެން ގަތަރުގެ ހުރިހާ ސްކޫލްތަކާއި، ކިޔަވައިދޭ ތަންތަން މިމަހުގެ 10 ވަނަ ދުވަހުން ފެށިގެން މުއްދަތެއް ނެތްގޮތައްވަނީ ބަންދުކޮށްފައެވެ. އަދި ގަތަރުންވަނީ މިހާތަނަށް 14 ގައުމަކުން އެ ގައުމަށް ދަތުރުކުރުންވެސް މަނާކޮށްފައެވެ.\nދުނިޔޭގައި ހަލުވިކަމާއެކު ފެތުރެމުން އަންނަ ކޮވިޑް19 އާއި ގުޅިގެން މިހާތަނަށް 121،170 މީހުން ޕޮޒިޓީވް ވެފައިވާއިރު، 4،377 މީހުންވަނި މަރުވެފައެވެ. އަދި އެ ބަލިން ސަލާމަތްވި މީހުންގެ އަދަދު 66،904 އަށް އަރައެވެ.


އިހަވަންދޫ ކައުންސިލްގެ ނިންމުން ގޯސް، ބަހުސްކުރާކަށް ނުޖެހޭ! — Ihavandhoo.com\nއިހަވަންދޫ ކައުންސިލްގެ ނިންމުން ގޯސް، ބަހުސްކުރާކަށް ނުޖެހޭ!\n19 ޖޫން 20170މުހައްމަދު އަކްރަމް\nއިއްޔެ އިހަވަންދޫ ކައުންސިލްގެ ކުއްލި ބައްދަލުވުމުން، އިހަވަންދޫގައި އުޅޭ ބިދޭސީން އަމަލުކުރަންޖެހޭނެކަމަށް ކަނޑައެޅި ހަރުކަށި އުސޫލުތަކާއި އެކު އެކަންވަނީ ބޮޑު ބަހުސަކަށްވެފައެވެ. އެއްބަޔަކަށް މިއީ ނަމޫނާ ފިޔަވަޅުތަކަކަށްވީއިރު އަނެއްބަޔަކަށް މީއީ ނަސްލީ ތަފާތުކުރުމުގެ ލާމަސީލު ނަމޫނާއެކެވެ.\nފިޔަވަޅުތައް އެޅީ ކީއްވެ؟\nއިހަވަންދޫ ކައުންސިލްގެ މިފިޔަވަޅުތައް މިއައީ ބިދޭސީންތަކެއްގެ އަތްދަށުވެ އަނިޔާވެރިގޮތަކަށް އިހަވަންދޫގައި ދިވެއްސަކު މަރާލާފައިވާ ދަނޑިވަޅެއްގައިކަން ފާހަގަކުރެވެއެވެ. އިހަވަންދޫ ކައުންސިލްގެ ރައީސް މުހައްމަދު ރަޝީދު ވިދާޅުވީ ކައުންސިލުން އެޅިފިޔަވަޅުތަކަކީ ހަމައެކަނި އިސްމާއީލްގެ މަރާ ގުޅިގެންއެޅި ފިޔަވަޅުތަކެއް ނޫން ކަމަށެވެ. އިސްމާއިލްގެ މަރު އެބޭފުޅާ ބަލައިގަންނަނީ ވޭކްއަޕް ކޯލެއްގެ ގޮތުގައެވެ. އެބޭފުޅާ ވިދާޅުވާ ގޮތުގައި ބިދޭސީންގެ ވަރަށްގިނަ މައްސަލަތައް ކައުންސިލަށްދަނީ ހުށަހެޅެމުންނެވެ. އަދި ބިދޭސީންގެ ސަބަބުން އިޤްތިސާދީގޮތުންނާއި އިޖްތިމާއީ ގޮތުންވެސް ރަށަށްދަނީ ގެއްލުންތަކެއް ވަމުންނެވެ. ކޮންމެއަކަސް ކައުންސިލްގެ ނިންމުން އައީ އިސްމާއިލްގެ މަރުގެ އުދާހުގެ ތެރޭގައިކަމުން އަދި މީގެ 14 ވަރަކަށް އަހަރުކުރިން ބިދޭސީންތަކެއްގެ އަތްދަށުވެ އިހަވަންދޫގެ ދަރިއެއް މަރުވެފައިވުމުން، ކައުންސިލްގެ ނިންމުމާ މިމަރުތަކާ ސީދާގުޅުން އޮތްކަމަށް ބުނުމުގެ ފުރުސަތު އެބައޮތެވެ.\nއިހަވަންދޫ ކައުންސިލްގެ ނިންމުންތަކަށް ބަލާލާއިރު ފުރަތަމަ ނިންމުމެއްގެ ގޮތުގައި އޮތީ ރަށުގައި ދިރިއުޅޭ ބިދޭސީންގެ ދަފުތަރެއް އެކުލަވައިލުމެވެ. އިއްޔައިން ފެށިގެން5ދުވަހުގެ ތެރޭގައި އެދަފުތަރުގައި ރަޖިސްޓްރީވާން ޖެހޭއިރު، ދަފުތަރުގައި ރަޖިސްޓްރީވާ ފަރާތްތަކަކީ ޤަވާއިދާ އެއްގޮތަށްއުޅޭ ލިއެކިއުންހަމަ ފަރާތްތަކެއްތޯ ބަލާނެކަމަށް ކައުންސިލުން މައުލޫމާތުދެއެވެ. މީގެއިތުރުން ރޭގަނޑު 10ގެ ފަހުން ބިދޭސީން ގޭންބޭރަށް ނުކުމެއުޅުން މަނާކޮށްފައިވާއިރު، ހުކުރު ދަވަހު 14:00 އިން 17:00 އާއި ދެމުދުނޫނީ ގްރޫޕްހަދައިގެން ބޭރަށް ނުކުމެއުޅުންވެސް މަނަލެވެ. އަދި ކައުންސިލްގެ އިޙްތިސާސް އޮންނަ އެއްވެސް ސަރަހައްދަކުން ބިދޭސީން މަސްވެރިކަން ކުރުމާއި، ކާށި ފަން އަދި ދަރު ހޮވުންވެސްވަނީ މަނާކޮށްފައެވެ. އަދި ކުނި ގޮނޑަށް ކުނި އުކަން ފިޔަވާ ބިދޭސީން ދިއުން މަނާކޮށްފައިވާއިރު ދައުވަތުނުދޭ ހަފުލާތަކަށްވެސް ދިއުން މަނަލެވެ.\nކައުންސިލްގެ ނިންމުމާއި އެކު ސޯޝަލް މީޑިޔާ\nކައުންސިލްގެ ނިންމުމާއިއެކު ސޯޝަލް މީޑިޔާގައި ދެކޮޅަށްވެސް ދަނީ ވަކާލާތުކުރަމުންނެވެ. އެއްބަޔަކަށް އެނިންމުން ފައްކާވިއިރު އަނެއްބަޔަކަށް އެއީ ކަމުދާ ނިންމުމެއްނޫނެވެ. ކޮންމެއަކަށްސް ޓްވިޓާގައި އިހަވަންދޫ ޓެގަށްވަނީ ވަރަށް ބާރުބޮޑުވެފައެވެ. ޓްވިޓާގައި އިސްމާރލް ސުވާލުކޮށްފައިވަނީ އިހަވަންދޫ ކައުންސިލަށްހޮވީ ޓްރަމްޕް ތޯއެވެ؟ އެހެން މީހަކު ބުނެފައިވަނީ ކާފިއުއެއް ހިންގާނަމަ ހަމައެކަނި ބިދޭސީންނަށް ނުހިންގޭނެ ކަމަށާއި އެވިސްނުމާއިމެދު ސުވާލު އުފެދޭކަމަށެވެ. އަހުމަދު ނައީމް ވަނީ މިކަމާއި ގުޅިގެން އިހްތިޖާޖްކޮށް އިހަވަންދޫ ކައުންސިލްގެ ރައީސްއަށް އެސްއެމްއެސް ފޮނުވުމަށް އެދިފައެވެ. އަދި އޭނާ ފޮނުވި އެސްއެމްއެސް އެއްކަމަށް ބުނެ މެސެޖެއް ހިއްސާކޮށްފައިވެއެވެ. އެމެސެޖްގައިވަނީ އިންސާނަކު ވަކިޤައުމަކަށް ނިސްބަތްވުމުން ތަފާތުކުރާ ބަޔަކަށް އިޙްތިރާމް ނުކުރެވޭނެކަމަށާއި އިހަވަންދޫ ކައުންސިލުން ހިންގާ ލާއިންސާނީ ޖަރީމާއާއި ދެކޮޅުކަމަށެވެ.\nކައުންސިލްގެ ނިންމުމާ އެއްކޮޅަށް ވާހަކަދައްކާފައިވާ އަމްރު ބުނެފައިވަނީ ދުނިޔޭގެ އެހެން ޤައުމުތަކުގައިވެސް މަސައްކަތްކުރަން އައިސްތިބޭ ބިދޭސީންނާއިމެދު މިއަށްވުރެ ހަރުކަށި ފިޔަވަޅުތައް އަޅާކަމަށާއި އިހަވަންދޫ ކައުންސިލްގެ ފިޔަވަޅުތައް ނަމޫނާއަކަށް ބަލަންޖެހޭކަމަށެވެ. ކައުސަރު ލިޔެފައިވަނީ މިފަދަ ނިންމުން ނިންމާން ލަސްވެއްޖެކަމަށާއި މިއީ އެމީހުންގެ (ބިދޭސީންގެ) ޤައުމަކަށް ބަދަލުވެއްޖެ ކަމަށެވެ.\nވަކި ކޮޅަކަށް ނުޖެހި ކެމޯގެ ނަމުން ވާހަކަދެއްކި ޒުވާނާ ލިޔެފައިވަނީ މައްސަލައަކީ އިހަވަންދޫ މީހުންނަށް ކުރިމަތިވެފައިވާ ހާސްކަން ވަޒަންކޮށްލަންވެސް ނޭގުންކަމަށާއި، ނަމަވެސް މިނޫން އެހެންގޮތެއް ހޯދަން ޖެހޭކަމަށެވެ.\nމިރިޕޯޓް ލިޔުމާއި ހަމައަށްވެސް ދައުލަތުގެ އެއްވެސް މުއައްސަސާއަކުން އިހަވަންދޫ ކައުންސިލްގެ ނިންމުމުގެ ސައްޙަކަމާއިމެދު ވަކިއެއްޗެއް ބުނެފައެއް ނުވެއެވެ. ލޯކަލް ގަވަރމެންޓް އޮތޯރިޓީން ރޭކުރި ޓްވީޓެއްގައިވަނީ އިހަވަންދޫ ކައުންސިލްގެ ނިންމުމާއިމެދު ޤާނޫނީ ލަފާހޯދަމުން ދާކަމަށްބުނެފައެވެ.\nޤާނޫނީ ވަކީލު އަދި ރައްޔިތުންގެ މަޖިލީހުގެ ކެންދޫ ދާއިރާގެ މެމްބަރު އަލީ ހުސައިން ވަނީ އިހަވަންދޫ ކައުންސިލްގެ ނިންމުން ޤާނޫނާ ހިލާފުކަމަށާއި އެނިންމުމަށް އަމަލުކުރަން ނުޖެހޭނެކަމަށް ވިދާޅުވެފައެވެ. އަލީ ހުސައިން ވިދާޅުވެފައިވަނީ ބިދޭސީންނަކީ ރާއްޖޭގައިއުޅޭ ސަޕްރެސްޑް (ހައްޤުތައް ނިގުޅައިގަނެވިފައިވާ) މައިނޯރިޓީއަކަށް ވާއިރު، މިގޮތަށް ތަފާތުކުރުންތަކެއް ގެންގުޅުމަކީ އޭގެ ސަބަބުން އިޖްތިމާއީ އަދި ޖިނާއީ މައްސަލަތަކެއް ދިމާވެދާނެ ކަމެއްކަމަށެވެ.\nކައުންސިލްގެ ނިންމުން ތަންފީޒްކުރުމުގައި ޤާނޫނީ އެއްވެސް ހުރަހެއް އެބައޮތްތޯ، މިނޫހުން އިހަވަންދޫ ކައުންސިލްގެ ރައީސް އާއި ސުވާލުކޮށްލުމުން ވިދާޅުވީ އެފަދަ އެއްވެސް ހުރަހެއްއޮތްކަމަށް އެބޭފުޅާ ނުދެކޭ ކަމަށެވެ.\nއިހަވަންދޫއަށް ދިމާވެފައިވާ ބިދޭސީންގެ މައްސަލަ\nއިހަވަންދޫ އަކީ ރާއްޖޭގައު އެންމެބޮޑަށް ބިދޭސީންގެ މައްސަލަ ދިމާވެފައިވަ ރަށޭ ނުބުނެވޭނެކަން ޔަޤީނެވެ. ނަމަވެސް އިހަވަންދޫއަށް މިމައްސަލަ ދިމާވެފައިވަނީ ކުޑަކޮށެއް ނޫނެވެ. ކައުންސިލްގެ ރައީސް ވިދާޅުވާ ގޮތުގައި އިހަވަންދޫގައި އޮތް އެންމެ ބޮޑު ދެ ސިނާއަތް ކަމަށްވާ މަސްވެރިކަމާއި ފައިބަރު ދޯނި ބަނުމުގެ ސިނާއަތުގައިވެސް ޤަވާއިދާޙިލާފަށް އުޅޭ ބިދޭސީންގެ ނުފޫޒުގަދައެވެ.\nރަށުގައި ވަށައިގެން ހިއްކާފައިވާ މަގަށް ޖޮގިންއާއި ހަވީރުފިންޏަށް ނުކުންނަ މީހުންނަށް އެސަރަހައްދުގައި އުޅޭ ބިދޭސީންގެ ފުރައްސާރައާއި ދިމާވާކަމަށްވެއެވެ. ކުނިގޮނޑަށް ކުނިއުކަންދާ އަންހެނުންނަށް އަސަރަހައްދުގައި ތިބޭ ބިދޭސީން ފޮށޭކަމަށްވެއެވެ. ރަށުގެ އެކި މަންގަނޑު ގަނޑުގައި ގްރޫޕް ހަދައިގެން ރޭގަނޑުތިބޭ ބިދޭސީންގެ އުނދަގޫ މަގުހިނގާ މީހުންނަށް ފޯރާކަމަށްވެއެވެ. ގަވާއިދާ ހިލާފަށް ވަގަށް ކާށިހޮވާ ވިއްކުމުގެ ސިނާއަތެއް ބިދޭސީން އުފައްދާފައިވާ ކަމަށްވެއެވެ. މަސްތުވާތަކެތީގެ ވިޔަފާރީގެ ތެރޭގައި އެމީހުންގެ ޝާމިލުވުންވާކަމަށްވެއެވެ.\nކައުންސިލްގެ ރައީސް މުހައްމަދު ރަޝީދު ވިދާޅުވާގޮތަށް ބައެއް ފަޅު އިމާރާތްތަކުގައި އެތަންތަނުގެ ވެރިންނަށްނޭގި ޤަވާއިދާޙިލާފަށްއުޅޭ ބިދޭސީން ވަޒަންވެރިވެގެން އެބައުޅެއެވެ.\nބިދޭސީންގެ މައްސަލަ އުފެދިގެން އަންނަނީ ދިވެހިންނާއި ހަމައިން\nމިއީ އެއްވެސް މީހަކަށް ދެބަސްވެވޭނެ ކަމެއް ނޫނެވެ. ބިދޭސީން ޤާނޫނާ އެއްގޮތަށްވެސް ގެންނަނީ ދިވެހީންނެވެ. ޤާނޫނާ ހިލާފަށް އުޅޭ ބިދޭސީންނަށްވެސް އެގޮތަށް އުޅެވެނީ ދިވެހީންގެ ސަބަބުންނެވެ. ޤާނޫނާ ހިލާފަށްއުޅޭ ބިދޭސީންނަށް ކުރާނެ މަސައްކަތެއް ނުލިބޭނަމަ އެމީހުންނަށް އެގޮތަށް ނޫޅެވޭނެކަން ޔަޤީނެވެ. އިހަވަންދޫއަށް އެހާގިނައިން ޤާނޫނާ ހިލާފަށްއުޅޭ ބިދޭސީން ޖަމާވެފައިވަނީ އެމީހުންނަށް ކުރަންލިބޭ މަސައްކަތް ގިނަވެ ރަނގަޅުއާމްދަނީއެއް ލިބޭތަނަކަށް އިހަވަންދޫ ވެފައިވާތީކަން ޔަޤީނެވެ.\nޤާނޫނާ އެއްގޮތަށް ގެންގުޅޭ ބައެއް ބިދޭސީންވެސް ގެންގުޅެނީ އިންސާނުން އުޅެން ކަމުނުދާ ދަރަޖައެއްގައިކަން ފާހަގަކުރެވެއެވެ. މިއީވެސް ބިދޭސީންގެ ސަބަބުން އިޖްތިމާއީ މައްސަލަތައް ނުކުންނާނެ ސަބަބެއްކަން ފާހަގަކުރެވެއެވެ. މީގެ އިތުރުން ބައެއް ބިދޭސީން ލައްވާ މަސައްކަތްކުރުމަށްފަހު އުޖޫރަ ނުދިނުމަކީވެސް އެމީހުން ޤާނޫނާ ހިލާފު ކަންކަންކޮށްގެ އާމްދަނީ ހޯދުމަށް ކޮށިގެންދާ ދޮރެކެވެ.\nކައުންސިލްގެ ނިންމުމަކީ ޖަޒްބާތް\nއިހަވަންދޫ ކައުންސިލްގެ ކުއްލި ބައްދަލުވުމުން ބިދޭސީންނާއިމެދު ހަރުކަށި ފިޔަވަޅުތަކެއް އަޅަން ނިންމި ނިންމުމަކީ ތާކުންތާކުޖެހޭ ޤާނޫނީ އެއްވެސް ތަރަހައަކަށް ބިނާވާ ނިންމުމެއްކަމަކަށްބުނެވޭނެ ޖާގައެއް ނެތެވެ. ވަކި ނަސްލެއްގެ މީހެއް ކުށެއްކުރީތީ އެނަސްލަށް އެކަމުގެ އަދަބު ލިބެންޖެހޭކަމަށް ދަންނަ އޫސޫލަކީ މިހާރުގެ މުޖުތަމައު ޤަބޫލުކުރާ އުސޫލެއްނޫނެވެ. ކާފިއުއެއް ހިންގާއިރު ވަކިނަސްލަކަށް އަމާޒްކުރެވިދާނެކަމަށް ހަބުއްދިން މިނެކިރާ އެއްވެސް ޒަމީރެއް ޤަބޫލުނުކުރާނެކަން ޔަގީނެވެ.\nކައުންސިލްގެ ނިންމުން އައީ އިހަވަންދޫގެ ރައްޔިތުންގެ ސަލާމަތާއި ރައްކާތެރިކަމަށް ޓަކައި އެޅުނު ފިޔަވަޅެއްގެ ގޮތުގައިކަން ޔަޤީނެވެ. ރައްޔިތުންގެ ހާސްކަމަށް ލިސާނެއް ދިނުމުގެ ވިސްނުމުގައިކަން ޔަޤީނެވެ. ނަމަވެސް އެރައްކާތެރިކަން ކަށަވަރުކުރާންޖެހޭނީ މުޖުތަމައުގައި އެޅޭ އެހެންމީހުންގެ ހައްޤުތަކާވެސް އެކުއެވެ. ވަކި ނަސްލަކުން އަޔަތީ ވަކި ކުލައެއްގެ މީހަކަށްވީތީ ނުނީ ވަކި ސިޔާސީ ފިކުރަކަށް ތާއީދުކުރާތީ އަދަބު ލިބެންޖެހޭނެކަމަށް ޤަބޫލުކުރި ޒަމާން ފާއިތުވެ ހިނގައްޖެއެވެ.\nކައުންސިލުން މިހާ ހަރުކަށި ނިންމުމަކާ ހަމަޔަށް ދާންޖެހުނީ މުޅި ސިސްޓަމް ފެއިލް ވެފައިވާތީކަން ކަށަވަރެވެ. ނިޒާމްގެ ތެރެއިން ޤަވާއިދާ ހިލާފަށްއުޅޭ ބިދޭސީންގެ މައްސަލަތަކަށް ހައްލުނުލިބި ފެއިލްވެފައިވާތީއެވެ. ޑީޕޯޓްކުރާ ބިދޭސީ މީހާވެސް އެހެންނަމެއްގައި ހުދު ކާފޫރު ކޮޅަކަށްވެ ޤަވާއިދާ އެއްގޮތަށް އެތެރެވުމުގެ ފުރުސަތު އޮތަތީއެވެ.\nބައެއް ކައުންސިލަރުންގެ ވާހަކައިން ދޭހަވަނީ މިހާރުވެސް ކައުންސިލުންއެޅި ފިޔަވަޅުން އެމީހުން ކުރާން ބޭނުންވިކަންތައް ވެއްޖެކަމުގައެވެ. ބިދޭސީންގެ މައްސަލައަކަށް މުޅިޤައުމުގެ ސަމާލުކަން ހުއްޓިއްޖެކަމުގައެވެ. ނަމަވެސް އިންސާނީ ހައްޤާއި ކަރާމާތަށް އަރައިގަނެ ޖައްސާނެ ސްޓަންޓެއް އޮންނާނެކަމަކަށް ޤަބޫލެއް ނުކުރެވެއެވެ.\nމައްސަލައަށް ވަށާޖެހެނިވި ހައްލެއް ހޯދަންޖެހޭ\nބިދޭސީންގެ މައްސަލައަށް ދާއިމީ ހައްލެއް ހޯދަން ބޭނުންނަމަ ނިޒާމުގައި މިހާރު ހުރި މައްސަލަތައް ބަލައި ބިދޭސީންގެ މައްސަލަ ގާތުން ބެލޭނެ ނިޒާމެއް ޤާއިމްކުރާން ޖެހެއެވެ. ދުވަސްކޮޅު ކޮޅުން ޤަވާއިދާ ހިލާފަށް އުޅޭ ބިދޭސީން ފާހަގަކޮށް އެމީހުން ފޮނުވާލުމަކީ ވަގުތީ ހައްލެކެވެ. މައްސަލާގެ ދާއިމީ ހައްލަކަށް ވިސްނާއިރު ޤަވާއިދާ ހިލާފަށް އުޅޭ ބިދޭސީނާ އެއްގޮތަށް އެމީހުންލައްވާ މަސައްކަތްކުރުވާ ފަރާތްތަކަށްވެސް ފިޔަވަޅު އަޅާން އެބަޖެހެއެވެ. ހިއުމަން ޓްރެފިކިންއާއި މެދު އާމުން ހޭލުންތެރި ކުރުވާން އެބަޖެހެއެވެ.\nބިދޭސީންގެ މައްސަލައަށް ދާއިމީ ހައްލެއް ހަމައެކަނި މުއައްސަސާތައް މަސައްކަތްކޮށްގެން ނުހޯދޭނެއެވެ. މިކަމަށް ހައްލުލިބޭނީ ފަރުދީ ޒިންމާވެސް ނަގައިގެނެވެ.


Maagiri Hotaa Disinfect Kurumah Fahu Hulhuvaifi - Vaguthu\nމާގިރި ހޮޓާ ޑިސްއިންފެކްޓް ކުރުމަށް ފަހު ހުޅުވައިފި\nމާގިރި ހޮޓެލް - ވަގުތު އިމޭޖްސް: އިބްރާހިމް ޝާބިލް\nކޮވިޑް-19 އަށް ޕޮޒިޓިވްވި އިޓަލީގެ ޓޫރިސްޓު މީހާ މާލޭގައި ދެ ދުވަސް ވަންދެން ހުރި މާގިރި ހޮޓާ ޑިސްއިންފެކްޓްކުރުމަށް ފަހު ހުޅުވައިފިއެވެ.\nމާމިގިރި ހޮޓާ ޑިސްއިންފެކްޓް ކުރުމަށް ބަންދު ކުރީ މިދިޔަ އަންގާރަ ދުވަހުން ފެށިގެން އިއްޔެގެ ނިިޔަލަށެވެ.\nމާގިރި ހޮޓެލްގައި ދެ ދުވަސް ވަންދެން ހުރި ފަތުރުވެރިޔަކީ ކުރެއްދޫ ރިސޯޓުގައި ޗުއްޓީ ހޭދަކުރުމަށް ފަހު، މާލެ މާގިރީގައި މަޑު ކުރުމަށް ފަހު މި މަހުގެ އެއްވަނަ ދުވަހު އިޓަލީ އަށް ފުރި ފަތުރުވެރިއެކެވެ. އޭނާގެ ސަބަބުން ކުރެއްދޫގެ އިތުރު ފަސް މީހަކަށް ކޮވިޑް-19 ޖެހުނެވެ.\nބަލި ޖެހިފައި ހުރި މީހަކު މާގިރި ހޮޓަލުގައި އުޅެފައި ދިޔަކަން އެނގުމާ އެކު، އޭނާއާ ކޮންޓެކްޓްވި އެ ހޮޓަލުގެ މުވައްޒަފުންނާއި މާލޭން އޭނާއާ ކޮންޓެކްޓްވި މީހުން ހޯދައި އެކަހެރިކޮށް ބައެއް މީހުން ޓެސްޓް ވެސް ކުރިއެވެ. އެކަމަކު، އެންމެން ވަނީ ބައްޔަށް ނެގަޓިވްވެފައެވެ.\nމާގިރި ހޮޓެލްގައި 51 ކޮޓަރި ހުންނަ އިރު، އެއީ 92 މިލިއަނަށް ވުރެ ގިނަ ރުފިޔާ ހަރަދުކޮށްގެން ހެދި ހޮޓަލެކެވެ.\nކޮވިޑް-19 އަށް ރާއްޖޭން 13 މީހަކު ވަނީ ޕޮޒިޓިވްވެފައެވެ. އަދި ރާއްޖެ އިން މި ބަލި ފެނުމާ ގުޅިގެން ސްކޫލްތަކާއި ޔުނިވާސިޓީ އަދި ކޮލެޖުތައް ވަނީ ބަންދުކޮށްފައެވެ. މި ބައްޔާ ގުޅިގެން ރާއްޖޭގެ ފަތުރުވެރިކަމުގެ ސިނާއަތަށް ވަނީ ބޮޑު ގެއްލުންތަކެއް ލިބިފައެވެ. އެގޮތުން ރާއްޖެ އަށް އެންމެ ގިނަ އިން ފަތުރުވެރިން އަންނަ ގައުމުތަކުން މީހުން ރާއްޖެ އަށް އައުން ސަރުކާރުން ވަނީ މަނާކޮށްފައެވެ.\nމި ބަލިން ރައްކާތެރިވުމަށް ގިނަ ގިނައިން އަތް ދޮވުމަށާއި ކެއްސާ ކިނބިހި އަޅާނަމަ ޓިޝޫ ނުވަތަ އަތުގެ އުޅަނބޮށިން ނޭފަތާއި އަނގަ ރަނގަޅަށް ބަނދުކުރުން އަދި މި ބަލީގެ އަލާމަތެއް ހުރި ނަމަ ހޮސްޕިޓަލުތަކަށް ދިޔުމުގެ ބަދަލުގައި ގާއިމު ކުރެވިފައިވާ ފުލޫ ކުލިނިކްތަކުން ފަރުވާ ހޯދައި ސިއްހީ ހިދުމަތްތެރިންގެ އިރުޝާދުތަކަށް އަމަލުކުރުމަށް ހެލްތު ޕްރޮޓެކްޝަން އޭޖެންސީ އިން ވަނީ އިލްތިމާސްކޮށްފައެވެ.\nމާޗް 16, 2020 12:06\nތިވާނީ ހޮޓަލަށް ކޮވިޑް 19 ޖެހިގެން ފަރުވާދީ ރަގަޅުކުރުމަށްފަހު އަލުން ހުޅުވީކަމަށް!


Fiqh Adhi Hadith Ge Silsilaa Dharus Thakeh Fashany | Dhiislam\nފިޤްހް އަދި ހަދީޘް ގެ ސިލްސިލާ ދަރުސްތަކެއް ބާއްވާގޮތަށް ހަމަޖެހިއްޖެއެވެ.\nއިސްލާމިކް މިނިސްޓްރީއިން އިސްނަގައިގެން ގެނެސްދޭ މިދަރުސްތަކަކީ އިސްލާމީ ޢަޤީދާ ހަރުދަނާ ކުރުމަށްޓަކައި ބާއްވާ ދަރުސްތަކެއްކަމަށް އެފާރާތުން ހާމަކުރައްވައެވެ. ދަރުސްތަށް ކޮންމެ ހަފްތާއެއްގެވެސް ހޯމަ އަދި ބުދަ ދުވަހުގެ ރޭ މަޢްރިބް ނަމާދަށްފަހު، އިސްލާމީ މަރުކަޒުގައި ބާއްވާ ގޮތަށްވަނި ހަމަޖެހިފައެވެ.\nއިސްލާމިކް މިނިސްޓްރީ އިން ހާމަކުރައްވާގޮތުގައި ހޯމަ ދުވަހުގެ ރޭ ބޭއްވުމަށް ހަމަޖެހިފައިވާ މައުޟޫއަކީ 'ހަދީޘް' ކަމަށާއި ދަރުސް ދެއްވާނީ އައްޝެއިހް ފައްޔާޒް އަލިމަނިކު ކަމަށެވެ. އަދި 'ފިޤްހު' ދަރުސް އޮންނާނީ ކޮންމެ ބުދަ ދުވަހެއްގައި ކަމަށާއި އެދަރުސްތައް ދެއްވާނީ އައްޝެއިހް އުޘްމާން އަބްދުﷲ ކަމަށެވެ. ދަރުސްތައް ނިމުމަށްފަހު ސުވާލުކުރުމުގެ ފުރުސަތު އޮންނާނެކަމަށް އެފަރާތުންވަނީ މައުޟޫމާތު ދެއްވާފައެވެ.\nމިދަރުސްތަކުގައި ހަދީޘް ކިޔަވައި ދިނުމުގައި ބައްލަވާނީ 'ޞަޙީޙުލް ބުޚާރީ' ކަމަށާއި ފިޤްހު ކިޔަވައި ދިނުމުގައި ބައްލަވާނީ 'ފިޤުހުއްސުންނާ' ފޮތް ކަމުގައިވެސް އިސްލާމިކް މިނިސްޓްރީއިން ވަނީ ހާމަކޮށްފައެވެ.


Maru comission ves vee nuveeeneygi maruveetha? – adduLIVE\nމަރު ކޮމިޝަންވެސް ވީނުވީއެއް ނޭގި މަރުވީތަ؟\nSep 30, 2020, 13:25 އަލީ ހުޒާމް\nރައީސް އިބްރާހިމް މުހައްމަދު ސޯލިހުގެ ރިޔާސީ އެއް ވައުދަކީ ވީނުވީއެއް ނެގި ގެއްލިފައިވާ މީހުންނާއި، ރަހުމް ކުޑަގޮތަކަށް މަރާލެވިފައިވާ މީހުންގެ އާއިލާތަކަށް އިންސާފު ހޯދައި ދިނުމެވެ.\nމަރްހޫމު ޑރ. އަފްރާޝީމް އަލީ އާއި ގެއްލުވާލާފައިވާ ނޫސްވެރިޔާ އަހުމަދު ރިލްވާން އާއި ޒުވާން ލިޔުންތެރިޔާ ޔާމީން ރަޝީދުގެ ނަންތައް ފާހަގަކޮށް އެފަރާތްތަކަށް އިންސާފު ހޯދައިދިނުމުގެ މަސައްކަތް ވެރިކަމުގެ ފުރަތަމަ ދުވަހު ފަށާނެކަމަށް ވީވައުދެވެ.\nރައީސް ސޯލިހުގެ މި ވައުދުގެ ތެރެއިން 17 ނޮވެމްބަރ 2018 ވަނަ ދުވަހުވަނީ މަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ތަހުގީގު ކުރުމަށްޓަކައި ޚާއްސަ ކޮމިޝަނެއް އުފައްދަވާފައެވެ. އަދި 2019 ވަނަ އަހަރު ވަނީ ރިޔާސީ ކަމިޝަންތަކަށް ބާރު ދިނުމަށް ގާނޫނެއް ފާސްކޮށްފައެވެ. ބޮޑެތި ފާޑު ކިއުންތައް އަމާޒުވި އެގާނޫނުގެ ދަށުން އަމިއްލައަށް ތަހުގީގުކުރުމާއި ކޮމިޝަނުން އަމިއްލަ އަށް ދައުވާކުރުމުގެ ބާރުވަނީ ލިބިދީފައެވެ.\nމިހުރިހާ ބާރަކާއި އެކު ކަމިޝަނަށް2އަހަރު ފުރެނީއެވެ. އަދިވެސް މިއިން އާއިލާއަކަށް އިންސާފެއް ލިބޭނެ ކަމުގެ އަލިމަގެއް ނުފެނެއެވެ.\nމަރު ކޮމިޝަންގެ މަސައްކަތް ކުރިއަށް ނުދާކަމަށް ބުނެ ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވަނީ މި ކޮމިޝަން އުވާލަންޖެހޭކަމަށް ވިދާޅުވެފައެވެ. ރައްޔިތުންގެ މަޖިލީހުގެ 14 ޖުލައި 2020 ވަނަ ދުވަހު ބޭއްވި ޖަލްސާގައި ރައީސް ނަޝީދު ވިދާޅުވީ މަރު ކޮމިޝަނަށް މަސައްކަތް ނުކުރެވޭކަމަށް ވިދާޅުވެ ސިޓީ ފޮނުވާފައިވާ ކަމަށެވެ.\nމަރު ކޮމިޝަނަށް މަސައްކަތް ނުކުރެވޭ އިރު ރައްޔިތުންގެ ފައިސާއިން ބޮޑު ހޭދައެއް އެ ކޮމިޝަނަށް އަންނަނީ ކުރަމުންނެވެ. އެގޮތުން ކޮމިޝަންގެ މެމްބަރުންނަށް މިއަހަރުގެ ޖެނުއަރީ މަހާއި ހަމައަށް ރައްޔިތުންގެ ފައިސާއިން ވަނީ 2،376،500.99 ރުފިޔާ ހަރަދުކޮށްފައެވެ. މިފަދަ ބޮޑު ހޭދައެއް ރައްޔިތުންގެ ފައިސާއިން ކޮށްފައިވާ އިރު ކަމިޝަނަށް ކުރެވުނީ ކޮންކަމެއްތޯ ރައްޔިތުން އަންނަނީ ސުވާލު ކުރަމުންނެވެ.\nމަރު ކޮމިޝަންގެ މަސައްކަތާއި މެދު ރައްޔިތުންގެ މަޖިލީހުގެ ރައީސްގެ އިތުރުން މަރާލާފައިވާ ޑރ. އަފްރާޝީމްގެ އާއިލާ އާއި ގެއްލުވާލާފައިވާ ނޫސްވެރިޔާ އަހުމަދު ރިލްވާންގެ އާއިލާގެ އިތުރުން ޔާމީން ރަޝީދުގެ އާއިލާގެ އިތުރުން ސިޔާސީ ފަރާތްތަކާއި އާއްމުން އަންނަނީ ސުވާލު އުފައްދަމުންނެވެ.\nމަރު ކޮމިޝަނުން މިހާތަނަށް ނެރުނު ބައެއް ރިޕޯޓު ތަކުން އެތައް ބަޔަކަށް ބޮޑެތި ތުހުމަތުތަކެއް ވަނީ ކުރެވިފައެވެ. އެގޮތުން އަހުމަދު ރިލްވާން ބޯ ބުރިކޮށް މަރާލާފައިވާ ކަމަށް ކޮމިޝަނުގެ ރިޕޯޓުގައި ވަނީ ބުނެފައެެވެ. އަދި އެކަން ކުރި ގޮތާއި، ހަރަދު ކުރި މީހުންގެ ނަން ވަނީ ހާމަކޮށްފައެވެ. ނަމަވެސް މިހާތަނަށް މިކަމާއި ގުޅިގެން ލިބުނު އިތުރު ކުރިއެރުމެއް ނެތެވެ.\nރައްޔިތުންގެ މަޖިލީހުގެ ގުރައިދޫ ދާއިރާގެ މެމްބަރު ޢައްސާން މައުމޫން ވިދާޅުވީ ސަރުކާރުގެ ވައުދުވީ މަރުތަކުގެ ހަގީގަތް ހޯދައި އެ އާއިލާތަކާ މުޖުތަމައަށް ހަމަޖެހުން ގެނައުމަށެވެ. އެކަމަށް، މަރު ކޮމިޝަނަށް ގާނޫނޫ ހައިސިއްޔަތު ދީ ދައުލަތުން ބޮޑެތި ހަރަދުތަކެއް ކުރުމުން ފަހު ވަގުތު އިންސާފު ހޯދައި ނުދެވުނު ކަމަށް ބުނުމަކީ ރައްޔިތުން ގަބޫލުކުރާނެ ކަމެއް ނޫން ކަމަށެެވެ.\nމީގެ އިތުރުން މަޑުއްވަރީ ދާއިރާގެ މެމްބަރު އަދި ކުރީގެ ޑިފެންސު މިނިސްޓަރ އާދަމް ޝަރީފު އުމަރު ވިދާޅުވީ ސަރުކާރުން އިންސާފު ހޯދައި ދިނުމަށްވީ ވައުދު ފެއިލްވެފައިވާ ކަމަށެވެ.\n"ކަމިޝަން ހަދައިގެން ކުރަނީ ބޮޑު އިސްރާފެއް!،ނަތީޖާ ނުނެރެވި، 2.3 މިލިއަނަށް ވުރެން ބޮޑު ޚަރަދެއް ކުރީ ކީއްވެތޯ ޕީޕީއެމް، ޕީއެންސީ ސަރުކާރަކުން ބަލާނެ،" ޝަރީފު ވިދާޅުވިއެވެ.\nމަރު ކޮމިޝަންގެ މަސައްކަތް ލަސްވެ އިންސާފު ނުލިބި ދިގުލައިގެން ދާއިރު މިއަދު އެ ކޮމިޝަންގެ އަޑެއް ބަޑެއް ނީވެއެވެ. އެމީހުން މުސާރަ ބަރާބަރަށް ނަގައިގެން ތިބި އިރު ކަމިޝަންވެސް ވީނުވީއެއް ނޭގި މަރުވީތޯ ރައްޔިތުން އަންނަނީ ސުވާލު އުފައްދަމުންނެވެ. ރައީސް ސޯލިހުގެ އެންމެ މުހިއްމު ރިޔާސީ އެއް ވައުދު ނުފުދި ދިގުލައިގެން ގޮސް ރައްޔިތުންގެ ފައިސާ އިސްރާފުވާން ދޫކޮށްލުން އެންމެ ރަނގަޅުތޯއެވެ.\nޑ. އަފްރާޝީމް އަލީ އާއި، އަހުމަދު ރިލްވާނާއި، ޔާމީން ރަޝީދުގެ އިތުރުން ދެންވެސް އަނިޔާވެރިގ ގޮތަކަށް މަރާލެވުނު މީހުންގެ މައްސަލަ ބެލުމަށް މަރު ކޮމިޝަން ގާބިލްތޯވެސް ރައްޔިތުން މިދަނީ ސުވާލު އުފައްދަމުންނެވެ. ކަމިޝަންތަކުގެ މަސައްކަތްދާ ގޮތް ބަލަން އިތުރު "ރިޔާސީ" ކަމިޝަނެއް ހަދައިގެންވެސް ރައްޔިތުންނަށް މިކަމަށް ޖަވާބެއް ބޭނުމެވެ.


Barca in Messi ah furihama ithubaareh\nބާސާއިން މެސީއަށް ފުރިހަމަ އިތުބާރެއް\nބާސާއިން މެސީއަށް ކުރާ އިތުބާރު ވަރަށް ބޮޑު\nބާސެލޯނާ އާއި އެޓީމުގެ ތަރި ލިއޮނެލް މެސީއާއި ދެމެދު އޮތް އެއްބަސްވުމުގެ މުއްދަތު ހަމަވެ މިހާރު ފްރި އެޖެންޓެއްގެ ގޮތުގައި މެސީ ހުރި ނަމަވެސް އޭނާ އެނބުރި ކްލަބަށް އަންނާނެ ކަމަށް ބާސާއަށް ފުރިހަމަ އިތުބާރު އޮތް ކަމަށް ބާސާގެ ރައީސް ލަޕޯޓާ ބުނެފި އެވެ.\nލަޕޯޓާ ބުނީ މެސީ އަބަދުވެސް ބާސާއަށް ކުޅެން ބޭނުންވާ ކަމަށެވެ. އެހެން ކަމުން އޭނާ އާއި އެކު އެކުލާވާލުމަށް ހަމަޖެހިފައިވާ އެއްބަސްވުމަށް އެއްވެސް ބުރޫއެއް ނާރާނެ ކަމުގެ ފުރިހަމަ ޔަގީންކަން އެބައޮތް ކަމަށެވެ.\nމިއަންނަ އޯގަސްޓް މަހުގެ ދެވަނަ ދުވަހު ޕްރީ ސީޒަން މެޗުތައް ފަށަން ހަމަ ޖެހިފައި އޮތް އިރު ހަފްތާއެއްގެ ތެރޭގައި މެސީ އެނބުރި ބާސާއަށް އަންނާނެ ކަމަށް ބެލެވެ އެވެ. މިހާރު މެސީ ހުރީ ކޮޕަ އެމެރިކާ ނިންމާލުމަށް ފަހު ޗުއްޓީގަ އެވެ.\nބާސާ އާއި މެސީ އާ އެގްރީމެންޓެއް އެކުލާވާލިތާ ދެ ހަފްތާ ވެފައި ވާއިރު އަދިވެސް ރަސްމީ ސިފައެއްގައި މެސީގެ ކޮންޓްރެކްޓް އާކޮށްފައެއް ނުވެ އެވެ. ނަމަވެސް އިތުރު ފަސް އަހަރަށް މެސީ ބާސާގައި މަޑު ކުރާނެ ކަމަށް ކްލަބުން ގަބޫލުކުރެ އެވެ.\nމެސީ ބާސާގައި ބަހައްޓަން ބޭނުންވާ ނަމަ ބާސާއިން އެމީހުންގެ ހަރަދުތައް ވަރަށް ބޮޑު ތަނުން ކުދަ ކުރަން ޖެހޭނެ އެވެ. އެގޮތުން ކުރިން އިޓަލީގެ ޔުވެންޓަސް އަށް ކުޅުނު ޕިއެނިކް އެނބުރި އިތަލީއަށް ދާނެ ކަމަށް ބެލެވޭ އިރު ބާސާއިން އަންނަނީ ގްރީޒްމަން ވެސް ވިއްކާލަން ތައްޔާރު ވަމުންނެވެ.\nވަރުގަދަ ޓީމަކާއި އެކު ޗެމްޕިއަންސް ލީގު ބާސާއަށް ގެންނަން މެސީ ކިތަންމެ ބޭނުންވި ނަމަވެސް އެކަމަށްޓަކައި ކުރަން ޖެހޭ ހަރަދުތައް ބެލެހެއްޓުމަށް ބާސާ މިވަގުތު ވަނީ ނުކުޅެދިފަ އެވެ. ނަމަވެސް މެސީގެ އުންމީދުތައް ފުރިހަމަ ކުރުމަށް ދަރަނިވެރި ވެގެން ބާސާއިން ވަނީ މިފަހަރުގެ ޓްރާންސްފާ މާކެޓުގައި ގިނަ ކުޅުންތެރިން ތަކެއް ގަނެފަ އެވެ.\nއޭގެ ތެރޭގައި ހިމެނެނީ އެރިކް ގާސިއާ، ސާޖިއޯ އަގުއެރޯ، މެންފިސް ޑިޕާއީ އަދި އެމާސަން އެވެ.


Faadu kiyas Ronaldo fahathah nujeheyne: Zidane | Mihaaru\n06 ޑިސެމްބަރ 2017 - 14:314comments\nޗެމްޕިއަންސް ލީގުގައި މި ސީޒަނުގައި އެންމެ ގިނަ ލަނޑު ޖެހީ ރޮނާލްޑޯ އެވެ. އޭނާ ވަނީ މިހާތަނަށް އެ މުބާރާތުގައި އަށް ގޯލު ޖަހައިފަ އެވެ. އެހެން ނަމަވެސް ސްޕެނިޝް ލީގުގައި ރޮނާލްޑޯ އަށް މިހާތަނަށް ޖެހިފައިވަނީ ދެ ގޯލެވެ. ސްޕެނިޝް ލީގުގެ އެއް ވަނައިގައި އޮތް ބާސެލޯނާއާ ހަތަރު ވަނައިގައި އޮތް ރެއާލާ ދެމެދު އަށް ޕޮއިންޓުގެ ފަރަގެއް އެބައޮތެވެ.\n"ރޮނާލްޑޯ އަކީ ވަރަށް މޮޅު ކުޅުންތެރިއަކަށް ވީމަ އޭނާ އާންމުކޮށް ލަނޑު ޖަހާ ވަރަށް ނުޖަހައި މަދު ދުވަސްކޮޅެއް ވިޔަސް ގިނަ ބަޔަކު އެ ވާހަކަ ދައްކާ. ކުރީގެ ފޯމު އެނބުރި އަންނަން ދެން ރޮނާލްޑޯ މަސައްކަތް ކުރާނެ. އޭނާ މޮޅަށް ކުޅުނީ މީގެ އަހަރުތަކެއް ކުރިންނެއް ނޫން. މިދިޔަ ސީޒަނުގައި ވެސް ތަފާތު ދައްކައިފި. އަދި ސީޒަނުގެ މެދަކާ ހަމަށް ނުދަނީސް ރޮނާލްޑޯ އަށް ފާޑުކިޔުން އިންސާފުވެރިއެއް ނޫން،" މިރޭ ޗެމްޕިއަންސް ލީގުގައި ބޮރޫޝިއާ ޑޯޓްމަންޑާ ދެކޮޅަށް ކުޅޭ މެޗުގެ ކުރިން ޒިދާން ބުންޏެވެ.\nލަނޑު ނުޖެހުމުގެ މައްސަލަ ދިމާވެފައިވަނީ ހަމައެކަނި ރޮނާލްޑޯ އަކަށް ނޫނެވެ. މުޅި ރެއާލް ޓީމުން ވެސް ފަހަކަށް އައިސް އެ މައްސަލަ ދަނީ ފެންނަމުންނެވެ. މި އަހަރު ސެޕްޓެމްބަރު މަހުގެ ކުރިން ރެއާލުން ވަނީ ޖެހިޖެހިގެން 73 މެޗު ލަނޑު ޖަހައިފަ އެވެ. އެހެން ނަމަވެސް އެންމެ ފަހުން ކުޅުނު ނުވަ މެޗުގެ ތެރެއިން ތިން މެޗެއްގައި ރެއާލަށް ވަނީ ލަނޑެއް ކާމިޔާބު ނުކުރެވިފަ އެވެ.\n"ތެދެއް އަހަރެމެން ލަނޑު ޖެހުން ޓީމެއްގެ ގޮތުގައި ވެސް ރަނގަޅު ކުރަންވެއްޖެ. ލީގު ތަށި ދިފާއުކުރަން ބޭނުންނަމަ ގިނަ މައްސަލަތަކެއްގެ ހައްލު ވަރަށް އަވަހަށް ހޯދަން ޖެހޭ. އެ ލިސްޓުގެ އެންމެ ކުރީގައި އުޅެނީ ލަނޑު ނުޖެހުމުގެ މައްސަލަ،" ޒިދާން ބުންޏެވެ.\nގްރޫޕް އެޗްގެ އެއް ވަނައިގައި ޓޮޓެންހަމް ހޮޓްސްޕާސް އޮތީ ފަސް މެޗުން 13 ޕޮއިންޓާ އެކު އެވެ. ދެ ވަނައިގައި އޮތް ރެއާލަށް ފަސް މެޗުން ލިބުނީ 10 ޕޮއިންޓެވެ. ގްރޫޕްގެ ފަހު މެޗުތަކަށް ނުކުންނައިރު މި ދެ ޓީމަށް ވެސް ވަނީ ދެ ވަނަ ބުރުގެ ޖާގައެއް ކަށަވަރުވެފަ އެވެ. އެއީ ގްރޫޕުގައި އޮތް އަނެއް ދެ ޓީމު ކަމަށްވާ ޑޯޓްމަންޑާއި އަޕޮއެލް އަށް ލިބިފައިވަނީ ފަސް މެޗުން ދެ ޕޮއިންޓެވެ.\nރެއާލާއި ޑޯޓްމަންޑް ކުޅޭ މެޗު ފަށާނީ މިރޭ ރާއްޖެ ގަޑިން 00:45 ގަ އެވެ.\nއިތުރު ލިޔުންތައް ރިއަލް މެޑްރިޑް ޗެމްޕިއަންސް ލީގު ކްރިސްޓިއާނޯ ރޮނާލްޑޯ\nރިޔާސީ އިންތިޚާބު ބާތިލެއް ނުކުރި\nމާލެ ކައިރިން ބޮޑުމަހެއް!\nބްރިޖު ހަދަން އައި މީހުން މިޔަރު ބާނާ ކަމުގެ ޝަކުވާ!\nއިންޒާރުތަކަކާ އެކު ކޭކޭ އަށް ލިޔުންތަކެއް އަޅައިފި!\nޚާޝުގްޖީގެ މަރުން ރިލްވާންގެ ހަނދާންތައް!\nCustomer Service Assistant, Technician Trainee


Mahaldheeb Foundation inn Arabic Courheh fashanee!\nމަހަލްދީބް ފައުންޑޭޝަނުން ޢަރަބި ލެވަލް 1 ކޯހުގައި ބައިވެރިވުމުގެ ފުރުޞަތު ހުޅުވާލައިފިއެވެ. މިއީ4މަހަށް ކުރިޔަށް ގެންދިޔުމަށް ހަމަޖެހިފައިވާ ކޯހެކެވެ. އަދި މި ކޯސް ކުރިޔަށްދާނީ ޢަރަބި ފޮތެއް ކަމުގައިވާ “ދުރޫސުއް ލުޣަތުލް ޢަރަބިއްޔާ” އަށް ބިނާކޮށްގެންނެވެ. ކޮންމެ ހަފްތާއެއްގެ ހޯމަ އަދި ބުދަ ދުވަހުގެ ރޭ ކުރިޔަށް ގެންދިޔުމަށް ހަމަޖެހިފައިވާ މި ކޯހުގައި ކިޔަވައި ދެއްވާނީ ޝެއިޙް ޢަބްދުﷲ މިފްޒާލެވެ.\nކޯހުގައި ބައިވެރިވުމަށްޓަކައި ތިރީގައިވާ ލިންކްއިން ރެޖިސްޓަރކުރެވޭނެއެވެ. އެއަށްފަހު ކޯހުގެ ޖާގަ ޔަޤީންކުރުމަށްޓަކައި ކޯހުގެ ފުރަތަމަ މަހުގެ ފީ ދައްކަވާލަން ޖެހިލައްވާނެއެވެ. ކޯހުގެ ފީއަކީ މަހަކު 200 ރުފިޔާއެވެ.


މުއްދަތު ހަމަވާ ގަވައިދުތަކުގެ ބެލެނިވެރިކަން އަނެއްކާވެސް އިތުރުކޮށްދީފި\n27 ސެޕްޓެންބަރު 2021 - 13:45 0\nރައްޔިތުންގެ މަޖިލީހުގެ ޖަލްސާއެއްގައި މެމްބަރުން ބައިވެރިވެވަޑައިގަންނަވަނީ. -ފޮޓޯ: މަޖިލިސް\nއާންމު ގަވައިދުތަކާބެހޭ ގާނޫނުގެ ޖަދުވަލް އެކަކާއި ދޭއްގައިވާ ގަވައިދުތަކުގެ ތެރެއިން މުއްދަތު ހަމަވާ ގަވައިދުތަކަށް އަހަރު ދުވަހުގެ މުއްދަތު އިތުރު ކުރުމަށް ރައްޔިތުންގެ މަޖިލީހުން ފާސްކޮށްފި އެވެ.\nމިހާރު އަމަލުކުރަމުންދާ ގާނޫނުއަސާސީ ވުޖޫދުކުރުމަށްފަހު، އޭރު ގާނޫނު ނުހެދި ހުރި ގަވައިދުތަކަށް ގާނޫނީ ބާރު ލިބިދިނުމަށް 2008 ވަނަ އަހަރު އާންމު ގަވައިދުތަކާބެހޭ ގާނޫނެއް ވުޖޫދުކުރި އެވެ.\nއޭގެ ފަހުން، ވަކި ގާނޫނެއް ނުހެދި ހުރި ގަވައިދުތަކުގެ މުއްދަތު އަހަރަކު އެއް ފަހަރު މަޖިލީހުން އަންނަނީ އިތުރުކޮށްދެމުންނެވެ.\nއެއާއެކު މިހާރު ގާނޫނު ހެދިފައި ހުރި ގަވައިދުތައް އުނިކޮށް، ބާކީ ހުރި ގަވައިދުތައް އަންނަ އަހަރުގެ ސެޕްޓެމްބަރު މަހުގެ ނިޔަލަށް އިތުރު ކުރުމަށް މަޖިލީހުގެ ގަވައިދު ކޮމިޓީން ވަނީ ނިންމައިފަ އެވެ.\nކޮމިޓީގެ ރިޕޯޓު ހުށަހަޅުއްވަމުން، އެ ކޮމިޓީގެ މުގައްރިރު އަދި ކުޑަހުވަދޫ ދާއިރާގެ މެމްބަރު އަހުމަދު އާމިރު ވިދާޅުވީ އާންމު ގަވައިދުތަކާބެހޭ ގާނޫނުގެ ދެ ޖަދުވަލުގައި ހިމެނޭ ގަވައިދުތަކުގެ ތެރެއިން ގިނަ ގަވައިދުތައް ފައްތަންޖެހޭ ބައެއް ބިލުތައް މިހާރު މަޖިލީހަށް ހުށަހެޅިފައިވާއިރު، ބާކީ ހުރި ބިލުތަކުގެ މަސައްކަތް ބަންޑާރަ ނައިބުގެ އޮފީހުން ކުރަމުން އަންނަ ކަމަށެވެ.\nއެހެންކަމުން، އަންނަ އަހަރާ ހަމައަށް މުއްދަތު އިތުރުކޮށްދެވޭ ތާރީހުގެ ކުރިން އެ ގާނޫނުތައް އެކުލަވާލުމުގެ މަސައްކަތް ނިންމައި، މަޖިލީހުން ފާސްކުރެވޭނެ ކަމަށް ލަފާކުރެއްވޭ ކަމަށް އާމިރު ވިދާޅުވި އެވެ.\nއެއާއެކު، އާންމު ގަވައިދުތަކާބެހޭ ގާނޫނުގެ ޖަދުވަލް އެކަކާއި ދޭއްގައިވާ ގަވައިދުތަކުގެ މުއްދަތު އަންނަ އަހަރުގެ ސެޕްޓެމްބަރުގެ ނިޔަލަށް މަޖިލީހުން އިތުރުކޮށްދީފައިވަނީ އެކަމަށް ނެގުނު ވޯޓުގައި ބައިވެރިވެވަޑައިގެންނެވި 43 މެމްބަރުންގެ އިއްތިފާގުންނެވެ.\nމީގެ 14 ވަރަކަށް އަހަރު ކުރިން އާންމު ގަވައިދުތަކާބެހޭ ގާނޫނު ވުޖޫދުކުރި އިރު، ޖަދުވަލު އެކެއްގައި ޖުމްލަ 66 ގަވައިދެއް ހިމެނި އެވެ. އަދި ޖަދުވަލު ދޭއްގައި ޖުމްލަ 17 ގަވައިދެއް ހިމެނި އެވެ.\nއޭގެ ފަހުން، އެ ޖަދުވަލުތަކުގައި ހިމެނި ގަވައިދުތަކަށް ގާނޫނު ހެދުމުގެ މަސައްކަތް ކުރަމުން އައިސް، ޖަދުވަލު އެކެއްގައި ހިމެނި ގަވައިދުތަކުގެ ތެރެއިން ގާނޫނު ނުހެދި ހުރި ގަވައިދުތަކުގެ އަދަދު މިހާރު ވަނީ 16 އަށް ތިރިކުރެވިފަ އެވެ.\nއަދި ޖަދުވަލު ދޭއްގައި ހިމެނި ގަވައިދުތަކުގެ ތެރެއިން ގާނޫނަކަށް ނުފައްތައި މިހާރު އޮތީ އެންމެ ތިން ގަވައިދެވެ.\nބިދޭސީން ގެންނަ އެޖެންސީތަކުގެ ޝަކުވާގެ ހައްލަކީ ގާނޫނެއް: ނަސީމް\nރައީސާ މަޝްވަރާނުކޮށް ނިޒާމުގެ ވާހަކަ ނަޝީދު ނުދައްކަވާނެ\nމަޖިލީހުގެ ޔައުމިއްޔާ ލިޔުމަށް ޓެކްނޮލޮޖީގެ އެހީ ހޯދަނީ


ﷲއަށް ހަމްދު ހުރި! ޗައިނާއިން އުފައްދާ ކޮވިޑްގެ ވެކްސިން ކާމިޔާބުވާނެ ކަމުގެ 99 އިންސައްތަ ޔަގީންކަން ލިބިއްޖެ – Dhen.mv\nﷲއަށް ހަމްދު ހުރި! ޗައިނާއިން އުފައްދާ ކޮވިޑްގެ ވެކްސިން ކާމިޔާބުވާނެ ކަމުގެ 99 އިންސައްތަ ޔަގީންކަން ލިބިއްޖެ\nޗައިނާ ބެޖިންގެ ބަޔޯޓެކް ކުންފުންޏަކުން އުފައްދާ ކޮވިޑް-19 ގެ ވެކްސިން ކާމިޔާބުވާނެކަމުގެ 99 އިންސައްކަތް ޔަގީންކަން ލިބިފައިވާ ކަމަށް، "ސްކައި ނިއުސް"އަށް މަޢުލޫމާތު ދެމުން އެ ކުންފުނިން ހާމަ ކޮށްފިއެވެ.\nސިނޮވެކް ކިޔާ މި ކުންފުނިން އުފައްދާ ވެކްސިންގެ ދެވަނަ ބުރުގެ ޓެސްޓްކުރުން ތަކުގައި އަމިއްލައަށް އެދިގެން 1000 މީހުން ބައިވެރިވިއެވެ. އިނގިރޭސި މީޑީޔާއަކުން ޗައިނާގެ މި ލެބޯޓަރީއަށް ޒިޔާރަތްކުރި ފުރަތަމަ މީޑިޔާކަމަށްވާ ސްކައި ނިއުސްއަށް މައުލޫމާތު ދެމުން، އިތުރަށް ހާމަ ކުރިގޮތުގައި ތިންވަނަ އަދި އެންމެ ފަހު ބުރުގެ ޓެސްޓްކުރުންތަކަށް ވާންވީ ތައްޔާރީތައްވެސް މިހާރު ވަނީ ފަށާފައެވެ.\nމިދިޔަ މަހު މި ކުންފުނީގެ ވެކްސިނާއި ބެހޭގޮތުން އާންމު ކުރި ރިޕޯޓްގައި ހާމަކޮށްފައިވާ ގޮތުގައި، ރާމާމަކުނަކަށް މި ވެކްސިން ދިނުމުން ދެން ކޮރޯނާވައިރަސް ނުޖެހޭކަން ވަނީ ޔަގީންވެފައެވެ. ޗައިނާގައި މިހާރު ކޮވިޑް-19 ދަށްވެފައިވާ މިންވަރުން މި ވެކްސިން ޓެސްޓްކުރުމަށްވެސް ވަނީ ބޮޑުދަތި ތަކާ ކުރިމަތި ވެފައެވެ. އެހެން ކަމުން3ވަނަ ބުރުގެ ޓެސްޓްތަކަށް އެހެން ގައުމުތަކުގެ މީހުންގެ އެހީތެރިކަން ހޯދުމަށް ޔޫރަޕްގެ ގައުމުތަކާވެސް އަންނަނީ ވާހަކަ ދައްކަމުން ކަމަށް އެ ކުންފުނިން ހާމަ ކުރިއެވެ.\nވެކްސިން ކާމިޔާބުވާނެ ކަމުގެ ޔަގީންކަން ލިބިފައި ވުމުން، އިތުރު ރިސާޗްތައް ކުރަމުން ދިޔަ ނަމަވެސް، ގިނަ އަދަދަކަށް ވެކްސިން އުފެއްދުމަށް ކުރަން ޖެހޭ ތައްޔާރީތައްވެސް މި ކުންފުނިން އަންނަނީ ކުރަމުންނެވެ. އެކަމަށް ބިނާ ކުރަންޖެހޭ ބޮޑު ޕްލާންޓެއްގެ މަސައްކަތްވެސް އަންނަނީ، ބެއިޖިންގެ އެހެން ހިސާބެއްގައި ކުރެވެމުންނެވެ.3ވަނަ ބުރުގެ ޓެސްޓް ކުރުން ނިމި 100 އިންސައްތަ ކާމިޔާބު ލިބުމުން، އާންމުކޮށް ވެކްސިން ބޭނުން ކުރަށް އުފައްދަން ފެށުމުގެ ހުއްދައަށް އެދޭނެއެވެ. އެމީހުންގެ އަމާޒަކީ 100 މިލިއަން ޑޯސް އުފެއްދުމެވެ. ވެކްސިން އުފައްދާނީ ބެޗް ތަކަކަށް ބަހާލައިގެނެވެ.\nއެހެން ކަމުން ވެކްސިން ފުރަތަމަ ލިބޭނީ ބަލީގެ ނުރައްކާ އެންމެ ބޮޑު މީހުނަށެވެ. ކުންފުނީގެ ފަރާތުން ވާހަކަ ދެއްކި ޔަންގް ހާމަ ކުރީ، "ފުރަތަމަ ބުރުގެ ވެކްސިން ސިއްހީ އެހީތެރިންނާއި އުމުރުން ދުވަސްވީ މީހުނަށް ދިނުމަށް ގަސްތުކުރަނީ. އެއީ ބަލީގެ ނުރައްކާ އެންމެ ބޮޑު މީހުން. ނަމަވެސް ވެކްސިން ނެރެން ދުވަސް ނަގާނެ. ދެވަނަ ބުރުގެ ޓެސްޓްކުރުން ގިނަ މަސްތަކަކަށް ދެމިގެންދާނެ. ތިން ވަރަ ބުރުގެ ޓެސްޓް ކުރުން ފެށޭނީ އޭގެ ފަހުން" ކަމަށެވެ.